(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΔ΄

Δευτέρα, 06 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υγείας, με θέμα: «Τα προβλήματα στα χειρουργεία και το αναισθησιολογικό του Πανεπιστημιακού Νοσοκομείου Ηρακλείου (ΠΑΓΝΗ)», σελ.   
 β) Προς τον Υπουργό Περιβάλλοντος και Ενέργειας με θέμα: «Διετής παράταση για προέγκριση οικοδομικής άδειας σε οικόπεδα μικρότερα των τεσσάρων στρεμμάτων εκτός σχεδίου», σελ.   
 γ) Προς τον Υπουργό Εργασίας και Κοινωνικών Υποθέσεων, με θέμα: «Η έλλειψη εργατών γης εντείνει τα αδιέξοδα των αγροτών», σελ.   
 δ) Προς τον Υπουργό Προστασίας του Πολίτη, με θέμα: « Έκρηξη αστυνομικής βίας στο ΑΠΘ και δολοφονική επίθεση σε φοιτητή», σελ.   
 ε) Προς τον Υπουργό Αγροτικής Ανάπτυξης και Τροφίμων με θέμα: «Αποζημιώσεις ελαιοπαραγωγών Χαλκιδικής λόγω παγετού», σελ.   
 στ) Προς την Υπουργό Πολιτισμού και Αθλητισμού, με θέμα: «Την προστασία της περιοχής του Τουριστικού Περιπτέρου στη θέση Κάστρο στην πόλη της Λευκάδας», σελ.   
 ζ) Προς τον Υπουργό Περιβάλλοντος και Ενέργειας:   
 i. με θέμα: «Να δοθεί τέλος στις απειλές διακοπής ρεύματος και να δοθεί λύση στο πρόβλημα εξόφλησης των υπέρογκων λογαριασμών που καταφτάνουν στις σχολικές μονάδες του Πειραιά», σελ.   
 ii. με θέμα: «Ανάλγητη συμπεριφορά σε πολίτες του Χαϊδαρίου από εταιρείες παροχής ηλεκτρικού ρεύματος», σελ.   
 iii. με θέμα: «Εγκατάσταση υγροποιημένου φυσικού αερίου στην είσοδο του λιμανιού στο Βόλο», σελ.   
 iv. με θέμα: «Προκλητική αύξηση των αμοιβών της διοίκησης της ΔΕΗ εν μέσω ακραίων αυξήσεων των λογαριασμών ρεύματος», σελ.   
 v. με θέμα: «Ελληνικά όπλα και πυρομαχικά στην Ουκρανία», σελ.   
 vi. με θέμα: «Συγκεκριμένο χρονοδιάγραμμα για τα Δικαστικά Μέγαρα Κρήτης», σελ.   
 vii. με θέμα: «Τουλάχιστον 6μηνη παράταση της προθεσμίας υποβολής αντιρρήσεων κατά των δασικών χαρτών αλλά και για την υποβολή δηλώσεων κτηματογράφησης στην Κρήτη», σελ.   
 viii.με θέμα: «Στοιχεία για τους ωφελούμενους του Ταμείου Επανασυνδέσεων». , σελ.   
 η) Προς τον Υπουργό Υποδομών και Μεταφορών:   
 i. με θέμα: «Να καθοριστεί ποσοστό ενιαίας προσαύξησης (π.χ. +50%) στο τιμολόγιο του 2011 για να καλύπτεται το κόστος επισκευής, αποκατάστασης ή ανέγερσης νέων κτηρίων, μετά τις καταστροφές και τους σεισμούς», σελ.   
 ii. με θέμα: « Άμεσες ενέργειες για την ασφαλή αποκατάσταση και βελτίωση του δρόμου Ηράκλειο-Μεσαρά καθώς και την κατασκευή του εκκρεμούς τμήματος πριν την Αγία Βαρβάρα», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ. , σελ.

ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΣΑΚΟΡΑΦΑ Σ. , σελ.   
  
Β. Επί των επικαίρων ερωτήσεων:  
 ΑΛΕΞΙΑΔΗΣ Τ. , σελ.   
 ΑΜΥΡΑΣ Γ. , σελ.   
 ΑΡΣΕΝΗΣ Κ. , σελ.   
 ΓΚΑΓΚΑ Α. , σελ.   
 ΔΡΙΤΣΑΣ Θ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΕΓΚΕΡΟΓΛΟΥ Β. , σελ.   
 ΜΕΝΔΩΝΗ Σ. , σελ.   
 ΟΙΚΟΝΟΜΟΥ Ε. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΝΑΣ Α. , σελ.   
 ΠΑΠΑΝΑΣΤΑΣΗΣ Ν. , σελ.   
 ΣΚΡΕΚΑΣ Κ. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΤΑΓΑΡΑΣ Ν. , σελ.   
 ΤΣΑΚΛΟΓΛΟΥ Π. , σελ.   
 ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΔ΄

Δευτέρα 6 Ιουνίου 2022

Αθήνα, σήμερα στις 6 Ιουνίου 2022, ημέρα Δευτέρα και ώρα 15.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής: Η με αριθμό 705/24-5-2022 επίκαιρη ερώτηση θα απαντηθεί από τον Υπουργό Εθνικής Άμυνας κ. Νικόλαο Παναγιωτόπουλο.

Οι με αριθμούς 702/24-5-2022 και 715/30-5-2022 επίκαιρες ερωτήσεις, καθώς και οι με αριθμούς 4700/14-4.-022, 4732/192/15-4-2022 και 4749/194/15-4-2022 ερωτήσεις κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υπουργό Περιβάλλοντος και Ενέργειας κ. Κωνσταντίνο Σκρέκα.

Η με αριθμό 718/30-5-2022 επίκαιρη ερώτηση θα απαντηθεί από την Υπουργό Πολιτισμού και Αθλητισμού κ. Μενδώνη.

Η με αριθμό 720/30-5-2022 επίκαιρη ερώτηση θα απαντηθεί από την Αναπληρώτρια Υπουργό Υγείας κ. Ασημίνα Γκάγκα.

Η με αριθμό 722/30-5-2022 επίκαιρη ερώτηση θα απαντηθεί από τον Υφυπουργό Εργασίας και Κοινωνικών Υποθέσεων κ. Τσακλόγλου.

Η με αριθμό 704/24-5-2022 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Ταγαρά.

Η με αριθμό 721/30-5.-022 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Αμυρά.

Η με αριθμό 717/30-5-2022 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Οικονόμου.

Η με αριθμό 710/29-5-2022 επίκαιρη ερώτηση και οι με αριθμούς 3768/9-3-2022 και 4862/19-4-2022 ερωτήσεις κατ’ άρθρο 130 παράγραφος 5 του Κανονισμού της Βουλής θα απαντηθούν από τον Υφυπουργό Υποδομών και Μεταφορών κ. Καραγιάννη.

Η με αριθμό 706/24-5-2022 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Στύλιο.

Τέλος, η με αριθμό 2.174/19-4-2022 αναφορά κατ’ άρθρο 130 παράγραφος 5 του Κανονισμού της Βουλής που απευθύνεται στην Υπουργό Παιδείας και Θρησκευμάτων κ. Κεραμέως δεν θα απαντηθεί λόγω αναρμοδιότητας.

Πριν ξεκινήσουμε τη συζήτηση, θα ήθελα να κάνω κάποιες ανακοινώσεις προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Μετανάστευσης και Ασύλου: «Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών».

Επίσης, οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Αγροτικής Ανάπτυξης και Τροφίμων και οι Υπουργοί Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 3-6-2022 σχέδιο νόμου: «Αναμόρφωση του θεσμικού πλαισίου λειτουργίας του Ταμείου Χρηματοπιστωτικής Σταθερότητας και του Συνεγγυητικού Κεφαλαίου Εξασφάλισης Επενδυτικών Υπηρεσιών, εκσυγχρονισμός Οργανισμού Διαχείρισης Δημοσίου Χρέους και άλλες επείγουσες διατάξεις».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, ξεκινούμε με τη συζήτηση της τρίτης με αριθμό 720/30-5-2022 επίκαιρης ερώτησης δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Τα προβλήματα στα χειρουργεία και το αναισθησιολογικό του Πανεπιστημιακού Νοσοκομείου Ηρακλείου (ΠΑΓΝΗ)».

Θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Ορίστε, κύριε συνάδελφε, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κυρία Πρόεδρε.

Κυρία Υπουργέ, η κατάσταση του αναισθησιολογικού και του χειρουργείου που επικρατεί στο Πανεπιστημιακό Γενικό Νοσοκομείο Ηρακλείου είναι δραματική και εγκυμονεί σοβαρούς κινδύνους για την υγεία του λαού. Και όλα αυτά εξαιτίας της εμπορευματοποίησης και της υποχρηματοδότησης της υγείας. Η υπολειτουργία των χειρουργείων και οι λίστες αναμονής δεν προέκυψαν, βέβαια, τώρα. Υπήρχαν και πριν την πανδημία λόγω της χρόνιας υποστελέχωσης. Απλά, τα τελευταία δύο χρόνια η κατάσταση έχει χειροτερέψει. Τα χειρουργικά τραπέζια έχουν περιοριστεί και η λειτουργία τους είναι επισφαλής. Λειτουργούν τα πέντε από τα επτά για να εξασφαλιστεί προσωπικό και υποδομές για την περίθαλψη των περιστατικών COVID, με αποτέλεσμα η λίστα αναμονής να έχει φτάσει τους πεντέμισι χιλιάδες ασθενείς, με ό,τι αυτό συνεπάγεται για την υγεία και τη ζωή τους.

Εξαιτίας αυτής της κατάστασης πολλοί αναγκάζονται να απευθυνθούν στην ιδιωτική υγεία. Η αίθουσα ανάνηψης έχει μετατραπεί για κάποιο χρονικό διάστημα σε μονάδα εντατικής θεραπείας. Νοσηλευτικό προσωπικό από το αναισθησιολογικό και το χειρουργείο είχε μεταφερθεί για την κάλυψη της μονάδας COVID και άλλων κλινικών. Αναισθησιολόγοι υποχρεώθηκαν να κάνουν εφημερίες και στο Νοσοκομείο Ρεθύμνου, ενώ κλίνες μονάδας εντατικής θεραπείας δεσμεύτηκαν για τα COVID περιστατικά.

Το σωματείο εργαζομένων του νοσοκομείου διεκδικεί εδώ και καιρό την επαναφορά της πλήρους λειτουργίας των τακτικών χειρουργείων, χωρίς την υποβάθμιση άλλων λειτουργιών του νοσοκομείου. Διεκδικεί, επίσης, την αύξηση των χειρουργικών κρεβατιών με την πρόσληψη όλου του αναγκαίου προσωπικού, ώστε να αποσυμφορηθούν οι λίστες. Όμως, τόσο η διοίκηση, όσο και η Κυβέρνηση, δεν ικανοποιούν αυτά τα αιτήματα και αρκούνται σε μπαλώματα επικίνδυνα για ασθενείς και υγειονομικούς. Μοναδική επιδίωξη της Κυβέρνησης είναι να περιοριστούν στο ελάχιστο οι δημόσιες δαπάνες για τα νοσοκομεία, ενισχύοντας την ιδιωτικοοικονομική λειτουργία τους και τον ιδιωτικό τομέα υγείας.

Δεν έχει καμμία νομική, αλλά κυρίως δεν έχει επιστημονική βάση, η απόφαση της διοίκησης με τόσες ελλείψεις προσωπικού, με τους αναισθησιολόγος να μην επαρκούν για να καλύψουν εννέα χειρουργικά κρεβάτια και ταυτόχρονα την αίθουσα ανάνηψης και τα λοιπά καθήκοντά τους, όπως είναι το ιατρείο πόνου, ενδοσκοπικές επεμβάσεις και ούτω καθεξής. Ούτε το νοσηλευτικό προσωπικό του αναισθησιολογικού επαρκεί για να καλύψει τις ανάγκες, αφού συνολικά είναι λιγότερο σε σχέση με αυτό που ήταν πριν την πανδημία. Παρόμοια είναι η κατάσταση και με το υπόλοιπο προσωπικό του χειρουργείου. Μιλάμε για καθαριότητα, για βοηθούς θαλάμου, για τραυματιοφορείς, που καλούνται να καλύψουν ταυτόχρονα αρκετές χειρουργικές αίθουσες. Ενδεικτικό των ελλείψεων είναι το γεγονός ότι σε κάθε έναν από τους γιατρούς, τους νοσηλευτές, τις καθαρίστριες, οφείλονται δεκάδες μέρες αδειών και ρεπό, με συνέπεια τη συσσωρευμένη κόπωσή τους.

Οι εργαζόμενοι διεκδικούν άμεσα να ανοίξουν όλα τα χειρουργεία με την πρόσληψη του αναγκαίου μόνιμου προσωπικού με πλήρη και αποκλειστική απασχόληση -μιλάμε για ιατρικό, νοσηλευτικό και λοιπό υποστηρικτικό προσωπικό- προκειμένου να λειτουργήσουν όλα τα χειρουργικά τραπέζια με ασφάλεια.

Καταθέτω, βέβαια, στα Πρακτικά και τη σχετική απόφαση της γενικής συνέλευσης του προσωπικού αναισθησιολογικού και χειρουργείου, με ημερομηνία 25 Μαΐου 2022.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ρωτάμε, λοιπόν, κυρία Υπουργέ, για όλα τα παραπάνω πώς τοποθετείστε εσείς, δηλαδή η Κυβέρνηση.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλησπέρα και σας ευχαριστώ.

Είπατε στην αρχή ότι λειτουργούν πέντε από τα επτά, μετά είπατε το σωστό νούμερο που είναι εννέα χειρουργικά κρεβάτια, τα οποία λειτουργούν και τα εννέα. Να σας πω πού είμαστε από αναισθησιολόγους στο ΠΑΓΝΗ. Έχουμε δύο πανεπιστημιακούς αναισθησιολόγους και μέχρι την Πέμπτη είχαμε και δεκατρείς ΕΣΥ, δηλαδή δεκαπέντε. Από την Πέμπτη, επομένως, έχουμε δεκατέσσερις ΕΣΥ, δεκαέξι δηλαδή. Αν υπολογίσουμε ότι κατά μέσο όρο λείπουν δύο γιατί έχουν ρεπό -και ας πω ότι ένας έχει και άδεια- σίγουρα είναι δώδεκα άτομα καθημερινά.

Άρα μπορούν να λειτουργήσουν και οι εννέα αίθουσες -και λειτουργούν- και μπορούν να λειτουργήσουν και τα εξωτερικά ιατρεία πόνου και οποιαδήποτε άλλη λειτουργία. Δεν υπάρχει, λοιπόν, κανένα απολύτως πρόβλημα.

Από άποψη δε χειρουργών διαφόρων ειδικοτήτων -ουρολόγων και όλων των ειδικοτήτων- υπάρχουν αρκετοί γιατροί και το ΠΑΓΝΗ φέτος έχει κάνει ήδη εκατό χειρουργεία, περισσότερα από όσα έκανε πέρυσι και με διαβεβαιώνουν ότι και μεσούσης της πανδημίας τα χειρουργεία τους δεν μειώθηκαν.

Το προσωπικό είναι εκεί. Οι αναισθησιολόγοι είναι αρκετοί. Πρόβλημα γενικά με τους αναισθησιολόγους, ένδεια, υπάρχει στην Ελλάδα, γιατί δεν έχουμε φροντίσει να κάνουμε αρκετούς αναισθησιολόγους -κάνουμε τώρα, αλλά θέλει καιρό-, αλλά σίγουρα πρόβλημα αναισθησιολογικό το ΠΑΓΝΗ δεν έχει. Έχει αρκετό προσωπικό και μπορεί και λειτουργεί.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, η διοίκηση του Πανεπιστημιακού Νοσοκομείου Ηρακλείου πιέζει για να λειτουργήσουν άμεσα και τα εννέα χειρουργικά κρεβάτια. Αυτό όμως είναι μία κουβέντα. Εσείς υποθέτω το γνωρίζετε, καθώς ήσασταν στα νοσοκομεία. Ποιος όμως δεν το θέλει αυτό; Νομίζω ότι το θέλουν πριν απ’ όλα οι ίδιοι οι εργαζόμενοι. Το ζήτημα είναι πώς θα λειτουργήσουν χωρίς ενίσχυση του τμήματος με μόνιμο προσωπικό, διότι με βάση το σκεπτικό της διοίκησης αυτό συνεπάγεται νέα περικοπή αδειών και ρεπό του εξαντλημένου ανεπαρκούς αριθμητικά προσωπικού και περιορισμό βασικών δραστηριοτήτων του αναισθησιολογικού τμήματος. Είναι έτσι ή δεν είναι; Εδώ πρέπει να υπάρξει απάντηση.

Το νοσηλευτικό προσωπικό για να καλύψει αυτές τις ανάγκες δεν πρέπει να πάρει άδεια. Έξι νοσηλευτές αποχώρησαν για διάφορους λόγους, επίκειται άλλη μία παραίτηση λόγω συνταξιοδότησης, δύο ειδικευόμενες νοσηλεύτριες που ήρθαν τον Γενάρη φεύγουν τέλος Ιουνίου, κάποιες συμβάσεις νοσηλευτών του χειρουργείου λήγουν στα τέλη του έτους και επιπλέον κατά διαστήματα προκύπτουν και αναρρωτικές. Μόλις σήμερα έμαθα -για να δείτε πόσο εμβαλωματικές είναι οι λύσεις που δίνετε- ότι η μία και μοναδική αναισθησιολόγος - εντατικολόγος για τα καρδιοχειρουργικά περιστατικά μετακινήθηκε σε άλλη μονάδα και δεν υπάρχει άλλος αναισθησιολόγος για να μπορεί να ξυπνά τον ασθενή. Βέβαια για να είμαι ακριβής να πω ότι το είχε ζητήσει η ίδια. Δείχνει όμως αυτό τη λογική των μπαλωμάτων που εσείς κάνετε.

Συνολικά το νοσηλευτικό προσωπικό είναι λιγότερο από ότι πριν την πανδημία. Παρόμοια είναι η κατάσταση και με το υπόλοιπο προσωπικό του χειρουργείου. Ενδεικτικό των ελλείψεων είναι το γεγονός ότι σε καθέναν από τους γιατρούς, τους νοσηλευτές και τις καθαρίστριες οφείλονται δεκάδες μέρες αδειών και ρεπό. Οι περισσότεροι δεν έχουν πάρει την άδεια του 2021, σε κάποιους οφείλουν ημέρες αδείας του 2020 και σχεδόν κανείς δεν έχει πάρει την άδεια του 2022. Στις καθαρίστριες οφείλονται περίπου εκατόν πενήντα ημέρες άδειας και σαράντα ρεπό. Στους νοσηλευτές αναισθησιολογικού τριακόσιες ημέρες άδεια, εκατόν σαράντα τέσσερις ρεπό μόνο για το 2021, χωρίς να υπολογίζονται του τρέχοντος έτους. Στους αναισθησιολόγους οι ημέρες κανονικής άδειας για το 2021 και το 2022 που πρέπει να χορηγηθούν, είναι συνολικά πεντακόσιες δεκαεπτά ημέρες. Πώς, λοιπόν, με ποια λογική η διοίκηση του νοσοκομείου ισχυρίζεται -και εσείς το ίδιο- ότι το προσωπικό του χειρουργείου όλων των ειδικοτήτων είναι υπεραρκετό;

Μάλιστα η διοίκηση έφτασε στο σημείο να πει σε καθαρίστρια που είχε πει ότι έχει εξαντληθεί σωματικά: «Εάν δεν αντέχετε, να παραιτηθείτε». Μάλιστα σε μια προσπάθεια εκφοβισμού η διοίκηση είχε δώσει εντολή πριν λίγους μήνες να διενεργηθεί ΕΔΕ εγκαλώντας τους αναισθησιολόγους για μη τήρηση του ωραρίου.

Επίσης, ένας ειδικευμένος αναισθησιολόγος που οφείλει να είναι σε ετοιμότητα καθημερινά για να υποστηρίξει την μηχανική θρομβεκτομή σε ασθενείς, που έχουν υποστεί οξύ ισχαιμικό εγκεφαλικό οι οποίοι, σημειωτέον, παραπέμπονται όλοι στην Κρήτη οποιαδήποτε ημέρα της εβδομάδας και μπορεί ταυτόχρονα να είναι δεσμευμένος σε τακτικό χειρουργείο.

Ακόμα, για την ασφαλή χορήγηση αναισθησίας ο νόμος ορίζει ότι η ημερήσια παρουσία μέσα στο χειρουργείο δεν πρέπει να ξεπερνά τις έξι ώρες και τις δεκαέξι ώρες για την εφημερία. Εδώ μπαίνει το πρωί και μπορεί να βγει την άλλη μέρα το μεσημέρι, την άλλη μέρα το απόγευμα. Τουλάχιστον τρεις θέσεις αναισθησιολόγου είναι κενές και οι ειδικευμένοι αναισθησιολόγοι είναι λιγότεροι κατά τέσσερις σε σχέση με την περίοδο που λειτουργούσαν οι εννέα αίθουσες λόγω δύο συνταξιοδοτήσεων και δύο πολύμηνων αναρρωτικών αδειών.

Αυτά είναι σοβαρά ζητήματα και δεν συνιστούν οι επιλογές οι δικές σας ουσιαστικές λύσεις. Είναι αποσπασματικές, προκαλούν και θα προκαλέσουν και στο μέλλον προβλήματα σε κρίσιμες μονάδες του νοσοκομείου. Αυτές βέβαια οι αποφάσεις της διοίκησης είναι ενδεικτικές της προσπάθειας της Κυβέρνησης -και φαίνεται και από την πρωτολογία σας αυτό- να περιορίσει στο ελάχιστο τις δημόσιες δαπάνες για τα νοσοκομεία, ενισχύοντας παράλληλα την ιδιωτικοοικονομική λειτουργία τους για ολοένα και περισσότερα έσοδα από τις άμεσες ή έμμεσες πληρωμές των ασθενών. Προφανώς χαμένοι είναι οι ασθενείς πριν από όλα, αλλά και οι ίδιοι οι εργαζόμενοι που υποχρεώνονται σε εξαντλητικά ωράρια χωρίς τον αναγκαίο χρόνο ανάπαυσης.

Οι εργαζόμενοι, λοιπόν, και με βάση την απόφαση της γενικής τους συνέλευσης διεκδικούν πολύ συγκεκριμένα πράγματα και σε αυτά θα πρέπει να δώσετε όχι απλά απαντήσεις, αλλά λύσεις. Το πρώτο είναι η πρόσληψη του απαραίτητου αριθμού μόνιμων αναισθησιολόγων, η ενίσχυση του αναισθησιολογικού και του χειρουργείου με μόνιμο νοσηλευτικό προσωπικό, πλήρη στελέχωση του χειρουργείου με μόνιμες καθαρίστριες και μεταφορείς, να δοθεί στο προσωπικό το σύνολο των χρωστούμενων αδειών και ρεπό και να υπάρξουν αξιοπρεπείς και ασφαλείς συνθήκες εργασίας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Συντυχάκη, να ξεκινήσω από το γεγονός ότι αν δεν κάνω λάθος είστε κοινωνιολόγος και αν δεν κάνω λάθος είμαι γιατρός. Δεν είμαι απλά γιατρός στο σύστημα υγείας της χώρας μας επί τριάντα χρόνια, είμαι γιατρός που ήμουν πρόεδρος και γενική γραμματέας στην Ευρωπαϊκή Πνευμονολογική Εταιρεία επί μία δεκαετία και έχω δει τα συστήματα όλων των ευρωπαϊκών χωρών.

Το τι αποφασίζει ο κάθε εργαζόμενος στην Ελλάδα, με συγχωρείτε, αλλά δεν είναι πολιτική υγείας, είναι προσωπική άποψη του καθενός. Οι νόρμες για τη στελέχωση των νοσοκομείων είναι διεθνείς και αυτές θα πρέπει να τις ακολουθήσουμε και στη χώρα μας. Σας είπα ήδη ότι οι αναισθησιολόγοι είναι δεκατέσσερις στο ΕΣΥ αυτή τη στιγμή και δύο πανεπιστημιακοί, σύνολο δεκαέξι για εννέα αίθουσες χειρουργείου και ναι βεβαίως παίρνουν ρεπό πριν και μετά την εφημερία. Άρα δεν υπάρχει κανένα θέμα υπερβολικής δουλειάς ή οτιδήποτε άλλο για τους αναισθησιολόγους.

Τώρα να σας πω και για το υπόλοιπο προσωπικό. Είπατε ότι έφυγαν έξι, νομίζω, νοσηλευτές. Έχουν αναλάβει υπηρεσία δεκαεννέα μόνιμοι νοσηλευτές, εκατόν εξήντα εννέα επικουρικά στελέχη και ενενήντα πέντε νοσηλευτές είναι σε νοσηλευτικές ειδικότητες. Δεν υπήρχε ποτέ περίοδος που το ΠΑΓΝΗ να είχε περισσότερο νοσηλευτικό προσωπικό. Άρα δεν υπάρχει κανένα θέμα για το νοσηλευτικό προσωπικό ή το ιατρικό προσωπικό στο Πανεπιστημιακό Νοσοκομείο της Κρήτης.

**ΕΜΜΑΝΟΥΗΛ ΣΥΝΤΥΧΑΚΗΣ:** Από μόνοι τους τα κατέβασαν;

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Δεν μπορώ να σας πω τι θέλει ο κάθε σύλλογος. Εγώ μπορώ να σας πω ποια είναι η στελέχωση με τα στοιχεία που έχω από την υγειονομική περιφέρεια, από το νοσοκομείο και από το Υπουργείο.

Από κει και πέρα το αν κάνουμε μόνιμες θέσεις ή δεν κάνουμε μόνιμες θέσεις είναι ένα θέμα για το τι χρειάζεται και τι δεν χρειάζεται, που μπορούμε να το κουβεντιάσουμε. Είναι, αν θέλετε, ένα θέμα θεώρησης του κόσμου. Μπορεί να έχετε μια κοσμοθεωρία, μπορεί να έχω μία άλλη. Είναι κάτι που μπορούμε να το συζητήσουμε. Αυτό που έχει σημασία είναι να είναι το νοσοκομείο στελεχωμένο και να έχει προσωπικό. Σε καμμία χώρα του κόσμου, στην Αγγλία, παραδείγματος χάριν, δεν ξέρω να υπάρχουν θέσεις μόνιμου προσωπικού. Έχει θέσεις για κάποιο χρονικό διάστημα, γίνεται αξιολόγηση και μένουν ή δεν μένουν. Στην Ελλάδα έχουμε μια διαφορετική νοοτροπία. Δεκτό. Με αυτό πάμε.

Πάντως αυτή τη στιγμή το νοσοκομείο δεν έχει πρόβλημα με το προσωπικό, τα χειρουργεία γίνονται κανονικότατα, όλες οι άλλες λειτουργίες του νοσοκομείου γίνονται κανονικότατα και δεν υπάρχει κανένα πρόβλημα. Και όχι απλά γίνονται κανονικά, γίνονται εξαιρετικά καλά. Τα δε κρεβάτια της μονάδας που βοηθούν στο να γίνονται περισσότερες εξετάσεις από δεκατρία που ήταν τον Δεκέμβριο του 2019, τώρα είναι είκοσι επτά και αυτό βοηθάει στο να γίνονται περισσότερα χειρουργεία.

Άρα να καταλήξω και πάλι ότι το ΠΑΓΝΗ είναι άριστα στελεχωμένο. Έχω πάει στο ΠΑΓΝΗ, έχω μιλήσει με τους ανθρώπους. Δεν έχουμε κανένα πρόβλημα. Είναι μια χαρά και θα συνεχίσουν να κάνουν όλοι οι συνάδελφοι το πολύ καλό έργο που κάνουμε και να προσφέρουν τις άριστες υπηρεσίες που τις θέλει όλος ο κρητικός λαός, που πολλές φορές μετακινείται και από αλλού για να πάει στο ΠΑΓΝΗ.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Τη δεύτερη με αριθμό 704/24-5-2022 επίκαιρη ερώτηση πρώτου κύκλου, του Βουλευτή Ηρακλείου του Κινήματος Αλλαγής, κ. Βασιλείου Κεγκέρογλου, προς τον Υπουργό Περιβάλλοντος και Ενέργειας με θέμα: «Διετής παράταση για προέγκριση οικοδομικής άδειας σε οικόπεδα μικρότερα των τεσσάρων στρεμμάτων εκτός σχεδίου», θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, η Κυβέρνησή σας αποφάσισε με δύο νόμους, τον ν.4759/2020 αλλά και τον μετέπειτα 4819/2021 να περιορίσει τη δυνατότητα εκτός σχεδίου δόμησης. Η άποψή μας ήταν ότι μπορούσε να εξορθολογιστεί χωρίς να περιοριστεί. Ιδιαίτερα όμως για τα οικόπεδα κάτω από τέσσερα στρέμματα ουσιαστικά υπάρχει απαγόρευση και σίγουρα μετά την 1-1-2023. Μέχρι 31-12-2022, του τρέχοντος έτους δηλαδή, δόθηκε η δυνατότητα για έκδοση οικοδομικής άδειας ή προέγκριση προκειμένου να διατηρήσουν το δικαίωμα που ισχύει σήμερα για την αξιοποίησή τους, για την οικοδόμησή τους.

Ουσιαστικά η πρωτοβουλία της Κυβέρνησης είναι αφαίρεση υφιστάμενων δικαιωμάτων από ιδιοκτήτες οι οποίοι είναι μικροϊδιοκτήτες, άνθρωποι δηλαδή που με τον ένα και τον άλλο τρόπο απέκτησαν είτε από κληρονομιά είτε από αγορά κάποιο οικόπεδο. Είναι μια επαχθής κυβερνητική απόφαση για αυτούς τους ανθρώπους.

Επειδή όμως, κύριε Υπουργέ, και από το 2020 και μετά, με την πανδημία αλλά και στη συνέχεια με την ακρίβεια υπάρχει ανατροπή των οικογενειακών προγραμματισμών -και μιλάω πάντα για την μικρομεσαία οικογένεια, την οικογένεια δηλαδή μικρομεσαίου εισοδήματος- θα παρακαλούσα -και αυτό είναι και το αντικείμενο της ερώτησης- το Υπουργείο σας και η Κυβέρνηση συνολικά να εξετάσει τη δυνατότητα παράτασης αυτού του διαστήματος για την έκδοση οικοδομικής άδειας ή προέγκριση οικοδομικής άδειας, προκειμένου να μην υπάρξει μια άμεση και επαχθής εξέλιξη γι’ αυτούς τους μικροϊδιοκτήτες με την αφαίρεση αυτού του δικαιώματος οικοδόμησης για τα τέσσερα στρέμματα εκτός σχεδίου δόμησης.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Έχετε τον λόγο, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, σέβομαι και κατανοώ τους προβληματισμούς αλλά και τους λόγους που πριν από λίγο αναφέρατε, που πράγματι υφίστανται σαν πραγματικότητα μετά από τα τελευταία τα οποία ζούμε σε ό,τι αφορά τα ενεργειακά, που επιδρούν και σίγουρα δημιουργούν θέμα και στα οικοδομικά υλικά, για την κατασκευή των κτηρίων γενικότερα. Άρα αυτό το οποίο θέτετε ως βάση το σέβομαι ότι είναι μια πραγματικότητα.

Θα μου επιτρέψετε μια μικρή αναφορά στα εκτός σχεδίου, που σίγουρα δημιουργούν αξίες ή καταστρέφουν αξίες σε ό,τι αφορά την αρτιότητα και την οικοδομησιμότητα και για άλλες καταστάσεις και άλλες λειτουργίες και δραστηριότητες. Μιλάμε για οικόπεδα, που έχουν πρόσωπο σε χαρακτηρισμένο δρόμο εθνικό, επαρχιακό, δημοτικό, κοινοτικό ή σιδηροδρομικές γραμμές και ανάλογα με τον χρόνο δημιουργίας του γηπέδου εκτός σχεδίου περιοχής ξεκινάμε από τα επτακόσια πενήντα μέτρα αν είναι πριν το 1962, τα χίλια διακόσια μέτρα αν είναι πριν το 1964, τα δύο στρέμματα αν είναι πριν το 1978 και ανάλογα με την απόσταση από τα σχέδια πόλης και τους οικισμούς στα όρια, στη ζώνη των πεντακοσίων, υπάρχει κι η αρτιότητα των δύο στρεμμάτων αν είναι προϋφιστάμενα του 1977.

Όλα αυτά, βεβαίως, εξελίχθηκαν διαχρονικά λόγω της έλλειψης σχεδιασμού για να οριστούν οι προδιαγραφές αρτιότητας, οικοδομησιμότητας, οι όροι δόμησης, χρήσης κατά τόπους και κατά περιοχή, λαμβάνοντας υπ’ όψιν τις ιδιαιτερότητες κάθε περιοχής. Η έλλειψη αυτού του σχεδιασμού οδήγησε στη διαχρονική παρέκκλιση αυτή που αναφέρατε και εσείς, την οποία την αναλύσατε. Και ξαναλέω ότι κρατώ -και το εννοώ το «κρατώ»- τις επισημάνσεις που κάνατε, τις γνωρίζω, γνωρίζω το θέμα άριστα. Μάλιστα, όπως ξέρετε, η παράγραφος 1 του άρθρου 40 του ν.4759, που επικαλείστε, και για το τι θα εξελιχθεί, λέει μέσα ότι μέχρι την ολοκλήρωση των τοπικών πολεοδομικών και ειδικών πολεοδομικών σχεδίων και σε κάθε περίπτωση όχι παραπάνω από δύο χρόνια από τη δημοσίευση του ν.4759/9-12-2020 -άρα μέχρι 9-12-2022-, εφόσον έχει υπάρξει προέγκριση οικοδομικής άδειας μπορεί να εξελιχθεί -μάλιστα όσον αφορά την προέγκριση οικοδομικής άδειας θέλω να σας πω ότι από έναν χρόνο έγινε δύο χρόνια, έχει αλλάξει αυτό σε σχέση με την αρχική- και μετά να βγάλει την οικοδομική άδεια όπως προβλέπεται στη συνέχεια.

Εξελίσσεται αυτή τη στιγμή -και το συνέδεσα με τα τοπικά και ειδικά πολεοδομικά σχέδια- αυτό όπου διαχρονικά υπήρχε υστέρηση σε όλη την Ελλάδα, δηλαδή, ο σχεδιασμός και η τάξη στον χώρο και στα πράγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Δεν θέλω να πάρω άλλο χρόνο, αλλά θα σας αναφέρω και τις σκέψεις μου σχετικά με το θέμα που θέσατε, το οποίο ξαναλέω ότι το κρατώ επί της ουσίας. Για να μην κλέψω χρόνο από τη δευτερολογία μου θα σας απαντήσω στη συνέχεια συμπληρωματικά, αγαπητέ κύριε συνάδελφε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, κρατώ και εγώ τη δικιά σας συμφωνία σε σχέση με την κατάσταση που έχει διαμορφωθεί. Βεβαίως για την αντιμετώπιση των προβλημάτων που είχε η εκτός σχεδίου δόμηση για όλες τις κατηγορίες που αναφέρατε, ιδιαίτερα κάτω των τεσσάρων στρεμμάτων, θα μπορούσε να είχε επιλεγεί άλλος τρόπος. Είχαμε καταθέσει τότε προτάσεις. Σε κάθε περίπτωση υπήρχε ανάγκη εξορθολογισμού. Εγώ μιλάω τώρα για αυτό καθαυτό το δικαίωμα που υπήρχε, να υπάρχει ομαλή μετάβαση στο νέο σύστημα χωρίς αφαίρεση του δικαιώματος. Είπατε ότι έχει γίνει δύο χρόνια. Εννοείτε από το 2021 και μετά που ψηφίστηκε ο 4819; Μέχρι πότε είναι η παράταση;

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Αυξήθηκε ο χρόνος ισχύος της προέγκρισης.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Άρα, λοιπόν, από τη λήψη της προέγκρισης οικοδομικής άδειας μέχρι την οικοδόμηση έχουμε διάστημα δύο ετών. Καλώς. Αυτό είναι ένα εύλογο διάστημα. Όμως ο προβληματισμός μου συζητώντας και με τους μικροϊδιοκτήτες είναι ότι δεν παίρνει κανείς απόφαση σήμερα, δεν έχει νου να κάνει έναν τέτοιο προγραμματισμό για να κατοχυρώσει τα δικαιώματά του και ουσιαστικά το οικόπεδό του, η έκτασή του θα περάσει σιωπηλά στην απαξίωση, εάν δεν κάνει την ενέργεια που αφορά την προέγκριση οικοδομικής άδειας. Θα έλεγα, λοιπόν, ότι ζει σε μια εποχή που δεν σκέφτεται καν το αύριο, γιατί σκέφτεται το σήμερα και την επιβίωσή του. Και δεν είναι μόνο η ακρίβεια στα οικοδομικά υλικά, ο διπλασιασμός στο σίδερο και σε όλα τα υλικά που μπορεί να χρειαστούν για την οικοδόμηση ενός κτηρίου, αλλά μιλώ και για την ακρίβεια στην ενέργεια, την ακρίβεια στα βασικά αγαθά, που έχουν να κάνουν με την επιβίωσή του. Άρα, δεν σκέφτεται αυτόν τον προγραμματισμό.

Θα έλεγα, λοιπόν, ότι η πολιτεία που έχει χρέος να προνοεί ακόμη και για τον άνθρωπο που βρίσκεται σε δύσκολη θέση και δεν μπορεί να προγραμματίζει οφείλει να εξετάσει τη δυνατότητα παράτασης. Έχουμε βεβαίως ακόμα έξι μήνες μέχρι την καταληκτική ημερομηνία του Δεκεμβρίου του 2022 που λήγει αυτό το διάστημα. Αυτό που σας ζητώ είναι να το μελετήσετε, να εξετάσετε τη δυνατότητα παράτασης αυτού του διαστήματος, ακριβώς λόγω του ότι η συγκυρία είναι τέτοια που δεν επιτρέπει τον προγραμματισμό στους μικροϊδιοκτήτες. Δεν αναστέλλεται εξάλλου κάποια διαδικασία που έχει να κάνει με τα πολεοδομικά σχέδια, τα ειδικά πολεοδομικά και τη διαδικασία που κι αυτή έχει την καθυστέρησή της μέχρι τώρα. Παρ’ ότι η Κυβέρνηση νομοθέτησε και πήρε πρωτοβουλία σε αυτό, υπάρχει μια σχετική καθυστέρηση.

Άρα, λοιπόν, δείτε το αίτημά μας για παράταση δύο ετών του δικαιώματος να πάρει προέγκριση οικοδομικής άδειας πέραν της προθεσμίας του Δεκεμβρίου του 2022 που αυτή λήγει σήμερα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, δεν ακούω απλά, αντιλαμβάνομαι όλα αυτά τα οποία καταθέτετε, γιατί αυτή είναι η πραγματικότητα, όπως ακριβώς την περιγράψατε, και αλληλεπιδρά με το θέμα το οποίο συζητούμε. Με πολλή προσοχή, λοιπόν, ακούω αυτό το οποίο μου λέτε. Γνωρίζω άριστα το θέμα το οποίο συζητάμε.

Θέλω να σας πω μόνο ότι οι διατάξεις του ν.4759 για την εκτός σχεδίου περιοχή, συμπεριλαμβανομένων των παρεκκλίσεων, δεν ισχύουν σε περιοχές που είχαν γενικό πολεοδομικό σχέδιο, είχαν Σχέδιο Χωρικής, Οικιστικής Οργάνωσης Ανοικτής Πόλης, ΣΧΟΟΑΠ, πρώτο επίπεδο σχεδιασμού δηλαδή, είχαν Ζώνες Οικιστικού Ελέγχου, είχαν ΕΣΧΑΔΑ, ΕΣΧΑΣΕ. Γι’ αυτές τις περιοχές που είχαν τέτοιο επίπεδο, πρώτο επίπεδο σχεδιασμού, δεν έχουν ισχύ οι διατάξεις που συζητάμε. Ισχύ όμως έχουν εκεί που δεν υπήρχε σχεδιασμός. Γι’ αυτόν τον λόγο και ερχόμαστε σήμερα -και επειδή ξέρω την ευαισθησία σας και για τρέχοντες σχεδιασμούς στην περιοχή, μου έχετε υποβάλει και ερωτήματα και έχω απαντήσει- τα τοπικά πολεοδομικά σχέδια και τα ειδικά πολεοδομικά σχέδια έρχονται να καλύψουν ένα διαχρονικό, ιστορικά στο παρελθόν κενό τάξης στον χώρο, χωροταξίας. Κινούμαστε αυτή τη στιγμή σε μια τέτοια έκταση -το έχω πει πολλές φορές- που είναι τεράστια, δεν έχει ξαναγίνει και σε χρόνο τέτοιον, αφού πρέπει μέχρι το καλοκαίρι του 2025 να έχουν παραδοθεί οι μελέτες για να έχουν αποπληρωθεί αφού χρηματοδοτούνται από το Ταμείο Ανάκαμψης.

Άρα, σε αυτήν τη λογική και ερχόμενοι να βάλουμε τάξη σε αυτά που δεν κάναμε διαχρονικά -γι’ αυτό και είχαμε και συγκρούσεις δραστηριοτήτων, γι’ αυτό και πολλές φορές έρχομαι εδώ να απαντήσω σε τέτοια θέματα, απόρροια της έλλειψης σχεδιασμού και των συγκρούσεων που μέσα στις συγκρούσεις εμπλέκονται κοινωνίες, δραστηριότητες, τα πάντα- σήμερα εξελίσσεται αυτός ο σχεδιασμός -ξέρουμε ότι ο πήχης είναι πολύ ψηλά, αλλά σαν εθνικό στοίχημα κάνουμε αγώνα συνεργαζόμενοι με όλους τους εμπλεκόμενους, τον τεχνικό κλάδο, το Τεχνικό Επιμελητήριο, με όλους- για να τα καταφέρουμε, για να αποφύγουμε αυτό το οποίο θέσατε πριν, αυτές τις αξίες που πρέπει κατά τόπους και με τις ιδιαιτερότητες που υπάρχουν να διαμορφωθούν και όχι με οριζόντιες διατάξεις.

Απαντώντας, λοιπόν, τελικώς και συνολικά, είναι ένα θέμα που το γνωρίζω άριστα. Tο κρατώ. Δεν θέλω να πω περισσότερα αυτήν τη στιγμή. Σέβομαι και αντιλαμβάνομαι όλα αυτά τα οποία είπατε. Όταν θα είμαστε έτοιμοι, θα μπορούμε να πούμε περισσότερα. Όμως είναι ένα από τα θέματα, γιατί υπάρχουν και άλλα θέματα στο κομμάτι των σχεδιασμών και της εκτός σχεδίου περιοχής. Θα υπάρξει πολύ σύντομα μια εγκύκλιος που θα διευκρινίζει πολλά από τα σημεία που υπάρχουν και χρήζουν διευκρινίσεις. Κρατώ απάντηση τελική στον προβληματισμό και ερώτημα που ξαναλέω το κατανοώ απόλυτα.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, δεν θα συζητηθεί κατόπιν συνεννόησης η με αριθμό 716/30-5-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Καμμία αύξηση στα επιδόματα αναπηρίας εδώ και έντεκα χρόνια». Επίσης, δεν θα συζητηθεί κατόπιν συνεννόησης η με αριθμό 723/30-5-2022 επίκαιρη ερώτηση της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Η Κυβέρνηση περιορίζει τα vouchers για τα παιδιά φέτος στα Κέντρα Δημιουργικής Απασχόλησης (ΚΔΑΠ) και Κέντρα Δημιουργικής Απασχόλησης Ατόμων με Αναπηρία (ΚΔΑΠΑΜΕΑ) και οδηγεί σε κλείσιμο τις δομές εντάσσοντας το πρόγραμμα στο Child Guarantee».

Επίσης δεν θα συζητηθεί η με αριθμό 707/25-5-2022 επίκαιρη ερώτηση της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς τον Υπουργό Εσωτερικών, με θέμα: «Συνεχίζεται η κυβερνητική αδράνεια για τα ζώα συντροφιάς».

Δεν θα συζητηθεί λόγω αναρμοδιότητας η με αριθμό 2174/19-4-2022 αναφορά του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς την Υπουργό Παιδείας και Θρησκευμάτων, με θέμα: «Το στεγαστικό πρόβλημα του 7ου Γυμνασίου Γλυφάδας».

Κυρίες και κύριοι συνάδελφοι, θα κάνουμε μια ολιγόλεπτη διακοπή, μέχρι να έρθει ο κύριος Υπουργός.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, συνεχίζεται η συνεδρίαση.

Συνεχίζουμε με τη δέκατη με αριθμό 722/30-5-2022 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Η έλλειψη εργατών γης εντείνει τα αδιέξοδα των αγροτών».

Θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, ο αγροτικός τομέας, ο πρωτογενής τομέας, αλλά και άλλες δραστηριότητες και λόγω της πανδημίας, αλλά στη συνέχεια και λόγω της ενεργειακής κρίσης και της ακρίβειας αντιμετωπίζουν τεράστια προβλήματα που έχουν να κάνουν με το κόστος παραγωγής και το κόστος λειτουργίας των επιχειρήσεων και σε αυτά τα προβλήματα ήρθε να προστεθεί ένα ακόμα που έχει να κάνει με το ανθρώπινο δυναμικό.

Είναι πολλά τα χρόνια που ο πρωτογενής τομέας στηρίζεται -τουλάχιστον όσον αφορά την καλλιέργεια και τη συλλογή- σε εργατικά χέρια από τρίτες χώρες, λόγω της αλλαγής της σύνθεσης των εργασιακών δεδομένων στη χώρα μας. Σήμερα λόγω του ότι κάποιες χώρες διαμόρφωσαν ευνοϊκότερο καθεστώς -ευρωπαϊκές χώρες- σε σχέση με το δικό μας για την παραμονή και εργασία των ανθρώπων από τρίτες χώρες υπάρχει μια φυγή –έτσι ακριβώς μπορούμε να την πούμε- ανθρώπων που εργάζονταν μέχρι τώρα στον τόπο μας, κυρίως προς Ιταλία και Ισπανία. Δεν έχω μελετήσει πάρα πολύ το καθεστώς που ισχύει, πώς το μετέβαλαν, δηλαδή πώς το βελτίωσαν και αποτέλεσε αυτό κίνητρο για να πάνε οι άνθρωποι σε αυτές τις περιοχές, αλλά από την ενημέρωση που έλαβα είναι πολύ απλοποιημένο και κυρίως, είναι σύντομο ως προς τις προθεσμίες και τους χρόνους που εκδίδονται άδειες παραμονής, άδειες εργασίας, που δίδονται δικαιώματα.

Αυτό το οποίο μετά από πολλές συναντήσεις που είχα με παραγωγούς και εκπροσώπους τους βγαίνει ως συμπέρασμα και αίτημα είναι ότι κατ’ αρχήν πρέπει να δούμε το ανθρώπινο δυναμικό που με τον έναν ή τον άλλο τρόπο απασχολείται σήμερα στον πρωτογενή τομέα στην πατρίδα μας να καταγραφεί και να αδειοδοτηθεί ως προς τη δυνατότητα εργασίας. Είναι γνωστό ποιο είναι το ανθρώπινο αυτό δυναμικό και λόγω του ότι η Κυβέρνηση πήρε τη σωστή απόφαση τότε και παραχώρησε μέσα στην πανδημία ΑΜΚΑ προσωρινά σε αυτούς τους ανθρώπους για να εμβολιαστούν, αλλά και με άλλους τρόπους. Η καταγραφή, επομένως, αυτού του δυναμικού είναι -θα έλεγα- ασφαλής και δεν είναι ανοιχτή ενδεχομένως σε νέους που θα έμπαιναν ή ενδέχεται να μπουν στη χώρα μας στον τρέχοντα χρόνο ή στο μέλλον. Άρα, το ένα είναι η καταγραφή και η αδειοδότηση αυτών των ανθρώπων.

Το δεύτερο είναι να δούμε ποιο απλοποιημένα τη διαδικασία της μετάκλησης και κυρίως να υπάρχουν δύο στοιχεία, να μπορεί να τον ασφαλίσει με εργόσημο στον αγροτικό τομέα, εφόσον είναι να απασχοληθεί -άλλο στη βιομηχανία, άλλο στη μεταποίηση, αλλά στον πρωτογενή τομέα με εργόσημο- και να έχουν τη δυνατότητα αν η αρχική αίτηση είναι για μια μετάκληση εννέα μηνών ή ενός χρόνου, έχουν τη δυνατότητα οι άνθρωποι με την ιδιότητα του μετακληθέντα να μεταβούν πίσω για ένα διάστημα -ενός ή δύο μηνών- χωρίς να χάνουν το δικαίωμα να επανέλθουν στην πατρίδα, δηλαδή να πάνε στην πατρίδα τους και να επανέλθουν στην εργασία. Εξάλλου είναι γνωστό, τώρα θα έχουμε τα αμπέλια σε λίγο καιρό, την απασχόληση για τα σταφύλια, τον χειμώνα θα έχουμε τις ελιές, υπάρχουν τα θερμοκήπια, υπάρχουν οι φράουλες, υπάρχουν διαφορετικές δραστηριότητες. Δεν μπορεί να απασχοληθεί ένας σε μια δραστηριότητα επί έναν χρόνο συνεχώς. Να έχει τη δυνατότητα να αλλάξει απασχόληση και άνθρωπο -δηλαδή παραγωγό- που θα τον απασχολεί.

Μια τέτοια ευελιξία, η οποία θα συμβάλει στην ασφάλεια του απασχολούμενου, να είναι ασφαλισμένος, να μην συμβαίνουν ατυχήματα, να μην συμβαίνουν γεγονότα που έχουν να κάνουν και με τις αμοιβές, να είναι νόμιμος και ο παραγωγός καταβάλλοντας τις αποδοχές και το εργόσημο να μπορεί να το δηλώσει στα φορολογικά του, να είναι εντάξει. Γενικά τακτοποίηση θέλουμε όλων αυτών των πραγμάτων, κύριε Υπουργέ και με δεδομένο ότι το κάνουν άλλες χώρες της Ευρωπαϊκής Ένωσης και έτσι χάνουμε δυναμικό από αυτό που είναι κρίσιμος παράγοντας για να συνεχιστούν οι καλλιέργειες και η παραγωγή και έχει σχέση αυτό και με τη διατροφική επάρκεια, ένα καμπανάκι που χτύπησε ο πόλεμος της Ρωσίας στην Ουκρανία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Ευχαριστώ πολύ, κύριε Κεγκέρογλου, για την ερώτησή σας. Το ζήτημα της έλλειψης εργατών γης απασχολεί ιδιαίτερα την Κυβέρνηση με δεδομένη τη βαρύτητα που έχει η αγροτική παραγωγή στην ελληνική οικονομία, στην απασχόληση αλλά και στο εισόδημα των νοικοκυριών. Το θέμα που θίγετε αποτελεί βασικό αντικείμενο συνεργασίας μεταξύ του Υπουργείου Εργασίας και Κοινωνικών Υποθέσεων και των συναρμόδιων Υπουργείων, δηλαδή κυρίως το Υπουργείο Μεταναστευτικής Πολιτικής και το Υπουργείο Αγροτικής Ανάπτυξης.

Όπως γνωρίζετε, τα παραπάνω γίνονται στη βάση ενός θεσμικού πλαισίου το οποίο είναι διαφορετικό για τους εποχικούς υπαλλήλους ευρύτερα και διαφορετικό για την εργασία από αλλοδαπούς στην Ελλάδα. Στη βάση αυτού του θεσμικού πλαισίου προσπαθούμε διαρκώς να δίνουμε λύσεις στις ανάγκες των αγροτικών περιοχών της χώρας μας, στις ανάγκες των παραγωγών και των επιχειρήσεων. Φυσικά και το ίδιο το θεσμικό πλαίσιο βελτιώνεται διαρκώς, εντοπίζοντας τις αδυναμίες και προχωρώντας σε διορθωτικές παρεμβάσεις.

Με νομοθετική παρέμβαση που έγινε πριν από λίγους μήνες, και πιο συγκεκριμένα με τον ν.4915/2022, επήλθαν αλλαγές τόσο στην ασφάλιση εργατών γης όσο και στη δυνατότητα απόκτησης άδειας εργασίας και μάλιστα σχεδόν όλες είναι μέσα στο πλαίσιο το οποίο αναφέρατε και εσείς προηγουμένως στην ερώτησή σας. Δηλαδή τώρα πλέον όλοι οι εργάτες γης, εκτός από αυτούς οι οποίοι απασχολούνται σε ανώνυμες εταιρείες ή σε εταιρείες περιορισμένης ευθύνης, δηλαδή η συντριπτική πλειονότητα των απασχολουμένων, αυτής της κατηγορίας μπορούν να ασφαλιστούν με εργόσημο.

Επιπλέον, ακριβώς για να αντιμετωπιστεί το κύμα φυγής εργατών προς άλλες χώρες δόθηκε η δυνατότητα πενταετούς άδειας εργασίας εποχικού υπαλλήλου. Τι σημαίνει αυτό; Ότι παρέχεται μεγαλύτερη εργασιακή ασφάλεια στους εργάτες αυτούς, εφόσον πλέον θα μπορούν να εργάζονται για εννιά μήνες, να αποχωρούν για άλλους τρεις, ακριβώς όπως στο παράδειγμά σας, να επανέρχονται και ούτω καθεξής. Φαντάζομαι ότι συμφωνούμε όλοι ότι εννέα μήνες είναι υπεραρκετοί για να καλύψουν τις εποχικές ανάγκες της αγροτικής παραγωγής.

Ταυτόχρονα, λειτουργεί η δυνατότητα μέχρι 30 Σεπτεμβρίου του 2022 της κατά παρέκκλισης άδειας εργασίας. Δηλαδή εφόσον λείπει η θεώρηση εισόδου από τον ενδιαφερόμενο εργαζόμενο, μπορεί να παραμείνει στη χώρα, εάν βεβαίως υπάρχει αίτημα για απασχόλησή του από εργοδότη που δραστηριοποιείται νόμιμα στη χώρα μας.

Εφαρμόζοντας λοιπόν την προβλεπόμενη διαδικασία, οι αρμόδιες υπηρεσίες του Υπουργείου Εργασίας και Κοινωνικών Υποθέσεων συνεργάστηκαν με τις υπηρεσίες των υπόλοιπων συναρμόδιων Υπουργών αλλά και των περιφερειών, προκειμένου να καταγραφούν οι ανάγκες σε θέσεις εργασίας στον αγροτικό τομέα στις διάφορες περιοχές της χώρας. Αυτό το διάστημα ολοκληρώνεται το σχέδιο της κοινής υπουργικής απόφασης, το οποίο βάσει του ισχύοντος θεσμικού πλαισίου θα αποσταλεί στη Δημόσια Υπηρεσία Απασχόλησης(ΔΥΠΑ) και στην Οικονομική και Κοινωνική Επιτροπή(ΟΚΕ) για τα σχόλια και τις παρατηρήσεις τους και κατόπιν θα προωθηθεί για υπογραφή από τους συναρμόδιους Υπουργούς. Στόχος μας είναι μέχρι τα μέσα αυτού του μήνα, του Ιουνίου, να έχει ολοκληρωθεί η διαδικασία αυτή, ώστε να μπορέσουν να καλυφθούν άμεσα οι ζητούμενες από τους παραγωγούς θέσεις εργασίας.

Να επισημάνω σε αυτό το σημείο πως αντίστοιχες ειδικές ρυθμίσεις για την κάλυψη κενών θέσεων εργασίας αντιμετωπίζουν και άλλοι σημαντικοί κλάδοι της οικονομίας μας, όπως ο τουριστικός, όπου επίσης σχεδιάζουμε ρύθμιση για τη διευκόλυνση της κάλυψής τους, η οποία επίσης θα προωθηθεί στο αμέσως επόμενο χρονικό διάστημα.

Μάλιστα, διερευνώνται οι δυνατότητες για έναν πιο συστηματικό και μόνιμο μηχανισμό για την κάλυψη των κενών θέσεων εργασίας σε κλάδους της οικονομίας με έντονη εποχικότητα, προκειμένου να διευκολύνονται τόσο οι επιχειρήσεις όσο και οι αναζητούντες εργασία.

Συνεπώς, κύριε Κεγκέρογλου, αυτό που διατυπώνετε ως αίτημα στην ερώτησή σας έχει ήδη αντιμετωπιστεί, καθόσον το ασφαλιστικό καθεστώς των εργατών γης έχει αλλάξει και επιπλέον σε λίγες μέρες θα έχουμε προχωρήσει και στην έκδοση της κοινής υπουργικής απόφασης, όπου θα περιγράφονται οι συγκεκριμένες κενές θέσεις εργασίας.

Σας ευχαριστώ και θα επανέλθω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κατ’ αρχάς, κύριε Υπουργέ, στο θέμα που έχει να κάνει με την καταγραφή των αναγκών θα πρέπει να υπάρξει ενεργότερη συμμετοχή των εκπροσώπων των αγροτικών παραγωγικών οργανώσεων και βεβαίως της Διεύθυνσης Αγροτικής Ανάπτυξης και Οικονομίας της κάθε περιφέρειας του κάθε νομού και λιγότερο των υπηρεσιών που έχουν να κάνουν με την έκδοση των αδειών. Διότι πραγματικά, είναι εκπληκτικό να παίζουν τον κυρίαρχο ρόλο στην ενημέρωση και στην απόφαση. Εάν το αλλάζει αυτό η διαδικασία στην οποία αναφερθήκατε, τότε αυτό θα είναι θετικό.

Πάντως οι πραγματικές ανάγκες δεν αποτυπώνονταν. Και δεν μιλάω για τώρα. Και πριν από δύο χρόνια, και τρία, και πέντε, και όταν το πρωτοξεκινήσαμε το 2014, θυμάμαι ότι με έκπληξη είδα ότι τριάντα εργαζόμενοι, λέει, σε όλη την Κρήτη χρειάζονταν. Έψαξα να βρω πώς προέκυψε αυτό το τριάντα. Μου είπαν λοιπόν οι υπηρεσίες εκεί, στην Αποκεντρωμένη κυρίως, ότι δεν μπορούμε να βάλουμε και πολλούς, γιατί φωνάζει το Εργατικό Κέντρο ξέρετε ή υπάρχουν άλλα.

Εδώ μιλάμε όμως για μια πραγματική κατάσταση, κρίσιμη για τον αγροτικό τομέα και τον πρωτογενή τομέα. Πρέπει να δούμε τις πραγματικές ανάγκες, πέρα από οποιαδήποτε άποψη, η οποία είναι σεβαστή βεβαίως. Αλλά δεν μπορεί με αυτό τον τρόπο να αποτυπώνονται οι ανάγκες.

Και τώρα, αυτήν τη στιγμή που μιλάμε, ακόμη και να απλοποιούσαμε τη διαδικασία, οι αριθμοί για τις άδειες που μπορούν να εκδοθούν, για τις μετακλήσεις που μπορούν να γίνουν, είναι τόσο μικροί που δεν εξυπηρετούν τις ανάγκες. Άρα ένα κρίσιμο ζήτημα είναι η καταγραφή των πραγματικών αναγκών και αυτών που έχει πρόθεση η Κυβέρνηση να καλυφθούν από μετάκληση, αφού δεν καλύπτονται από το ντόπιο ανθρώπινο δυναμικό. Αυτό είναι το δεδομένο.

Το δεύτερο κρίσιμο στοιχείο είναι να δούμε την ασφάλιση με βάση το είδος της απασχόλησης και όχι με βάση τη νομική μορφή της εταιρείας. Συγκεκριμένα, υπάρχουν παραγωγοί που έχουν κάνει ΕΠΕ ο σύζυγος με τη σύζυγο ή ΟΕ, κάποια νομική μορφή για να εξυπηρετήσουν λογιστικά και φορολογικά τις ανάγκες της επιχείρησής τους, που είναι όμως αμιγώς παραγωγική, ένα θερμοκήπιο παραδείγματος χάριν. Και λέει ο νόμος ότι «Α, αφού είσαι ΕΠΕ, πρέπει να ασφαλιστείς στο ΙΚΑ». Στο ΙΚΑ εννοώ των μισθωτών. Όχι, με βάση το είδος της απασχόλησης θα πρέπει να πάμε. Θα πρέπει να πάμε, λοιπόν, με βάση την ασφάλιση των αγροτών, με βάση την ασφάλιση της παραγωγής. Δέστε το αυτό στην ΚΥΑ, να αλλάξει, γιατί θα είναι πολύ χρήσιμο να ασφαλίζονται με βάση το είδος απασχόλησης. Αν είναι η ΕΠΕ για μεταποίηση, βεβαίως. Αν είναι η ΑΕ για μεταποίηση, βεβαίως θα πρέπει να πάει με ασφάλιση μισθωτού. Αλλά αν είναι στον πρωτογενή τομέα, πρέπει να πάει με βάση τον παραγωγό. Δεν είναι νομίζω κάτι δύσκολο.

Το τρίτο που θέλω να πω είναι ότι υπάρχουν ορισμένες αγκυλώσεις, δηλαδή, μπαίνει η πολιτεία στη λογική ότι εννέα μήνες είναι αρκετοί, που είπατε, ένας χρόνος δεν είναι αρκετός. Εδώ τα εργατικά χέρια χρειάζονται και μπορεί να δουλέψει ένας από μια τρίτη χώρα στα αμπέλια, στη συνέχεια να δουλέψει στις ελιές που είναι συνεχόμενη περίοδος και συνέχεια στην προετοιμασία της επόμενης καλλιεργητικής περιόδου. Άρα γιατί να μπει το εννιά μήνες; Καταλαβαίνω το ετήσια, έχει ένα νόημα, μια ετήσια, πενταετής όπως είπατε, άδεια παραμονής σε σχέση με την πρώτη κατηγορία και βεβαίως, να του δώσουμε το δικαίωμα να μπορεί να πάει ένα μήνα και να γυρίσει, να επιστρέψει, εφόσον έχει γίνει μετάκληση για έναν χρόνο και θέλει, αν τύχει κάτι στην πατρίδα του και πρέπει να πάει, να έχει το δικαίωμα να πάει και να γυρίσει.

Αυτές οι ευελιξίες έχουν δοθεί, σύμφωνα με την πληροφόρηση που έχω από τις άλλες χώρες, και γι’ αυτό φαίνεται ότι υπάρχει ευνοϊκότερο καθεστώς. Νιώθουν ασφάλεια αυτοί οι εργαζόμενοι από τρίτες χώρες στη γη, είναι ξεκάθαρα τα πράγματα, με κανόνες μεν, αλλά οι κανόνες δημιουργούν αυτήν την ασφάλεια και γι’ αυτό φεύγουν από εμάς και πάνε Ιταλία και Ισπανία.

Δείτε το όμως περισσότερο, κύριε Υπουργέ. Δέχομαι ότι είναι και συναρμοδιότητα του Μετανάστευσης και του Αγροτικής Ανάπτυξης και θα απευθυνθώ και εκεί. Αλλά νομίζω ότι ως συναρμόδιο το Υπουργείο Εργασίας και αν αποδέχεστε και κάποια από αυτά τα οποία σας θέτω, μπορείτε να πάρετε κι εσείς πρωτοβουλία προς την κατεύθυνση των άλλων Υπουργείων και να μας ενημερώσετε.

Είδα ένα δημοσίευμα ότι σήμερα έγινε μια σύσκεψη στο Μαξίμου γι’ αυτό το θέμα. Υπάρχει κάτι νέο απ’ αυτή;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Κύριε Κεγκέρογλου, η Κυβέρνηση όλο αυτό το διάστημα κατά το οποίο σχεδιάζει και υλοποιεί τις πολιτικές της υπό την πίεση εξωγενών κρίσεων έχει αποδείξει ότι στηρίζει με κάθε δυνατό τρόπο, τόσο τους αγρότες, όσο και τον πρωτογενή τομέα της χώρας, όσο βεβαίως και τον κόσμο της εργασίας γενικότερα. Ενδεικτικά, πέρα από τα πολύ σημαντικά μέτρα στήριξης προς τους αγρότες της περασμένης χρονιάς, τον Φεβρουάριο του 2022 ανακοινώθηκαν από το Υπουργείο Αγροτικής Ανάπτυξης επιπλέον μέτρα στήριξης ύψους 170 εκατομμυρίων ευρώ.

Αναφορικά με τους εργάτες γης, όλοι γνωρίζουμε πολύ καλά πως οι άνθρωποι αυτοί έχουν τεράστια συνεισφορά στη στήριξη της αγροτικής μας παραγωγής. Η χώρα μας όλο αυτό το διάστημα έχει διαμορφώσει και υλοποιεί πολιτικές που στοχεύουν στην αξιοποίηση και στη διεύρυνση των νομίμων οδών μετανάστευσης. Στο πλαίσιο αυτό, ένα από τα εργαλεία πολιτικής που έχει επιλεγεί είναι η προώθηση των διμερών συμφωνιών με τρίτες χώρες για τη μετανάστευση και την κινητικότητα, οι οποίες θα διασφαλίζουν τη συνεργασία των χωρών αυτών στην προώθηση ευκαιριών νόμιμης μετανάστευσης στη χώρα μας.

Ενδεικτικά αναφέρω τη συμφωνία που υπογράφηκε τον Φεβρουάριο του 2022 μεταξύ Ελλάδας και Μπαγκλαντές, η οποία θα δίνει τη δυνατότητα σε δεκαπέντε χιλιάδες πολίτες του Μπαγκλαντές που διαμένουν ήδη στην Ελλάδα να υποβάλουν αίτημα για χορήγηση προσωρινής άδειας παραμονής, εφόσον βεβαίως έχουν προσφορά εργασίας από νομίμως λειτουργούσα επιχείρηση. Επιπλέον, με τη συμφωνία αυτή θα διατίθενται τέσσερις χιλιάδες άδειες διαμονής στη χώρα ετησίως, με την προϋπόθεση βεβαίως ότι υπάρχουν αντίστοιχα αιτήματα εργοδοτών για την κάλυψη εποχικών αναγκών στην αγροτική οικονομία.

Προφανώς οι πληροφορίες αυτές μας έχουν δοθεί από το Υπουργείο Μεταναστευτικής Πολιτικής, που είναι και το αρμόδιο στη συγκεκριμένη περίπτωση. Διότι το πρώτο σας ερώτημα νομίζω ότι δεν είναι ακριβώς αρμοδιότητας του Υπουργείου Εργασίας εφόσον κάνει λόγο για την απόκτηση δικαιώματος εργασίας. Αυτό σχετίζεται, όπως αντιλαμβάνεστε, με το καθεστώς διαμονής στη χώρα και όχι με κοινωνικό-ασφαλιστικά ζητήματα.

Σε κάθε περίπτωση στόχος της Κυβέρνησης είναι να υποστηριχθεί η αγροτική παραγωγή της χώρας μας με το κατάλληλο ανθρώπινο δυναμικό, προερχόμενο και από τρίτες χώρες, εξασφαλίζοντας ταυτόχρονα αξιοπρεπείς εργασιακές συνθήκες, όπως αρμόζει σε μια σύγχρονη ευρωπαϊκή χώρα.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Προχωρούμε στην έβδομη με αριθμό 717/30-5-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Έκρηξη αστυνομικής βίας στο ΑΠΘ και δολοφονική επίθεση σε φοιτητή». Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, αναρωτιέμαι πώς δεν είναι εδώ πέρα ο κ. Θεοδωρικάκος, και το λέω επειδή έχουμε μιλήσει πολλές φορές σε αυτό το Βήμα όταν ήταν Υπουργός ο κ. Χρυσοχοΐδης, αλλά από τότε που ανέλαβε ο κ. Θεοδωρικάκος ερχόταν σχεδόν πάντα ο ίδιος. Αναρωτιέμαι, σε μια ερώτηση που ρωτάει ποιος έδωσε την εντολή για να χτυπηθεί αυτό το παιδί στο πρόσωπο, ένα μέτρο απόσταση, ποιος από την πολιτική ηγεσία, ο κ. Θεοδωρικάκος δεν είχε το θάρρος να έρθει να μας απαντήσει.

Αλλά δεν είναι μόνο αυτό. Έρχεται ο κ. Μητσοτάκης και μας λέει ότι υπάρχουν «επαγγελματίες τραυματίες». Ποιοι είναι αυτοί οι «επαγγελματίες τραυματίες»; Ονοματίστε τους. Τι είναι ένας «επαγγελματίας τραυματίας»; Πείτε μας. Τι εννοείτε στην Κυβέρνηση όταν λέτε «επαγγελματίες τραυματίες»; Διότι βέβαια, όπως πολύ σωστά λέει ο Θανάσης Καμπαγιάννης, ο κατήγορος στη δίκη της Χρυσής Αυγής -διαβάζω- «Επαγγελματίες τραυματίες είναι η συνέχεια του “Δεν υπάρχουν νεκροί στο Πολυτεχνείο”». Θέλουμε να μας πείτε εσείς τι είναι οι «επαγγελματίες τραυματίες» και ποιον ονοματίζετε συγκεκριμένα.

Ήρθανε και οι Βουλευτές σας και μας λένε «Καλά τους κάνανε, αφού διαμαρτύρονταν για τη βιβλιοθήκη». Έτσι είπαν Βουλευτές σας, πέρα από το ότι αυτό συνιστά δημοκρατική εκτροπή, εκτροπή του πολιτεύματος, το να χτυπάς κάποιον με κίνδυνο της ζωής του επειδή διαφωνεί μαζί σου.

Μας λέτε για τη βιβλιοθήκη. Θέλω να καταλάβω λίγο για ποια βιβλιοθήκη, γιατί εγώ έχω μελετήσει στη βιβλιοθήκη του Αριστοτελείου Πανεπιστημίου και σαν μαθητής για τις πανελλήνιες και σαν φοιτητής. Είναι ένα γιγάντιο κτήριο, βραβευμένο αρχιτεκτονικά, πολλών εκατοντάδων και χιλιάδων τετραγωνικών μέτρων συνολικά, τριών ορόφων. Αναφέρεστε σε αυτή την βιβλιοθήκη που υπάρχει ή στη βιβλιοθήκη των ενενήντα τετραγωνικών μέτρων στο Βιολογικό;

Ξέρετε ποιος είναι αυτός που δεν θέλει τη βιβλιοθήκη; Ο κ. Μητσοτάκης, που το 2014 απέλυσε τους εργαζόμενους και οδήγησε τη βιβλιοθήκη σε κλείσιμο. Εργαλειοποιείτε την αστυνομική βία στο πανεπιστήμιο, και ιδιαίτερα τώρα στο Αριστοτέλειο και σε όλα τα πανεπιστήμια. Διότι διαλύετε το πανεπιστήμιο και δεν θέλετε αντιδράσεις στη διάλυση του δημόσιου πανεπιστημίου. Έχουμε φτάσει στη χώρα μας τα παιδιά της ελίτ να μην πηγαίνουν στο δημόσιο πανεπιστήμιο. Σε καμμία άλλη χώρα δεν γίνεται αυτό. Πείτε μου μία χώρα όπου συμβαίνει αυτό.

Κάνετε το πανεπιστήμιο, πανεπιστήμιο για να παράγει όχι πολίτες που υπερασπίζονται το δημόσιο, το κοινωνικό συμφέρον, αλλά εργάτες για τις ελίτ και θέλετε αστυνομική βία με εντολή της πολιτικής ηγεσίας για να μην αντιδρά η μαθητική και η πανεπιστημιακή κοινότητα στα σχέδιά σας, της διάλυσης, της υποβάθμισης, της ιδιωτικοποίησης του πανεπιστημίου, ενός πανεπιστημίου που παράγει εργάτες είλωτες.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κυρία Πρόεδρε, κυρίες και κύριοι Βουλευτές, οι αλλεπάλληλες απόπειρες ορισμένων ακραίων μειοψηφιών να εμποδίσουν τις εργασίες ανέγερσης βιβλιοθήκης στον χώρο του Τμήματος Βιολογίας του Αριστοτελείου Πανεπιστημίου Θεσσαλονίκης αναμφίβολα έχουν απασχολήσει τη σφαίρα του δημοσίου διαλόγου εντός και εκτός Κοινοβουλίου τις τελευταίες ημέρες.

Είχαμε, εξάλλου, την ευκαιρία να αναφερθούμε διεξοδικά σε αυτά τα γεγονότα τόσο ο Υπουργός Προστασίας του Πολίτη, ο κ. Θεοδωρικάκος, όσο και εγώ στη διάρκεια συνεδρίασης επιτροπών, αλλά και στην Ολομέλεια της Βουλής προ ολίγων ημερών, όπου διατυπώθηκαν απόψεις Βουλευτών όλων των κομμάτων της Αντιπολίτευσης, αλλά και της κυβερνητικής πλειοψηφίας. Κατά συνέπεια, περιττεύει η οποιαδήποτε αναλυτική παράθεση όσων συνέβησαν την 26η Μαΐου 2022.

Θα σταθώ μόνο σε ορισμένες επισημάνσεις οι οποίες εκτιμώ ότι αξίζει να ειπωθούν στο πλαίσιο της σημερινής διαδικασίας του κοινοβουλευτικού ελέγχου. Κατ’ αρχάς, θέλω να υπογραμμίσω για μια ακόμη φορά εμφατικά ότι η παρουσία δυνάμεων της Ελληνικής Αστυνομίας συνιστά εκ του νόμου υποχρεωτική ανταπόκριση κατόπιν αιτήματος του πρύτανη του εν λόγω ακαδημαϊκού ιδρύματος και έχει ως αποκλειστικό σκοπό τη διασφάλιση της προόδου των εργασιών ανέγερσης της βιβλιοθήκης του Βιολογικού Τμήματος. Οι προαναγγελθείσες παραστάσεις διαμαρτυρίας από συγκεκριμένους συλλόγους και συλλογικότητες έθεταν σε κίνδυνο τόσο τη συνέχιση αυτών των εργασιών όσο και τη σωματική ακεραιότητα όσων είχαν αναλάβει τη διεκπεραίωση των αναγκαίων τεχνικών εργασιών προς τον σκοπό αυτό. Η απρόκλητη επίθεση που δέχτηκαν στις 12.30΄ εκείνης της ημέρας οι παριστάμενες αστυνομικές δυνάμεις από συντεταγμένο οργανωμένο πλήθος περίπου εκατόν είκοσι ατόμων είχαν ως αποτέλεσμα τον τραυματισμό ενός ιδιώτη και ενός αστυνομικού της Υποδιεύθυνσης Αποκατάστασης της Τάξης.

Τα ευρήματα αυτής της επίθεσης που κατασχέθηκαν και των οποίων φωτογραφίες καταθέτω σήμερα στα Πρακτικά, μαρτυρούν τόσο την προπαρασκευή όσο και την αποφασιστικότητα των συμμετεχόντων για την πρόκληση αυτών των επεισοδίων, με σκοπό να επιφέρουν βαριές σωματικές βλάβες σε όποιον επιχειρούσε να εμποδίσει τις έκνομες ενέργειές τους.

Αναφορικά με τον τραυματισμό νεαρού άνδρα, ήθελα να επισημάνω ότι στις 12.40΄ δόθηκε εντολή από το Κέντρο Άμεσης Δράσης Θεσσαλονίκης σε περιπολία του Αστυνομικού Τμήματος Τούμπας - Τριανδρίας να συνοδεύσει ασθενοφόρο που μετέφερε τον νεαρό άνδρα από τον χώρο του Αριστοτελείου Πανεπιστημίου στο «Ιπποκράτειο» Νοσοκομείο, ώστε να του παρασχεθούν οι πρώτες βοήθειες.

Αξίζει να υπογραμμιστεί ότι τόσο ο τραυματίας όσο και ο συνοδός του δήλωσαν ότι δεν επιθυμούσαν, αφ’ ενός, την παρουσία των αστυνομικών στο σημείο, αφ’ ετέρου, την παροχή σε αυτούς οποιασδήποτε πληροφορίας σχετικής με τον τραυματισμό του ή της κατάστασης της υγείας του.

Αφού, λοιπόν, ενημερώθηκε σχετικά το Κέντρο της Άμεσης Δράσης, δόθηκε η εντολή στους αστυνομικούς να αποχωρήσουν από το σημείο.

Θέλω, ολοκληρώνοντας την αρχική μου τοποθέτηση, να σας πληροφορήσω ότι έως και σήμερα δεν έχει υποβληθεί ουδεμία αναφορά ή καταγγελία σχετική με τον συγκεκριμένο τραυματισμό του ιδιώτη τόσο στη Διεύθυνση Ασφάλειας Θεσσαλονίκης όσο και σε οποιαδήποτε άλλη υφιστάμενη υπηρεσία της Γενικής Αστυνομικής Διεύθυνσης Θεσσαλονίκης. Για τα επεισόδια αυτά ενημερώθηκε η οικεία εισαγγελική αρχή και διενεργείται προανάκριση, η οποία βρίσκεται σε εξέλιξη, ενώ για το συγκεκριμένο περιστατικό τραυματισμού έχει φυσικά διαταχθεί από την αρμόδια Γενική Αστυνομική Διεύθυνση η διενέργεια προκαταρκτικής διοικητικής εξέτασης, η οποία και αυτή βρίσκεται σε εξέλιξη.

Επίσης, κατά πάγια πρακτική, έχει ενημερωθεί και η ανεξάρτητη αρχή Συνήγορος του Πολίτη, ως εθνικός μηχανισμός διερεύνησης περιστατικών αυθαιρεσίας στα Σώματα Ασφαλείας.

Τέλος, για την πληρέστερη ενημέρωσή σας, καταθέτω τις ανακοινώσεις του Υπουργείου Προστασίας του Πολίτη, της Γενικής Αστυνομικής Διεύθυνσης Θεσσαλονίκης, καθώς και του «Ιπποκράτειου» Νοσοκομείου, που αποκαθιστούν τα γεγονότα στη σωστή τους διάσταση.

Ευχαριστώ.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, για να το καταλάβετε, επειδή στη δευτερολογία σας πάντα λέτε ένα πράγμα, ότι εμείς είμαστε εναντίον της Αστυνομίας, θέλω να ξεκαθαρίσω λίγο ότι εμείς είμαστε εναντίον της εργαλειοποίησης της αστυνομικής βίας για την εξυπηρέτηση πολιτικών σκοπών σας.

Δεν απαντήσατε, όμως, σε κανένα ερώτημα.

Με κρότου λάμψης, κύριε Υπουργέ, πυροβολήθηκε παιδί στο ένα μέτρο απόσταση. Έχασε την ακοή του, έσπασε το σαγόνι του και βρέθηκε αιμόφυρτος στο κράσπεδο. Υπάρχουν βίντεο για όλα αυτά. Δεν χρειάζεται να τα καταθέσουμε στα Πρακτικά, γιατί είναι δημόσια. Ποιος έδωσε την πολιτική εντολή χρήσης ακραίας δολοφονικής βίας απέναντι σε οποιονδήποτε διαμαρτύρεται; Ποιος έδωσε την πολιτική εντολή; Την έδωσε ο κ. Μητσοτάκης, την έδωσε ο κ. Θεοδωρικάκος; Ποιος έδωσε την πολιτική εντολή; Διότι είναι ξεκάθαρο ότι υπήρχε πολιτική εντολή.

Τι εννοείτε, ως Κυβέρνηση, όταν ο κ. Μητσοτάκης μιλάει για επαγγελματίες τραυματίες; Πείτε μας τι εννοείτε. Ποιους κατονομάζετε ως επαγγελματίες τραυματίες; Πείτε το. Διότι, κατά τα άλλα, με αυτόν τον όρο, όπως θα επαναλάβω, είπε ο κατήγορος εναντίον της Χρυσής Αυγής στη δίκη, που τώρα έρχεται στη φάση του εφετείου, ο Θανάσης Καμπαγιάννης, επαγγελματίας τραυματίας είναι η συνέχεια του δεν υπήρχαν νεκροί στο Πολυτεχνείο.

Μας λέτε ότι όλα καλά γίνονταν, όλα καλά γίνονται με την καταστολή των διαδηλώσεων. Ξέρετε τι λέει η Διεθνής Αμνηστία; Καλεί την Κυβέρνηση να σέβεται, να προστατεύει και να υποστηρίζει το δικαίωμα στην ειρηνική συνάθροιση, όπως το προβλέπει το Διεθνές Δίκαιο και το Σύνταγμα. Καλεί εσάς η Διεθνής Αμνηστία να σταματήσετε τη χρήση παράνομης και υπερβολικής βίας και να διασφαλίσετε άμεσες και αποτελεσματικές έρευνες για όλα τα καταγγελλόμενα περιστατικά.

Ξέρετε πόσα περιστατικά έχουμε στο Ευρωπαϊκό Δικαστήριο Δικαιωμάτων του Ανθρώπου; Δεκατέσσερις νέες προσφυγές. Ξέρετε ότι έχουμε καταδίκες για αστυνομική βία που ποτέ δεν οδήγησαν σε συμμόρφωση της πολιτείας; Σε όλα αυτά τι απαντάτε; Με το ότι φτάνετε πλέον να πυροβολείτε με κρότου λάμψης παιδί στο ένα μέτρο απόσταση στο πρόσωπό του, με την κλιμάκωση της ακραίας βίας;

Σας καλούμε να σταματήσετε τον εκφοβισμό των παιδιών, των εργατών, των πολιτών, των μητέρων, των οικογενειών που θέλουν να ασκήσουν το δικαίωμά τους στην ειρηνική διαμαρτυρία, που προστατεύεται από το Σύνταγμα και τη διεθνή νομοθεσία. Είμαστε στο μικροσκόπιο του Συμβουλίου της Ευρώπης για το πώς ασκείτε και εργαλειοποιείτε την αστυνομική βία. Σταματήστε και πείτε μας ποιος έδωσε την πολιτική εντολή γι’ αυτή τη δολοφονική επίθεση και πείτε μας τι εννοείτε, όταν λέτε επαγγελματίες τραυματίες. Ονοματίστε τους, για να μπορούμε να απαντήσουμε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Βουλευτά, υπάρχει προφανώς κάποια σύγχυση σε ορισμένους κύκλους της Αριστεράς, που επιχειρείτε να εκπροσωπήσετε σήμερα. Προφανώς, θεωρείτε άσκηση δημοκρατικής λειτουργίας να γκρεμίζονται οι τοίχοι βιβλιοθηκών υπό κατασκευή με βαριοπούλες. Προφανώς, θεωρείτε συνταγματικό δικαίωμα να απειλούνται οι φοιτητές και οι καθηγητές στα ελληνικά πανεπιστήμια από μειοψηφικές ομάδες ταραχοποιών και κουκουλοφόρων. Προφανώς, θεωρείτε λάθος και η παρουσία της Αστυνομίας, αλλά και το δικαίωμα της οργανωμένης πολιτείας να αντιμετωπίσει τέτοιου είδους δράσεις.

Δικαίως διερωτώνται, λοιπόν, όσοι μας παρακολουθούν αν για εσάς και τους ομονοούντες σας αυτή η αντίληψη περί άσκησης ελεύθερης έκφρασης φθάνει μέχρι και την καύση των βιβλίων.

Κυρία Πρόεδρε, κυρίες και κύριοι Βουλευτές, θέλω λοιπόν να υπογραμμίσω το εξής αναφορικά με τον ισχυρισμό που αποτυπώνεται μέσα από το ερώτημα του κυρίου Βουλευτή περί δήθεν ανάμειξης της πολιτικής ηγεσίας του Υπουργείου Προστασίας του Πολίτη σε αποφάσεις ή εντολές που αφορούν στον επιχειρησιακό σχεδιασμό και δράση της Ελληνικής Αστυνομίας.

Φοβάμαι ότι ο Βουλευτής του ΜέΡΑ25, την ώρα που έγραφε την ερώτηση αυτή ζούσε σε κάποιον εφιάλτη τα σκοτεινά χρόνια στη Λατινική Αμερική, προφανώς στην Αργεντινή, τη Χιλή, τη Βολιβία ή σε κάποια άλλη χώρα με δικτατορικό ή αυταρχικό καθεστώς. Σίγουρα, όμως, δεν ζούσε και δεν αναφέρεται στη σημερινή Ελλάδα, μια χώρα απολύτως δημοκρατική στην καρδιά της Ευρώπης και στην εμπροσθοφυλακή της Δύσης.

Δηλώνω, λοιπόν, με τον πλέον κατηγορηματικό τρόπο ότι κανείς από την πολιτική ηγεσία του Υπουργείου Προστασίας του Πολίτη ή το Αρχηγείο της Ελληνικής Αστυνομίας ή οι διοικητές των μονάδων δεν δίνουν τέτοιες εντολές. Και θα έλεγα ότι συνιστά υποβάθμιση για το ελληνικό Κοινοβούλιο να κατατίθενται ερωτήσεις στον κοινοβουλευτικό έλεγχο σε αυτό το πνεύμα και με αυτές τις διατυπώσεις.

Η επέμβαση και, συνακόλουθα, η δράση των υπηρεσιών της Ελληνικής Αστυνομίας προβλέπεται αποκλειστικά από την ισχύουσα νομοθεσία και βασίζεται στον συνδυασμό θεμελιωδών αρχών δικαίου, όπως είναι η αναλογικότητα, η προσφορότητα και η επιείκεια και, πάντοτε, μέσα στο απολύτως απαραίτητο χρονικό όριο δράσης που απαιτεί η κάθε περίπτωση στην οποία καλούνται οι αρμόδιες αστυνομικές αρχές να επιληφθούν.

Είναι, συνεπώς, πέρα από κάθε λογική ο οποιοσδήποτε ισχυρισμός περί οιασδήποτε πολιτικής παρέμβασης στον τρόπο δράσης των αστυνομικών υπηρεσιών, αναφορικά με το συγκεκριμένο, αλλά και για οποιοδήποτε άλλο περιστατικό συνολικότερα.

Θέλω να διαβεβαιώσω το Κοινοβούλιο και για κάτι ακόμη. Η Κυβέρνηση και η Αστυνομία θα επιτελέσουν το καθήκον και την αποστολή τους για ελεύθερα και ασφαλή πανεπιστήμια για τους φοιτητές και τους καθηγητές, με υψηλό αίσθημα ευθύνης και δημοκρατική ευαισθησία. Καμμία δικτατορία του τρόμου και της βίας δεν θα επιβληθεί στο έννομο κράτος.

Και κάτι ακόμη. Μία τέτοιου είδους μομφή έναντι της παράταξης που αποκατέστησε τη δημοκρατία στη σύγχρονη ιστορία της πατρίδας μας και που η πολιτική διαδρομή της είναι άρρηκτα ταυτισμένη με τις μεγάλες αποφάσεις που σημάδεψαν την πορεία του έθνους μας, μπορεί να εκληφθεί μόνο ως πολιτικά ανιστόρητη.

Θέλω, λοιπόν, να σας διαβεβαιώσω -σε περίπτωση που έχει διαφύγει της προσοχής σας- ότι η σημερινή Κυβέρνηση δίνει καθημερινά μέσα από τις πράξεις και τις πρωτοβουλίες της τα διαπιστευτήριά της περί των δημοκρατικών και ανθρωποκεντρικών αξιών από τις οποίες διέπεται τόσο εντός, όσο και εκτός συνόρων.

Ειδικότερα, κατά την ταραχώδη περίοδο που διανύουμε, λόγω της απειλής του ιστορικού αναθεωρητισμού συνολικότερα στην ευρύτερη περιοχή, αλλά και της παράνομης ρωσικής εισβολής στην Ουκρανία ειδικότερα, η σημερινή Κυβέρνηση έχει συνειδητά επιλέξει να μην παρακολουθήσει τον απολυταρχικό κατήφορο που ακολουθούν ορισμένοι, προτάσσοντας με υπευθυνότητα μέσα από τις στρατηγικές επιλογές που κάνει τα δημοκρατικά ιδεώδη που παραδοσιακά τη χαρακτηρίζουν.

Κάθε αγωνιώδης απόπειρα ορισμένων να σκιαγραφήσουν ένα διαφορετικό πορτρέτο που ανήκει σε άλλα καθεστώτα και σε απολυταρχικές αντιλήψεις και πρακτικές, σας διαβεβαιώ ότι είναι καταδικασμένη να αποτύχει.

Το μείζον, όμως, ζήτημα και επίκαιρο για τα ακαδημαϊκά ιδρύματα λόγω των εισαγωγικών εξετάσεων αυτές τις ημέρες -όπου με την ευκαιρία αυτή, θέλω να απευθύνω τις ευχές μου για καλή επιτυχία σε όλες και όλους τους υποψηφίους- στο οποίο όλοι ανεξαιρέτως, κύριε Βουλευτά, έχουμε χρέος προς τον κάθε πολίτη να απαντήσουμε, αφορά το εξής:

Σε τι είδους πανεπιστήμιο θέλουμε να φοιτούν οι σημερινές και οι επόμενες γενιές; Σε ένα πανεπιστήμιο όπου θα κυριαρχούν καταστάσεις ανομίας και οχλοκρατίας από ορισμένες, συχνά υποκινούμενες, ακραίες μειοψηφίες ή σε ένα πανεπιστήμιο αντάξιο ξένων ακαδημαϊκών ιδρυμάτων που θα αποτελεί κέντρο μάθησης, καινοτομίας, ελεύθερης διακίνησης ιδεών και το οποίο θα εφοδιάζει με γνώσεις και δεξιότητες τους φοιτητές και μελλοντικούς επαγγελματίες να διαπρέψουν στον επαγγελματικό στίβο;

Έχω τη βαθιά πεποίθηση, κύριε Βουλευτά, ότι την απάντηση τη γνωρίζετε μέσα σας, καθώς είχατε την ευκαιρία να φοιτήσετε και να ολοκληρώσετε με επιτυχία τις σπουδές σας -στο όχι και πολύ μακρινό παρελθόν- σ’ ένα από αυτά τα πρότυπα πανεπιστήμια, φάρο της γνώσης στις Ηνωμένες Πολιτείες της Αμερικής. Ας παραμερίσουμε, λοιπόν, τις όποιες ιδεολογικές διαφορές και αντιπαραθέσεις σκοπιμότητας και ας συμφωνήσουμε ότι η παιδεία έχει ανάγκη από συγκλίσεις και δεν θα πρέπει να αποτελεί για ορισμένους πρόσφορο έδαφος λαϊκισμού.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε Υπουργέ.

Και πάμε τώρα στη δεύτερη με αριθμό 706/24-5-2022 επίκαιρη ερώτηση δεύτερου κύκλου του Βουλευτή Χαλκιδικής του Κινήματος Αλλαγής κ. Αποστόλου Πάνα προς τον Υπουργό Αγροτικής Ανάπτυξης και Τροφίμων με θέμα: «Αποζημιώσεις ελαιοπαραγωγών Χαλκιδικής λόγω παγετού».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Στύλιος.

Κύριε συνάδελφε, έχετε τον λόγο για δύο λεπτά.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, με μεγάλη ικανοποίηση είδαμε -αν και καθυστερημένα- τη δημοσίευση του ΦΕΚ 2482Β/20-5-2022 με το οποίο, στην ουσία, ανατίθεται στον ΕΛΓΑ το ad hoc πρόγραμμα κρατικών οικονομικών ενισχύσεων στους καλλιεργητές που παρουσίασαν μείωση στην παραγωγή τους για το έτος 2021, ως αποτέλεσμα, βέβαια, των συνεχόμενων παγετώνων το χρονικό διάστημα από 15-2-2021 έως 20-4-2021.

Στο εν λόγω ΦΕΚ περιλαμβάνονται συγκεκριμένες περιφερειακές ενότητες και συγκεκριμένες καλλιέργειες, δηλαδή οι καλλιέργειες που βρίσκονταν σε προανθικό στάδιο, μη ασφαλιστικά καλυπτόμενο σύμφωνα με τον κανονισμό ασφάλισης του ΕΛΓΑ και δεν είχαν αποζημιωθεί. Συγχρόνως, όμως, αποτελεί απογοήτευση το γεγονός ότι για ακόμα μια φορά η περιφερειακή ενότητα Χαλκιδικής εξαιρείται, για αδιευκρίνιστους λόγους, από το εν λόγω πρόγραμμα για καλλιέργειες που επλήγησαν σε προανθικό στάδιο από το ίδιο ζημιογόνο αίτιο.

Ξέρετε, κύριε Υπουργέ, είναι παγκοσμίως γνωστό ότι ο παγετός και τα ακραία καιρικά φαινόμενα προκαλούν τις ίδιες ακριβώς ζημιές σε όλες τις καλλιέργειες. Στην προκειμένη περίπτωση, δηλαδή, έχουμε μια απόφαση αλά καρτ που, στην ουσία, ο παγετός κάνει ζημιά σε έναν νομό, ενώ σε άλλο όμορο νόμο δεν κάνει.

Κύριε Υπουργέ, έχω ασχοληθεί με το θέμα πολύ εμπεριστατωμένα και λεπτομερώς και, δυστυχώς, η περιφερειακή ενότητα Χαλκιδικής ακόμα προσπαθεί να αποζημιωθεί από το συγκεκριμένο ζήτημα και δεν έχει έρθει το πλήρωμα του χρόνου για τις αποζημιώσεις των ελαιοπαραγωγών. Όπως, λοιπόν, καταλαβαίνετε γίνεται αδικαιολόγητα αυτό και για τους παραπάνω λόγους, σας ρωτώ:

Προτίθεστε και, αν ναι, με ποιο συγκεκριμένο χρονοδιάγραμμα να ολοκληρώσετε τις διαδικασίες αποζημίωσης των ελαιοπαραγωγών της Χαλκιδικής;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κυρία Πρόεδρε.

Κύριε συνάδελφε, έχουμε μιλήσει πολλές φορές στην ελληνική Βουλή και εγώ ο ίδιος προσωπικά έχω απαντήσει σε ερωτήσεις συναδέλφων Βουλευτών είτε έντυπες είτε επίκαιρες εδώ, στη Βουλή, για τα ζητήματα που αφορούν τον ΕΛΓΑ, τις συνθήκες που διαμορφώθηκαν από τον «Παγετό Άνοιξη 2021» και την κατάσταση που διαμορφώθηκε από άλλα διοικητικά μέτρα περιοριστικού χαρακτήρα, όπως είναι τα μέτρα περιορισμού λόγω της πανδημίας.

Στις απαντήσεις μας αυτές, είχαμε πει ξεκάθαρα από την αρχή το εξής: Ό,τι καλύπτεται ασφαλιστικά από τον ΕΛΓΑ, θα δοθεί και θα αποδοθεί στους δικαιούχους. Και, μάλιστα, θα δοθεί και θα αποδοθεί με διαδικασίες ταχύτατες, ούτως ώστε οι παραγωγοί μας, οι αγρότες να λάβουν τα χρήματά τους γρήγορα και έγκαιρα, για να τα χρησιμοποιήσουν και να τα αξιοποιήσουν.

Τώρα, σε σχέση με την ελιά και την ελαιοκαλλιέργεια γνωρίζετε ότι για πρώτη φορά δόθηκαν χρήματα από το Πρόγραμμα Αγροτικής Ανάπτυξης και όχι από τον ΕΛΓΑ σε όλη την Ελλάδα. Τα συνολικά χρήματα που δόθηκαν γι’ αυτό τον σκοπό είναι 145 εκατομμύρια ευρώ, με 70 ευρώ το στρέμμα για τον τομέα της επιτραπέζιας ελιάς ποικιλίας καλαμών, πάλι με 70 ευρώ το στρέμμα για τον τομέα της επιτραπέζιας ελιάς, τις λοιπές ποικιλίες, με κωδικό συστήματος ΟΠΕΚΕΠΕ 28190 και με ύψος ενίσχυσης αναλόγως της κλάσης επιλέξιμης έκτασης για τον τομέα της ελαιοποιήσιμης ελιάς ή και διπλής κατεύθυνσης. Αυτές είναι τρεις ξεχωριστές κατηγορίες που καλύφθηκαν με αυτά τα 145.000.000 ευρώ -θυμίζω πάλι- για πρώτη φορά.

Στη συνέχεια -κάτι που είναι σε εξέλιξη και σήμερα «κλείνει» η προθεσμία-, οι παραγωγοί ελιάς μπορούν να δηλώσουν, για να λάβουν χρηματοδότηση με 40 ευρώ το στρέμμα, για ενίσχυση λόγω COVID-19, λόγω των περιοριστικών διοικητικών μέτρων που προβλέφθηκαν. Πόσα είναι αυτά τα χρήματα; Είναι 11.000.000 ευρώ. Εάν κάνουμε, λοιπόν, συνολικά την άθροιση έχουν δοθεί 156.000.000 ευρώ και θα δοθούν τώρα και τα υπόλοιπα στη χώρα, για πρώτη φορά, και θα καλυφθούν όλοι οι παραγωγοί ελιάς της χώρας μας. Από αυτά τα συνολικά χρήματα, στην Περιφερειακή Ενότητα Χαλκιδικής έχουν δοθεί περίπου 3.000.000 ευρώ -2.800.000 ευρώ για την ακρίβεια- και αναμένεται να δοθούν και τα χρήματα από την επιτραπέζια ελιά, που σήμερα λήγουν οι δηλώσεις.

Τα υπόλοιπα θα τα πω στη δευτερολογία μου.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε Υπουργέ και για τον χρόνο σας.

Ορίστε, κύριε συνάδελφε, έχετε τον λόγο για τρία λεπτά.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, ειλικρινά ευχόμουν να μην βρεθώ σήμερα εδώ, για τον εξής λόγο: Γιατί το συγκεκριμένο θέμα, όπως και εσάς μπορεί να σας έχει κουράσει κοινοβουλευτικά, και εμένα τον ίδιο -και ένα παραπάνω- και τους συντοπίτες μου μας έχει κουράσει, από την άποψη ότι υπάρχει μία διαφορετικότητα -θα το πω έτσι- ως προς τις απαντήσεις που δόθηκαν -δεν λέω από εσάς προσωπικά- από το Υπουργείο Αγροτικής Ανάπτυξης το συγκεκριμένο χρονικό διάστημα. Δηλαδή:

Στις 22-6-2021 καταθέτω επίκαιρη ερώτηση στον πρώην Υπουργό κ. Λιβανό. Ο πρώην Υπουργός δεσμεύεται στο Κοινοβούλιο για αποζημιώσεις εντός του έτους 2021, ειδικότερα για τη βρώσιμη ελιά, επισημαίνοντας πως δεν θα ενταχθεί στο χρονοβόρο πρόγραμμα κρατικών οικονομικών ενισχύσεων. Αντιθέτως, θα ενταχθεί στο ειδικό πρόγραμμα «Παγετό Άνοιξη 2021» και θα αποζημιωθεί εντός του έτους. Εδώ έχω και τα έντυπα.

Στις 14-7-2021 το Υπουργείο Αγροτικής Ανάπτυξης και Τροφίμων ενημερώνει με το υπ’ αριθμ. άρθρο 10808/21 έγγραφο την Ευρωπαϊκή Ένωση για τις ζημιές που προκλήθηκαν σε ακραία καιρικά φαινόμενα σε άλλες περιοχές, σε ποσοστό ζημιάς -αναφέρεται στο έγγραφο- 70% με 90%. Αυτή είναι παραδοχή του Υπουργείου Αγροτικής Ανάπτυξης. Το καταθέτω και εδώ.

Στις 8-9-2021 η διοίκηση του ΕΛΓΑ απαντά ότι παρακολουθεί τις εξελίξεις σε ό,τι αφορά την ελαιοκαλλιέργεια, με σκοπό την ένταξη των ζημιωθέντων καλλιεργειών στο ειδικό (AD HOC) πρόγραμμα «Παγετό Άνοιξη 2021».

Στις 12-1-2022 -σας παραθέτω τις ενέργειές μου- η διοίκηση του ΕΛΓΑ σε ερώτησή μας, μας απαντά για τις ελιές και για την ακαρπία ότι δεν εμπίπτει στα καλυπτόμενα ασφαλιστικά αίτια του ΕΛΓΑ και ως εκ τούτου, ακολουθείται άλλη διαδικασία, βάσει του κανονισμού κρατικών οικονομικών ενισχύσεων.

Έχει περάσει ένας ολόκληρος χρόνος, με όλες τις μορφές των κοινοβουλευτικών και των νομοθετικών παρεμβάσεων, εν πάση περιπτώσει, πρωτοβουλιών που έπρεπε να πάρετε και ακόμη υπάρχει το ερώτημα, το οποίο προκύπτει για άλλη μια φορά: Εάν θα αποζημιωθούν οι ελαιοκαλλιεργητές της Χαλκιδικής και με ποιον τρόπο. Εδώ πρέπει να δώσουμε μία ξεκάθαρη και υπεύθυνη απάντηση, να πούμε συγκεκριμένα πράγματα.

Είναι, δηλαδή, σωστό, μετά από απαντήσεις των ίδιων των Υπουργών, απαντήσεις που έχουν δώσει οι δικοί σας αρμόδιοι φορείς, μετά από επίκαιρη ερώτηση η οποία απαντήθηκε από τον πρώην Υπουργό, να γυρίζουμε «μπαλάκι» δεξιά και αριστερά και να λέμε ότι η Χαλκιδική έχει πάρει λεφτά του COVID-19 μετά από δύο ολόκληρα χρόνια αγώνων, που ξέρουμε ότι έγιναν από τους αρμόδιους φορείς, κ.ο.κ;

Δεν θέτω ευθύνες σε εσάς, αλλά νομίζω ότι είναι ένα τεράστιο ζήτημα, το οποίο κάποια στιγμή πρέπει να απαντηθεί πρακτικά και πραγματικά. Θα προχωρήσουν οι αποζημιώσεις των παραγωγών και θα τις περιμένουν με το συγκεκριμένο πρόγραμμα ή όχι; Να ξέρουμε και να ξέρουν και οι ελαιοπαραγωγοί της Χαλκιδικής τι γίνεται.

Και επειδή το τελευταίο διάστημα -θα μου επιτρέψετε- βλέπουμε μια προσέλευση ανθρώπων της Κυβέρνησης και στην ίδια τη Χαλκιδική με πακτωλό χρημάτων των οποίων δίνετε, θα παρακαλέσω και το Υπουργείο Αγροτικής Ανάπτυξης, αν πραγματικά αυτά τα χρήματα τα οποία έρχονται είναι επί της ουσίας χρήματα που θα δοθούν στον νομό για συγκεκριμένα ζητήματα, να απαντήσει τι γίνεται με αυτούς τους ανθρώπους, γιατί αποτελούν τον πλουτοπαραγωγικό φορέα του νομού και είναι άνθρωποι των οποίων το προϊόν τα τελευταία χρόνια έχει πάθει μεγάλη ζημιά.

Περιμένω μία συγκεκριμένη απάντηση και όχι μόνο εγώ, αλλά όλος ο Νομός Χαλκιδικής. Πρέπει, δηλαδή, να φύγουμε σήμερα με ένα αποτέλεσμα συγκεκριμένο.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):**  Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Να βάλουμε τα πράγματα στη σειρά.

Επαναλαμβάνω ότι η Περιφερειακή Ενότητα Χαλκιδικής για την ενίσχυση της ελιάς έναντι των συνεπειών της πανδημίας έχει λάβει 2.832.000 ευρώ.

Σε σχέση με τον παγετό του 2021 -διότι πάντοτε μιλάμε για το 2021, για την περασμένη χρονιά- προσθέστε 4.000.000 ευρώ από τον ΕΛΓΑ για ζημιές διαφόρων ειδών. Από αυτά τα 4.000.000 ευρώ, τα 3.000.000 ευρώ είναι οι ζημιές οι οποίες έχουν προέλθει από τον παγετό. Άρα αν αθροίσετε τα 3.000.000 και τα 4.000.000, θα δείτε ότι είμαστε στα 7.000.000 ευρώ. Τα 3.000.000 ευρώ, μάλιστα, είναι από τον παγετό.

Αναφέρθηκα στα χρήματα που έχουν δοθεί συνολικά στην ελιά, διότι ότι αφορούν σε όλες τις κατηγορίες των ελαιοπαραγωγών. Έχουμε φροντίσει με αυτό το μεγάλο ποσό, έτσι όπως ακούγεται, τα 156.000.000 ευρώ να καλύπτουν το σύνολο των ελαιοπαραγωγών της χώρας. Άρα δεν θα υπάρχει μετά και την τελευταία πληρωμή που θα γίνει μέσα στον Ιούνιο -τις επόμενες ημέρες- παραγωγός ελιάς ο οποίος είτε το 2021 είτε τώρα το 2022 δεν θα έχει λάβει ενίσχυση 70 ευρώ το στρέμμα ή 40 ευρώ το στρέμμα, ανάλογα με την κατηγορία στην οποία βρίσκεται.

Πάμε τώρα να δούμε τα υπόλοιπα. Αναφέρεστε στο προανθικό στάδιο. Ξέρετε και εσείς, το έχουμε γράψει και το έχουμε πει και εμείς με τις απαντήσεις μας στον κοινοβουλευτικό έλεγχο, ότι το προανθικό στάδιο δεν καλύπτεται ασφαλιστικά από τον ΕΛΓΑ. Ο ΕΛΓΑ διαχειρίζεται τα ασφάλιστρα των αγροτών. Άρα είναι υποχρεωμένος από τον Κανονισμό του, που είναι νόμος του κράτους, να αποδίδει τα χρήματα, σύμφωνα με αυτό το πλαίσιο.

Μπορεί, υπάρχει άλλος τρόπος, πέρα από τον Κανονισμό του ΕΛΓΑ, που αναφέρατε πιο πριν, στο πρόσφατο ΦΕΚ; Βεβαίως, υπάρχουν οι κρατικές οικονομικές ενισχύσεις. Μπαίνουν άκριτα οι καλλιέργειες στις κρατικές οικονομικές ενισχύσεις; Όχι μπαίνουν με προϋποθέσεις. Αυτές τις προϋποθέσεις δεν τις καθορίζει η πολιτική ηγεσία. Τις καθορίζει κατ’ αρχάς η Μετεωρολογική Υπηρεσία. Συλλέγονται τα στοιχεία. Υπολογίζονται τα στοιχεία αυτά από τον ΕΛΓΑ -είναι υποχρέωση του ΕΛΓΑ και τον ευχαριστούμε γι’ αυτό-, τα οποία διευκολύνουν και τον ΕΛΓΑ αλλά και τους γεωπόνους του ΕΛΓΑ, τους υπηρεσιακούς του παράγοντες που κάνουν την καταγραφή, για να συλλέξουν το μέγεθος της ζημιάς που έχει γίνει. Εάν πληρούνται αυτές οι προϋποθέσεις, έχουμε μετά τη δίοδο των κρατικών οικονομικών ενισχύσεων.

Στη συγκεκριμένη περίπτωση δεν έχουμε στοιχεία που να μας οδηγούν στο να πούμε «μπορούμε να πάμε σε κρατικές οικονομικές ενισχύσεις».

Θέλω να ξέρετε, επίσης, ότι έχουμε προχωρήσει με τον ν.3877/2010 στην ενεργοποίηση του άρθρου 7 και έχουν δοθεί από την ελληνική Κυβέρνηση το ποσό των 160.000.000 ευρώ, όπου έχουν καλυφθεί τα έξοδα λειτουργίας του ΕΛΓΑ και για τα προηγούμενα έτη, όταν η κυβέρνηση ΣΥΡΙΖΑ δεν κατέβαλε τις υποχρεώσεις της, τα 15.000.000 ευρώ που πρέπει να καταβάλει κάθε χρόνο προς τον ΕΛΓΑ για να μπορεί να λειτουργήσει. Συνέπεια αυτής της ενεργοποίησης, ήταν να μπορούμε ο ΕΛΓΑ να ολοκληρώνει όλη τη διαδικασία καταγραφής, αποτίμησης, τελικά πορίσματα και πληρωμής σε πολύ σύντομο χρόνο, σε επτά με οκτώ μήνες, εντός πάντοτε του ίδιου έτους, όταν στο παρελθόν απαιτούνταν δεκαπέντε και δεκαεπτά μήνες. Τα γνωρίζουν αυτά οι παραγωγοί. Βλέπουν τη δουλειά που έχει γίνει και συνεχίζεται να γίνεται από την Κυβέρνηση, από το Υπουργείο Αγροτικής Ανάπτυξης προς όφελος της παραγωγής της χώρας.

Θέλω επίσης να ξέρετε ότι έχουμε μια προγραμματική σύμβαση με την «Κοινωνία της Πληροφορίας» όπου προχωρούμε στην ψηφιακή αναβάθμιση του ΕΛΓΑ για να επιταχύνουμε ακόμα περισσότερο αυτές τις διαδικασίες και να ενισχύσουμε τη διαφάνεια στον τρόπο λειτουργίας και στον τρόπο εκτίμησης των ζημιών και ετοιμαζόμαστε το επόμενο διάστημα για μια μεγάλη αλλαγή που μας τη ζητούν οι παραγωγοί της χώρας όπου θα έλθουμε να υπολογίσουμε ξανά τον τρόπο να διευρύνουμε τα όρια, τον τρόπο με τον οποίον θα αποδίδουμε την ασφαλιστική κάλυψη και τα χρήματα στους παραγωγούς.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε κι εμείς.

Θα συζητηθεί η τρίτη με αριθμό 718/30-5-2022 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδος κ. Νικόλαου Παπαναστάση προς την Υπουργό Πολιτισμού και Αθλητισμού, με θέμα: «Την προστασία της περιοχής του Τουριστικού Περιπτέρου στη θέση Κάστρο στην πόλη της Λευκάδας».

Θα απαντήσει η Υπουργός Πολιτισμού και Αθλητισμού κ. Μενδώνη.

Κύριε συνάδελφε, έχετε τον λόγο για δύο λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κυρία Πρόεδρε.

Κυρία Υπουργέ, στο νησί της Λευκάδας και στο σημείο εισόδου από την πλευρά της Αιτωλοακαρνανίας υπάρχει η περιοχή του Κάστρου, όπως λέγεται. Είναι διαχρονικά αυτή η περιοχή ένα σήμα κατατεθέν για τους Λευκαδίτες και όχι μόνο. Επίσης, είναι και παραμένει ένα πολύ σημαντικό σημείο συνάντησης των κατοίκων της πόλης και των επισκεπτών, ειδικά το καλοκαίρι. Αυτός ο χώρος χωροταξικά βρίσκεται εντός της ζώνης του Α΄ αρχαιολογικού χώρου του Κάστρου της Αγίας Μαύρας, προστατεύεται απόλυτα και είναι επιτρεπτές, μετά από ειδική αιτιολόγηση, κατασκευές που εξυπηρετούν την ανάδειξη του μνημείου του αρχαιολογικού χώρου του Κάστρου και την εξυπηρέτηση της χρήσης του.

Από το 2018 με ενέργειες του Δημοτικού Λιμενικού Ταμείου και πιο εντατικά από το 2020, με αφορμή την εικόνα εγκατάλειψης που υπάρχει –υπάρχουν λόγοι και αιτίες γι’ αυτό- γίνονται προσπάθειες παράδοσής του σε ιδιωτική εταιρεία, γεγονός που συναντά την ολοένα και πιο έντονη αντίδραση της τοπικής κοινωνίας.

Υπήρξε μια αρχική μελέτη για λογαριασμό του Λιμενικού Ταμείου, προφανώς σε συνεννόηση με την εταιρεία που θέλει να εκμεταλλευτεί τον χώρο, η οποία προέβλεπε, ανάμεσα στα άλλα, τη δημιουργία εγκαταστάσεων εστίασης, καθώς και φιλοξενίας με τις διακριτικές ονομασίες –το αναφέρω γιατί είναι χαρακτηριστικό- «Σουίτα 1», «Σουίτα 2» κ.λπ..

Η γνωμοδότηση από το Συμβούλιο Αρχιτεκτονικής της Λευκάδας στις 28 Γενάρη του 2021 υπήρξε αρνητική. Κατατέθηκε νέα μελέτη. Επίσης έλαβε αρνητική γνωμοδότηση από το Συμβούλιο Αρχιτεκτονικής στις 23 Φεβρουαρίου 2022 μετά από γνωμοδοτήσεις υπηρεσιακών παραγόντων, αλλά και δικής σας θετική γνωμάτευση.

Αυτή η μελέτη, όπως και η προηγούμενη, σύμφωνα με τις παρατηρήσεις του Συμβουλίου Αρχιτεκτονικής, προβλέπει κατασκευές που αλλάζουν τη χρήση των κτηρίων και του χώρου γενικότερα. Προβλέπονται παρεμβάσεις στο κτήριο των λουτρικών εγκαταστάσεων με επιπλέον τη δημιουργία γραφείων και κουζίνας, με αύξηση του συντελεστή δόμησης και του όγκου. Στον περιβάλλοντα χώρο προβλέπεται επιπλέον η δημιουργία υπερυψωμένου ξύλινου deck, χώρου για μπαρ, σκίαστρα σε τμήματα του αμμώδους μέρους του αιγιαλού και άλλα. Η δε επικαλούμενη αναγκαία προϋπόθεση της αναστρεψιμότητας των κατασκευών δεν αναιρεί σε καμμιά περίπτωση τον χαρακτήρα τους ως κατασκευές.

Σε όλα αυτά γίνεται φανερή από τη μελέτη η προσπάθεια για τη δημιουργία κατασκευών υποδομής επιχείρησης εστίασης για beach bar και άλλα τέτοια ωραία.

Τονίζεται επίσης ότι ο χώρος ιδιοκτησίας του αγροτικού συνεταιρισμού ΤΑΟΛ που βρίσκεται παραπλεύρως του τουριστικού περιπτέρου βρίσκεται εντός των σχεδιασμών της συγκεκριμένης εταιρείας και στον κατάλληλο χρόνο θα αξιοποιηθεί για τον συνδυασμό των τουριστικών δραστηριοτήτων. Υπάρχει δηλαδή κίνδυνος να δημιουργηθεί μια ολόκληρη ιδιωτικοποιημένη τουριστική περιοχή σ’ αυτόν τον χώρο, αντίθετα με τις δεδομένες ιδιαίτερες απαιτήσεις προστασίας και ανάδειξής του και φυσικά όλα αυτά θα είναι απρόσιτα στην τοπική κοινωνία της Λευκάδας χωρίς πληρωμή, γιατί με πληρωμή προφανώς θα μπορούν να μπαίνουν μέσα.

Κυρία Υπουργέ, εμείς ζητάμε να προστατευθεί η περιοχή αδόμητης ζώνης Α΄ του αρχαιολογικού χώρου από παρεμβάσεις και ενέργειες που δεν έχουν σκοπό την ανάδειξη και την εξυπηρέτηση χρήσης του Κάστρου. Να αναθεωρηθεί η από 3-12-2021 απόφαση με δεδομένο ότι από τη νέα μελέτη του Δημοτικού Λιμενικού Ταμείου παραβιάζονται οι προϋποθέσεις που ορίζονται σ’ αυτήν. Επίσης, να γίνει ανάπλαση συμβατή με τον χαρακτήρα της περιοχής με κρατική χρηματοδότηση, χωρίς σύμπραξη ιδιωτών ή άλλη εμπλοκή ιδιωτών, προσανατολισμένη στην ικανοποίηση των αναγκών των λουομένων κατοίκων και επισκεπτών. Σχετικά μ’ αυτά, ρωτάμε τι μέτρα προτίθεστε να λάβετε.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ, κύριε συνάδελφε.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κυρία Πρόεδρε.

Κύριε Βουλευτά, ευχαριστώ για την επίκαιρη ερώτησή σας. Θα ξέρετε –υποθέτω- ότι για το θέμα αυτό έχω απαντήσει διεξοδικά στο πλαίσιο του κοινοβουλευτικού ελέγχου, εννοείται πάντοτε κατά την αρμοδιότητα του Υπουργείου Πολιτισμού και Αθλητισμού.

Επαναλαμβάνω, λοιπόν, για μια ακόμα φορά ότι οι εγκριτικές αποφάσεις του Υπουργείου Πολιτισμού μετά από γνωμοδοτήσεις των αρμοδίων συλλογικών οργάνων, δηλαδή του Τοπικού Συμβουλίου Μνημείων και του Κεντρικού Αρχαιολογικού Συμβουλίου για την επανάχρηση, την αποκατάσταση και τη διαμόρφωση του περιβάλλοντος χώρου του Τουριστικού Περιπτέρου Λευκάδας, διασφαλίζουν ότι δεν προκαλείται βλάβη στο μνημείο και ότι συμβάλλουν στη βελτίωση του περιβάλλοντος χώρου του Κάστρου της Αγίας Μαύρας το οποίο, όπως ξέρετε καλύτερα από εμένα, αποτελεί ένα προβεβλημένο μνημειακό σύνολο.

Το τουριστικό περίπτερο και το επονομαζόμενο κτήριο ΤΑΟΛ, δηλαδή το πρώην οινοποιείο του Ταμείου Αμύνης Οινοπαραγωγής Λευκάδος, εμπίπτουν, όπως κι εσείς λέτε, στη ζώνη προστασίας Α΄, στην αδόμητη ζώνη δηλαδή της Αγίας Μαύρας, με μόνες επιτρεπόμενες νέες κατασκευές αυτές που εξυπηρετούν τον αρχαιολογικό χώρο.

Διευκρινίζω επίσης ότι οι εγκαταστάσεις που αναφέραμε προηγουμένως, από το 1998 με απόφαση του Υπουργείου Περιβάλλοντος έχουν εξαιρεθεί της κατεδάφισης και τα κτήρια αυτά δεν έχουν μεν χαρακτηριστεί διατηρητέα, όμως είναι νομίμως υφιστάμενα κατά το άρθρο 23 του ΝΟΚ.

Σύμφωνα, λοιπόν, με τον ν.4858/2021, τον 3028 στην κωδικοποιημένη του μορφή, δεδομένου ότι βρίσκονται εντός αδόμητης ζώνης, επιτρέπεται η συντήρηση και η επισκευή των νομίμως υφισταμένων κτισμάτων για λόγους χρήσης και υγιεινής, ενώ απαγορεύεται οποιαδήποτε επέκταση καθ’ ύψος ή κατ’ επέκταση.

Με βάση, λοιπόν, αυτό το θεσμικό πλαίσιο εκδόθηκαν οι ακόλουθες αποφάσεις: Με την πρώτη απόφαση το 2018 εγκρίθηκε η πρόταση του Λιμενικού Ταμείου Λευκάδας για την επανάχρηση των λουτρικών εγκαταστάσεων με σκοπό όχι μόνο την εξυπηρέτηση των λουομένων, αλλά και την αναβάθμιση του περιβάλλοντος χώρου του μνημείου που επιβαρύνεται ουσιαστικά από τα εγκαταλειμμένα κτήρια της δυτικής πλευράς του διαύλου της Λευκάδας. Η Εφορεία Αιτωλοακαρνανίας και Λευκάδος, δεδομένου ότι υφίσταται η ανάγκη βελτίωσης του περιβάλλοντος χώρου του Κάστρου της Αγίας Μαύρας και της εξυπηρέτησης των επισκεπτών και ότι εντός του Κάστρου δεν λειτουργεί αναψυκτήριο, εξέδωσε τον Ιούλιο του 2018, μετά από γνωμοδότηση –όπως σας είπα- του τοπικού συμβουλίου, την απόφαση η οποία επιτρέπει υπό όρους τον εκσυγχρονισμό των εγκαταστάσεων στην ίδια μορφή και χωρίς επέκταση, ακριβώς γιατί βρίσκονται μέσα στην αδόμητη ζώνη.

Το 2021 το Δημοτικό Λιμενικό Ταμείο Λευκάδας κατέθεσε στην εφορεία μια νέα μελέτη η οποία εξετάστηκε από το τοπικό συμβούλιο, το οποίο γνωμοδότησε υπέρ της και στη συνέχεια εγώ ζήτησα να συζητηθεί και στο Κεντρικό Αρχαιολογικό Συμβούλιο, το οποίο επίσης γνωμοδότησε ομόφωνα και υπό όρους υπέρ της έγκλισης της μελέτης. Στα πρακτικά του Κεντρικού Αρχαιολογικού Συμβουλίου αναφέρεται ρητά και αποδεικνύεται ότι όλες οι ενστάσεις οι οποίες υπεβλήθησαν, εξετάστηκαν.

Επομένως, δεν τίθεται θέμα αλλοίωσης του περιβάλλοντος χώρου από την αποκατάσταση των συγκεκριμένων κτισμάτων, πάντα στο πλαίσιο των διατάξεων του αρχαιολογικού νόμου και με βάση τα όσα επιτρέπει. Δεν γίνεται καμμία παραχώρηση, καμμία υπέρβαση.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κυρία Υπουργέ.

Κύριε συνάδελφε, έχετε τον λόγο για τρία λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κυρία Πρόεδρε.

Κυρία Υπουργέ, ακούγοντάς σας ένας τρίτος ο οποίος δεν γνωρίζει την ιστορία, θα σχημάτιζε την εντύπωση ότι οι Λευκαδίτες ουσιαστικά «πριονίζουν» τα πόδια μιας περιοχής η οποία είναι πραγματικά πολύ σημαντική γι’ αυτούς.

Όμως, εσείς ως Υπουργός ήδη έχετε πάρει μια απόφαση μετά από γνωμοδότηση του Κεντρικού Αρχαιολογικού Συμβουλίου στις 3 του Δεκέμβρη. Ουσιαστικά εγκρίνετε τη μελέτη που σας υπέβαλε το Λιμενικό Ταμείο.

Η μελέτη αυτή, ενώ είχε έναν τίτλο ο οποίος ήταν «Ενεργειακή αναβάθμιση τουριστικού περιπτέρου», στην ουσία μέσα της προβλέπονται παρεμβάσεις με βάση το κτήριο το οποίο έχει εξαιρεθεί της κατεδάφισης. Στη μελέτη, η οποία έχει υποβληθεί, αυτό το κτήριο το οποίο είναι περίπου πεντακόσια τετραγωνικά και αποτελείται από καμπίνες λουομένων -αυτό είναι το κτήριο- προβλέπεται να λειτουργήσει, όμως, ως κτήριο κύριας λειτουργίας. Βάζουν μέσα μπαρ, βάζουν κουζίνες και άλλες λειτουργίες για να καλύψουν ιδιαίτερες ανάγκες. Δηλαδή, θα πρέπει λέγοντας τα πράγματα με το όνομά τους, ουσιαστικά του αλλάζουν χρήση. Όλα αυτά γίνονται μέσα στο κτήριο Α΄.

Εξίσου σημαντικό είναι ότι προβλέπονται να γίνουν παρεμβάσεις και στον ευρύτερο εξωτερικό χώρο που είναι οκτώμισι στρέμματα. Εσείς αποδεχτήκατε τη μελέτη βάζοντας, βέβαια, κάποιους όρους, κατά την άποψή μας αν θέλετε, μικρούς, υποδεέστερους, όπως, για παράδειγμα, να μη γίνει περίφραξη, που έτσι κι αλλιώς στον συγκεκριμένο χώρο δεν θα μπορούσε να μπει περίφραξη.

Το σημαντικό, όμως, είναι -και επιμένουμε σε αυτό- ότι μετατρέπεται σε κτήριο beach bar, κάτι το οποίο δεν υπήρχε σε καμμία περίπτωση πιο μπροστά, γιατί φυσικά δεν μπορούμε να θεωρήσουμε ως συμπαγές κτήριο ένα σύνολο καμπινών που χρησιμοποιούσαν ως αποδυτήρια οι λουόμενοι. Μιλάμε, δηλαδή, για καθαρή αλλαγή χρήσης σε αυτή την περίπτωση. Το ίδιο ισχύει και για τους εξωτερικούς χώρους.

Όλες αυτές τις προτάσεις, όλες αυτές τις μελέτες και τη θέση τη δική σας μαζί το Αρχιτεκτονικό Συμβούλιο τις απέρριψε για δεύτερη φορά. Τώρα αν το Αρχιτεκτονικό Συμβούλιο εμμείνει στην αρνητική του θέση είναι γνωστό και οφείλουμε να το πούμε ότι υπάρχει και η διαδικασία της παράκαμψής του παραπέμποντας το θέμα στο Κεντρικό Συμβούλιο Αρχιτεκτονικής με προοπτική φυσικά να αγνοηθεί η ήδη υπάρχουσα απόφαση, αλλά και να παρακαμφθεί και να υλοποιηθεί το έργο.

Εμείς πραγματικά αυτή την ενέργεια δεν θα της συνιστούσαμε. Εμείς λέμε ότι κακώς γνωμοδοτήσατε θετικά για αυτή τη μελέτη, έστω και υπό αυτούς τους όρους, γιατί αναφέρονταν ξεκάθαρα μέσα στο πρακτικό του ΚΑΣ, του Κεντρικού Αρχαιολογικού Συμβουλίου, από την προϊσταμένη της διεύθυνσης του Υπουργείου, που σας λέει ξεκάθαρα ότι δεν μπορείτε να δώσετε αυτήν την έγκριση για τον απλούστατο λόγο ότι είναι αδόμητη ζώνη και είναι ξεκάθαρο αυτό. Δηλαδή, όλοι συνηγορούν στο ότι δεν μπορεί να γίνει τέτοια παρέμβαση μέσα στη ζώνη Α΄.

Εμείς για ακόμη μια φορά -όχι εμείς, οι Λευκαδίτες- σας λέμε να σεβαστείτε αυτή την απόφαση, να σεβαστείτε τη θέληση των Λευκαδιτών και να μην ενδίδετε σε απαιτήσεις των ενδιαφερομένων επιχειρηματιών.

Στη ζυγαριά από τη μια μεριά είναι η απαίτηση του λαού της Λευκάδας για τη διατήρηση ενός μνημείου και ενός χώρου που πραγματικά είναι συνδεδεμένος με την ιστορία και την κοινωνική ζωή αυτής της περιοχής και από την άλλη μεριά είναι τα κέρδη των επιχειρηματιών. Να δούμε πού θα γείρει η ζυγαριά, με ευθύνη πάντα της Κυβέρνησης.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς, κύριε συνάδελφε.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, όπως σας είπα, η μελέτη αυτή, η οποία υπεβλήθη και εγκρίθηκε τον Δεκέμβριο του 2021, εξετάστηκε από συλλογικά όργανα, από το Τοπικό Συμβούλιο Μνημείων και το Κεντρικό Αρχαιολογικό Συμβούλιο. Δηλαδή, περισσότερα από τριάντα επιστήμονες διαφόρων ειδικοτήτων ασχολήθηκαν με τη μελέτη αυτή και την ενέκριναν υπό τους όρους τους οποίους αναφέρατε, γιατί είναι συμβατή απολύτως με αυτά που προβλέπονται στην Α΄ ζώνη. Δεν γίνεται επέκταση ούτε καθ’ ύψος ούτε κατά πλάτος, δεν προβλέπεται διαφορετική λειτουργία, δηλαδή ξενοδοχείου ή άλλου χώρου διαμονής. Προβλέπεται η αποκατάσταση των συγκεκριμένων κτηρίων ως αναψυκτήριο και εστίαση. Αυτό προβλέπεται. Αυτό, λοιπόν, είναι απολύτως συμβατό. Ούτε διαμονή ούτε φιλοξενία προβλέπεται.

Επίσης, εσείς, που ξέρετε πάρα πολύ καλά τον χώρο, νομίζω ότι θα συμφωνήσετε ότι η κατάσταση που είναι σήμερα είναι μια εικόνα εγκατάλειψης, είναι μια εικόνα αλγεινή, η οποία προσβάλλει το μείζον αγαθό, το οποίο είναι το μνημειακό σύνολο του Κάστρου της Αγίας Μαύρας. Επομένως μόνο θετική είναι η παρέμβαση που γίνεται στον περιβάλλοντα χώρο.

Και θα σας πω και κάτι άλλο. Η Εφορεία Αρχαιοτήτων Αιτωλοακαρνανίας και Λευκάδας, η οποία είναι πιο κοντά απ’ όλους και ήταν θετική στην έγκριση αυτής της μελέτης, αυτή τη στιγμή ολοκληρώνει ένα έργο περίπου ενός εκατομμυρίου στο Κάστρο της Αγίας Μαύρας. Θεωρώ ότι και η προϊσταμένη της εφορείας και οι εργαζόμενοι το τελευταίο πράγμα το οποίο θα ήθελαν θα ήταν να δημιουργηθεί πρόβλημα στο έργο το οποίο κάνουν.

Επίσης, σύμφωνα με την πληροφορία την οποία έχω από τις υπηρεσίες του Υπουργείου Πολιτισμού, απορρίφθηκε στο Συμβούλιο της Επικρατείας στις 9-3-2022 η προσφυγή μεμονωμένων προσώπων κατά των αποφάσεων του Δημοτικού Λιμενικού Ταμείου Λευκάδας, που αφορούσαν στην παραχώρηση της χρήσης του χώρου του τουριστικού περιπτέρου και των λουτρικών εγκαταστάσεων στην πλειοδότρια εταιρεία. Επομένως από εκεί ξεκαθαρίζει απολύτως το τοπίο.

Αυτό, λοιπόν, που εγώ έχω να πω είναι ότι πάντοτε με απόλυτη συνέπεια στις διατάξεις του ν.4858/2001 το Κεντρικό Αρχαιολογικό Συμβούλιο γνωμοδότησε για την αποκατάσταση του τουριστικού περιπτέρου, καθώς δεν προκαλείται όχληση ή βλάβη, ενώ αντίθετα εξυπηρετεί και τον αρχαιολογικό χώρο της Αγίας Μαύρας, όπου, όπως είπα, δεν υπάρχει αναψυκτήριο και δεν υπάρχει χώρος που να μπορούν οι επισκέπτες του Κάστρου, του φρουρίου, να πιουν ένα νερό ή να αναπαυθούν.

Επομένως, σύμφωνα με τις γνωμοδοτήσεις των συλλογικών οργάνων αλλά και με τις αρμόδιες υπηρεσίες, επαναλαμβάνω ότι εγώ ζήτησα να πάει στο ΚΑΣ, ακριβώς για να δει και το ΚΑΣ, όχι μόνο το τοπικό συμβούλιο, διότι είχαν διατυπωθεί οι όποιες ενστάσεις. Σύμφωνα, λοιπόν, με τα συλλογικά όργανα δεν γίνεται τίποτα που να προκαλεί ζημία ή βλάβη στον αρχαιολογικό χώρο του Κάστρου της Αγίας Μαύρας.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κυρία Υπουργέ.

Ακολουθεί τώρα η πρώτη με αριθμό 702/24-5-2022 επίκαιρη ερώτηση πρώτου κύκλου του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Τρύφωνα Αλεξιάδηπρος τον Υπουργό Περιβάλλοντος και Ενέργειας, με θέμα: «Να δοθεί τέλος στις απειλές διακοπής ρεύματος και να δοθεί λύση στο πρόβλημα εξόφλησης των υπέρογκων λογαριασμών που καταφτάνουν στις σχολικές μονάδες του Πειραιά».

Στην ερώτηση θα απαντήσει ο Υπουργός Περιβάλλοντος και Ενέργειας κ. Κωνσταντίνος Σκρέκας.

Κύριε συνάδελφε, έχετε τον λόγο για δύο λεπτά.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κυρία Πρόεδρε.

Κύριε Υπουργέ, η ερώτηση αυτή κανονικά δεν έπρεπε να συζητηθεί με τη διαδικασία της επίκαιρης ερώτησης, διότι θέτουμε ένα απλό ερώτημα: Είναι δυνατόν η Βουλή τον Ιούνιο του 2022 να συζητά για απειλές διακοπής ηλεκτρικού ρεύματος σε σχολεία;

Δυστυχώς συζητάμε αυτό το θέμα διότι είναι υπαρκτό. Το θέμα αυτό ήρθε στη δημοσιότητα με επιστολή που έστειλε ο Διευθυντής του 1ου ΓΕΛ Κερατσινίου και πολύ καλά έκανε και ανέδειξε το ζήτημα. Θα τα καταθέσω όλα αυτά στα Πρακτικά στη Βουλή για να υπάρχουν.

Κατέθεσε, λοιπόν, ο άνθρωπος και δημοσιοποίησε έγγραφο το οποίο έστειλε και στις υπηρεσίες του Υπουργείου Παιδείας, με το οποίο ο κ. Μακρίδης, ο διευθυντής, δημοσιοποιεί το πρόβλημα βασικής λειτουργίας του σχολείου του, δηλαδή το να μπορέσει να λειτουργήσει και να μη διακοπεί το ρεύμα.

Ως Βουλευτής του Πειραιά, καθώς και άλλοι Βουλευτές, καταθέσαμε το σχετικό έγγραφο με αναφορά προς το Υπουργείο Παιδείας και Θρησκευμάτων και προς το Υπουργείο Περιβάλλοντος και Ενέργειας, θεωρώντας ότι το ελάχιστο, δηλαδή η απειλή διακοπής λειτουργίας του σχολείου -διότι αν κόψεις το ρεύμα σε ένα σχολείο, δεν μπορεί να λειτουργήσει- και μάλιστα σε αυτές τις περιόδους, σε περιόδους εξετάσεων, σε περιόδους ζέστης κ.λπ., θα ήταν ένα ανέκδοτο. Είναι μια πραγματικότητα, όμως.

Καταθέσαμε, λοιπόν, από 30 Μαρτίου σχετική αναφορά με το έγγραφο και τον επαινώ για άλλη μια φορά τον διευθυντή, τον κ. Μακρίδη. Δυστυχώς αποτελεί παράδειγμα αντικοινοβουλευτικής συμπεριφοράς των Υπουργείων, καθώς ούτε το ένα Υπουργείο ούτε το άλλο Υπουργείο μπήκε στον κόπο να απαντήσει.

Αντιλαμβάνομαι ότι αυτή την περίοδο άλλες είναι οι προτεραιότητες, αλλά δεν μπορώ να καταλάβω ούτε για το Υπουργείο Παιδείας ούτε για το Υπουργείο Περιβάλλοντος τι πιο σημαντικό είναι από το να διακοπεί η λειτουργία σχολείων, όχι ενός σχολείου, σχολείων.

Πολύ σωστά και ο δραστήριος Δήμος Κερατσινίου - Δραπετσώνας και ο Δήμος Περάματος με ανακοινώσεις τους έχουν θίξει το θέμα, έχουν δημοσιοποιήσει το ζήτημα.

Και αυτό που σας καλώ, κύριε Σκρέκα, κύριε Υπουργέ, σήμερα να κλείσετε ως ζήτημα και να δώσετε μία απάντηση είναι για το αν θα συνεχιστούν οι απειλές διακοπής ρεύματος σε σχολεία, τα οποία δεν έχουν και ευθύνη για το όλο ζήτημα. Είναι ευθύνη των δήμων, είναι ευθύνη άλλων διαδικασιών, αυτών που έχτισαν τα κτήρια, αυτών που πιθανόν τα έκαναν ενεργοβόρα, αυτών που δεν έχουν μέσα μηχανήματα εξοικονόμησης και μια σειρά από ζητήματα.

Θα δώσετε μία λύση εσείς ως αρμόδιος Υπουργός σε αυτό το πολύ σοβαρό ζήτημα; Παρακαλώ να έχω μια σαφή απάντηση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όπως πολύ σωστά είπατε, κύριε συνάδελφε, το θέμα της αποπληρωμής των λογαριασμών και των υποχρεώσεων των σχολείων είναι θέμα των δήμων, καθώς εκεί ανήκουν οι σχολικές μονάδες και γι’ αυτόν τον λόγο, για να αντιμετωπίσουν οι δήμοι το αυξανόμενο κόστος των ενεργειακών αναγκών συνολικά των δημοτικών επιχειρήσεων, των σχολείων, των δημοτικών κτηρίων και άλλων, ήδη το Υπουργείο Εσωτερικών -που είναι και το αρμόδιο Υπουργείο- και για το 2021 και το 2022 έχει προχωρήσει σε μια σειρά αυξήσεων και εκτάκτων επιδοτήσεων προς τους δήμους, για να μπορέσουν αυτοί να ανταποκριθούν στις αυξημένες απαιτήσεις λόγω της τεράστιας ενεργειακής κρίσης που δυστυχώς απειλεί τη χώρα μας.

Θα σας πω για παράδειγμα ότι με τις 75029/13-10-2021 και 85880/22-11-2021 αποφάσεις του Υπουργείου Εσωτερικών κατανεμήθηκαν εκτάκτως στους δήμους της χώρας μας από τους ΚΑΠ έτους 2021 συνολικό ποσό 207 εκατομμυρίων ευρώ προς κάλυψη λειτουργικών και λοιπών γενικών δαπανών τους. Για τον ίδιο σκοπό το 2022 έχουν κατανεμηθεί 114 εκατομμύρια ευρώ με αντίστοιχες αποφάσεις του Υπουργείου Εσωτερικών, ενώ εκτάκτως έχουν για το 2021 κατανεμηθεί 7 εκατομμύρια ευρώ και για το 2022 έχουν κατανεμηθεί 14 εκατομμύρια ευρώ για την κάλυψη κατά προτεραιότητα δαπανών ενεργειακών προϊόντων, ενεργειακών αναγκών που είχαν οι δήμοι, μεταξύ των οποίων και τα σχολεία.

Φυσικά, όπως γνωρίζετε, η ΔΕΗ όταν τελικά γνωρίζει ότι πρόκειται για δημόσια υπηρεσία ή για κάποια δημόσια δομή, δεν προχωράει σε παύση εκπροσώπησης.

Από εκεί και πέρα, φυσικά, εμείς στηρίζουμε τους δήμους, ώστε να ανταποκριθούν στο αυξημένο κόστος και στις αυξημένες υποχρεώσεις που έχουν λόγω της αύξησης της ενέργειας. Βεβαίως, η λύση γι’ αυτό δίνεται και μέσα από την επιδότηση, γιατί και αυτές οι παροχές επιδοτούνται με τα 120 ευρώ ανά μεγαβατώρα, έτσι ώστε να απορροφήσουμε οριζόντια και συνολικά ένα 50% περίπου της αύξησης του κόστους.

Πέρα και πάνω, δηλαδή, από τις έκτακτες ενισχύσεις που λαμβάνουν οι δήμοι, εμείς ως πολιτεία προσπαθούμε και επιδοτούμε όλους τους καταναλωτές -είτε είναι δημόσιοι φορείς είτε είναι ιδιωτικοί φορείς είτε είναι επαγγελματικά τιμολόγια- γιατί σε αυτή την κατηγορία ανήκουν και τα τιμολόγια δημοτικών επιχειρήσεων ή δημοτικών μονάδων και εγκαταστάσεων.

Τους στηρίζουμε, λοιπόν, μέσα από οριζόντιες επιδοτήσεις που μέχρι τώρα γνωρίζετε ότι έχουμε ανακοινώσει ότι είναι 120 ευρώ ανά ηλεκτρική μεγαβατώρα. Απορροφούμε με αυτόν τον τρόπο περίπου το 40% έως και 50%, ανάλογα με τον προμηθευτή, γιατί κάποιοι δήμοι έχουν προχωρήσει και σε εναλλακτικούς παρόχους. Έχουν συνάψει συμβάσεις με εναλλακτικούς παρόχους προμήθειας ηλεκτρικής ενέργειας και έτσι με το 40% έως 50% που απορροφούμε με την οριζόντια επιδότηση, αλλά και με την έκτακτη ενίσχυση προς τους δήμους προσπαθούμε να στηρίξουμε την κατάσταση και, βεβαίως, να μπορέσουν οι δήμοι να ανταποκριθούν στα αυξημένα κόστη της ενέργειας.

Άρα, τελικά, όμως, όσον αφορά το ερώτημα που μου κάνετε, δεν τίθεται θέμα διακοπής ηλεκτροδότησης στο εν λόγω σχολείο.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Ορίστε, κύριε συνάδελφε, έχετε τον λόγο για τρία λεπτά.

**ΤΡΥΦΩΝ ΑΛΕΞΙΑΔΗΣ:** Κυρία Πρόεδρε, εγώ είμαι χαρούμενος με την τελευταία φράση του κυρίου Υπουργού.

Βέβαια, τα προηγούμενα λίγο με μπέρδεψαν, κύριε Υπουργέ, γιατί όταν είπατε περί επιδότησης δήμων και τα λοιπά, εντάξει, είναι μια περιγραφή μιας κατάστασης, αλλά χαίρομαι με το πώς τελειώσατε την τοποθέτησή σας, με το ότι δεν πρόκειται να διακοπούν σε σχολεία και θα είμαστε εδώ να το παρακολουθήσουμε.

Τώρα, επειδή διάφοροι είτε στο Υπουργείο Οικονομικών είτε στο Υπουργείο σας μπορεί να προσπαθούν να σας πείσουν ότι: «Μα, τι είναι αυτά τα πράγματα; Δεν έχουμε λεφτά, δεν μπορούμε να τα αντιμετωπίσουμε», κύριε Υπουργέ, λεφτά υπάρχουν. Λεφτά υπάρχουν σε μεγαλοστελέχη της ΔΕΗ που πληρώνονται, από ό,τι διαβάζουμε, ακόμα και με ένα χιλιάρικο τη μέρα και φρόντισε η Κυβέρνηση να τους ελαφρύνει φορολογικά, καταργώντας ειδική εισφορά αλληλεγγύης, ενώ πολλοί εργαζόμενοι στον δημόσιο τομέα ακόμα την πληρώνουν. Λεφτά υπάρχουν και στα τραπεζικά στελέχη, για τα οποία η Κυβέρνηση κατέθεσε νομοσχέδιο με το οποίο θα έχουν πολύ μεγάλα μπόνους.

Σε κάθε περίπτωση, εγώ το παίρνω σαν θετικό και ευχαριστώ πολύ για την απάντηση ότι στα σχολεία δεν θα γίνουν διακοπές ρεύματος.

Ευχαριστώ πάρα πολύ.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Νομίζω ότι καλύφθηκε ο συνάδελφος με την απάντηση στην πρωτολογία μου. Δεν χρειάζεται να πω κάτι επιπλέον.

**ΠΡΟΕΔΡΕΥΟΥΣΑ (Σοφία Σακοράφα):** Οπότε δεν θα δευτερολογήσετε, κύριε Υπουργέ, ωραία. Νομίζω ότι ήταν η πιο σύντομη απάντηση που έχει δοθεί ποτέ.

Προχωρούμε τώρα στην τέταρτη με αριθμό 715/30-5-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ανάλγητη συμπεριφορά σε πολίτες του Χαϊδαρίου από εταιρείες παροχής ηλεκτρικού ρεύματος».

Ορίστε, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, η ερώτηση αφορά το Χαϊδάρι, αλλά δεν είναι μόνο το Χαϊδάρι αυτή τη στιγμή, είναι όλη η Ελλάδα που βιώνει αντίστοιχα φαινόμενα. Έχουμε μαζικές αποκοπές ρεύματος σε νοικοκυριά, οι οποίες είναι πολλές φορές δολοφονικές, γιατί όταν κόβεις το ρεύμα σε νοικοκυριό που έχει ασθενή στο οξυγόνο, ξέρεις πολύ καλά ότι δεν πρόκειται να επιβιώσει αυτός ο άνθρωπος, στο σπίτι του τουλάχιστον.

Και είχε γίνει πραγματικά μια επιδρομή αποκοπών στο Χαϊδάρι, στο Δάσος Χαϊδαρίου. Θα έχετε λάβει και την επιστολή του δημάρχου που θα καταθέσω στα Πρακτικά στη δευτερολογία μου, όπου πάλι μιλάει για ασθενή με λευχαιμία ο οποίος διαμένει με τον πατέρα του και οι άνθρωποι πλήρωναν τους λογαριασμούς έναντι και τους ήρθε τελικά ο λογαριασμός 1.400 ευρώ. Ειρήσθω εν παρόδω, η πολιτεία χρωστάει στον πατέρα του 30.000 ευρώ από τα αναδρομικά που ποτέ δεν του δόθηκαν και σε αυτούς τους ανθρώπους ήρθε ο λογαριασμός 1.400 ευρώ. Όπως καταλαβαίνετε, τα περισσότερα ήταν η ρήτρα αναπροσαρμογής και προφανώς δεν μπόρεσαν να τα πληρώσουν και τους έκοψαν το ρεύμα και τους ζητούν να τα πληρώσουν όλα μαζί, ένα τεράστιο ποσό, το οποίο αδυνατούν επίσης.

Άλλη περίπτωση: Τον Σεπτέμβριο άνοιξαν κάποιοι μαγαζί πώλησης καφέ και μίνι μάρκετ, δεκαεπτά τετραγωνικά μέτρα όλο κι όλο. Πριν από ενάμιση μήνα τούς ήρθε ο λογαριασμός 2.900 ευρώ -σχεδόν 3.000 ευρώ- από τα οποία τα 2.300 ευρώ είναι η ρήτρα αναπροσαρμογής. Τους έκοψαν το ρεύμα και τους ζητάνε τώρα να πληρώσουν όλο το ποσό, πράγμα που καταλαβαίνετε ότι είναι αδύνατο για μια τόσο μικρή επιχείρηση.

Η κατάσταση είναι αδιανόητη, γι’ αυτό σας ζητάμε να προστατεύσετε αυτά τα νοικοκυριά και στο Χαϊδάρι και παντού. Εσείς έχετε ανακοινώσει κάποιες επιδοτήσεις στην τιμή του ηλεκτρικού. Τις έχετε ανακοινώσει για τον Ιούλιο και μετά. Ποτέ δεν καταλάβαμε γιατί. Σε κάθε περίπτωση το επιλέξατε.

Απαγορεύστε, κάντε αναστολή διακοπών μέχρι τον Ιούλιο, για να μπορούν να χρησιμοποιήσουν αυτά τα ποσά οι άνθρωποι. Τουλάχιστον κάντε αυτό κατ’ ελάχιστον, για να μπορούμε να συζητάμε για την προστασία των νοικοκυριών. Πεντακόσιες διακοπές ρεύματος κάθε μέρα βγαίνουν, εκδίδονται. Τι θα γίνει;

Ξέρετε τι μας λένε τα συνεργεία της ΔΕΗ και του ΔΕΔΔΗΕ; Κατ’ αρχάς, οι ίδιοι δεν γνωρίζουν ποιοι είναι ευάλωτοι και ποιοι όχι. Τους έρχονται οι εντολές διακοπής από τις εταιρείες και αν δεν τις εφαρμόσουν, τους κάνει μήνυση η εταιρεία. Αυτή είναι η κατάσταση, ένα χάος, το οποίο έχει, όμως, στο στόχαστρο τελικά τα ευάλωτα νοικοκυριά και τις πιο μικρές επιχειρήσεις, αυτές την πληρώνουν.

Προστατεύσετε τες! Έχετε επιλέξει να δώσετε τις όποιες μικρές ενισχύσεις μετά. Σταματήστε οποιοδήποτε ανακοπή! Επανασυνδέστε αυτά τα νοικοκυριά μέχρι να έρθει η όποια προστασία, να δούμε αν φτάνει. Εμείς λέμε ότι δεν φτάνει, αλλά να το δούμε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όσον αφορά τα ευάλωτα νοικοκυριά, κύριε συνάδελφε, πρέπει να σας πω ότι από τον προηγούμενο Σεπτέμβριο για τους δικαιούχους κοινωνικού τιμολογίου -γιατί αποδεδειγμένα αυτοί είναι ευάλωτοι, είναι περίπου πεντακόσιες χιλιάδες νοικοκυριά- καλύπτουμε, απορροφούμε το 90% - 95% της αύξησης. Και αυτό γίνεται με αυξημένες επιδοτήσεις για καταναλώσεις μέχρι 300 κιλοβατώρες τον μήνα πάντα για την κύρια κατοικία, όχι για τη δευτερεύουσα, όχι δηλαδή για το δεύτερο ή για το τρίτο σπίτι. Άρα για την κύρια κατοικία για τα ευάλωτα νοικοκυριά επιδοτούμε περισσότερο από ό,τι τα υπόλοιπα νοικοκυριά, για να μπορέσουν να ανταποκριθούν.

Το δεύτερο είναι ότι έχουμε δημιουργήσει τον πενταψήφιο αριθμό έκτακτης ανάγκης, ώστε αν υπάρξει κάποια αποκοπή από λάθος ή για οποιονδήποτε άλλον λόγο να γίνεται αμέσως μία κλήση προς αυτόν τον πενταψήφιο αριθμό έκτακτης ανάγκης, τον αριθμό ενεργειακής αλληλεγγύης και να στέλνεται αμέσως σήμα στην κοινωνική υπηρεσία του οικείου δήμου, έτσι ώστε να δίδεται αμέσως εντολή επανασύνδεσης προς τον ΔΕΔΔΗΕ. Και όντως αυτό έχει γίνει πολλές φορές και, βεβαίως, πάντα το εν λόγω ταμείο έχει χρήματα, ώστε να μπορεί να καλύπτει το κόστος επανασύνδεσης σε αυτά τα νοικοκυριά και όχι μόνον, αλλά να καλύπτει και ληξιπρόθεσμες οφειλές. Μέχρι 6.000 ευρώ καλύπτουμε το 100% της ληξιπρόθεσμης οφειλής. Από εκεί και πέρα, αναλογικά καλύπτουμε ένα ποσοστό του χρέους που έχουν προς τον πάροχό τους.

Αυτό θέλουμε να το επεκτείνουμε και στα υπόλοιπα νοικοκυριά ανεξαρτήτως κατανάλωσης και για όλες τις κατοικίες. Αυτό θα κάνουμε από τον Ιούλιο. Δεν σημαίνει, δηλαδή, ότι αυτή τη στιγμή που μιλάμε δεν επιδοτούμε. Επιδοτούμε και μάλιστα με πολλά χρήματα, τα οποία ανακοινώνουμε κάθε μήνα. Δίνουμε 300 - 400 εκατομμύρια ευρώ κάθε μήνα για να επιδοτούμε λογαριασμούς ρεύματος νοικοκυριών και επαγγελματιών.

Πάμε λίγο τώρα στους μικρομεσαίους επαγγελματίες και τις μικρομεσαίες επιχειρήσεις. Εμείς έχουμε ανακοινώσει από τον προηγούμενο Μάρτιο διπλασιασμό της επιδότησης, ενώ αυτή τη στιγμή απορροφούμε το 80%, πολλές φορές και το 85% της ρήτρας αναπροσαρμογής, της αύξησης δηλαδή, σε ένα εκατομμύριο διακόσιες πενήντα χιλιάδες επιχειρήσεις, όπως αυτές που αναφέρατε. Ήδη έχουν έρθει λογαριασμοί, τους οποίους κατέθεσα στη Βουλή των Ελλήνων στη συζήτηση που είχαμε για τον κλιματικό νόμο, όπου φαίνεται, για παράδειγμα, μηνιαίος λογαριασμός 4.900 ευρώ ζαχαροπλαστείου, όπου τα 2.700 ευρώ είναι η επιδότηση από το κράτος και το ζαχαροπλαστείο πληρώνει 2.200 ευρώ. Σε αυτή την κατηγορία, δηλαδή, καλύπτουμε σχεδόν το 90% της ρήτρας αναπροσαρμογής. Αυτό θα παγιωθεί οριζόντια από τον Ιούλιο και μετά πρώτα σε ένα πλαφόν με το οποίο θα απορροφούν το 85% της αύξησης για ένα εκατομμύριο διακόσιες πενήντα χιλιάδες μικρομεσαίες επιχειρήσεις, δηλαδή αυτοί που έχουν παροχή ισχύος μέχρι 35 KVA.

Πέρα και πάνω από αυτό, επιδοτούμε αναδρομικά το 80%-85% της αύξησης που πλήρωσαν τους μήνες Ιανουάριο έως Μάρτιο. Άρα, όσον αφορά την επιχείρηση που αναφέρατε και για τους μήνες Ιανουάριο έως Μάρτιο, θα δουν οι ίδιοι σταδιακά στους επόμενους λογαριασμούς -γιατί υπάρχει μία χρονοκαθυστέρηση- να επιστρέφονται χρήματα πίσω και να συμψηφίζονται με τα προηγούμενα χρέη τους, ανεξάρτητα αν χρωστούν ή όχι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τώρα όσον αφορά τις ρυθμίσεις, η ΔΕΗ έχει προχωρήσει, όπως ξέρετε, και κάνει ρυθμίσεις με προκαταβολή 15% ή 20% και αντίστοιχα δεκαοκτώ έως είκοσι τέσσερις δόσεις. Αν συνυπολογίσουμε και το ότι οι επόμενοι λογαριασμοί θα έρχονται πολύ μειωμένοι, λόγω της πολύ αυξημένης επιδότησης, σημαίνει ότι πραγματικά προσπαθούμε να απορροφήσουμε το μεγάλο πρόβλημα για να δώσουμε τη δυνατότητα να συνεχίσουν να είναι βιώσιμοι οι μικρομεσαίοι επαγγελματίες.

Βεβαίως πρέπει να πούμε ότι για τα ευάλωτα νοικοκυριά και τα νοικοκυριά κοινωνικού τιμολογίου, για τους δικαιούχους κοινωνικού τιμολογίου, δεν επιτρέπονται οι αποκοπές ηλεκτροδότησης όλον τον χειμώνα μέχρι τέλος Μαρτίου, όπως επίσης και για την περίοδο από 1ης Ιουλίου μέχρι και τέλος Αυγούστου, όπου υπάρχουν αυξημένες ανάγκες. Βεβαίως για εκείνους οι οποίοι έχουν είτε κάποιο μέλος με ασθένεια είτε είναι ευάλωτοι και παύσει η εκπροσώπηση από κάποιον προμηθευτή, περνάνε στην καθολική υπηρεσία και συνεχίζεται η ηλεκτροδότηση χωρίς να γίνει αποκοπή.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε Υπουργέ.

Ορίστε, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, λέτε ότι για τους ανθρώπους που έχουν σοβαρές ασθένειες δεν γίνεται αποκοπή, ότι απαγορεύεται για τους χειμερινούς μήνες και για τους μήνες Ιούλιο και Αύγουστο. Τώρα είμαστε στον Ιούνιο και γίνονται αποκοπές σε αυτούς τους ανθρώπους. Στο Χαϊδάρι έγιναν αποκοπές και οι άνθρωποι αυτοί έχουν μείνει χωρίς ρεύμα. Οι πάροχοι τούς υποχρεώνουν να πληρώσουν όχι το 50%, αλλά όλο το ποσό συν την επανασύνδεση. Τι θα κάνουν αυτοί οι άνθρωποι, δηλαδή; Θα τους δώσετε μία ενίσχυση από 18 έως 600 ευρώ από τον Ιούλιο; Δεν βγαίνει νόημα. Αυτά που τους ζητάνε να πληρώσουν είναι της τάξης των 1.200 ευρώ και των 2.000 ευρώ. Πώς θα γίνει η επανασύνδεση σε αυτά τα νοικοκυριά; Να το συζητήσουμε εντελώς πρακτικά. Πώς θα επανασυνδεθούν αυτά τα νοικοκυριά με αυτά που έχετε ανακοινώσει;

Και, όπως καταλαβαίνετε, γίνεται αποκοπή και σε περιπτώσεις που τα χαρακτηριστικά είναι και πολύ επιβαρυμένα με πολλαπλά προβλήματα, όπου ο άνθρωπος μπορεί να μην έχει καν τη δυνατότητα να κινήσει τη διαδικασία μιας αίτησης, γιατί μπορεί να υπάρχουν θέματα βαριάς υγείας, αλλά και πολλά άλλα ζητήματα τα οποία μπορείτε να καταλάβετε.

Όμως, έχουμε και περιπτώσεις που υπάρχει αδυναμία λόγω της ακραίας ακρίβειας. Πώς εσείς με αυτά που θα δώσετε τον Ιούλιο -τα οποία είπαμε ότι είναι 18 έως 600 ευρώ- θα επανασυνδέσετε αυτά τα νοικοκυριά; Γιατί επιτρέπετε στις εταιρείες να κόβουν τώρα το ρεύμα στους πιο ευάλωτους αυτούς ανθρώπους που έχουν και θέματα υγείας, ενώ έχετε ανακοινώσει κάποια μέτρα; Γιατί δεν απαγορεύετε στις εταιρείες να το κάνουν; Γιατί δεν κάνετε ένα μορατόριουμ αποκοπών, δηλαδή να απαγορευτούν οι αποκοπές μέχρι να δοθεί η επιδότηση τον Ιούλιο; Αφού επιλέξατε για κάποιον λόγο να δώσετε την επιδότηση τον Ιούλιο -ποτέ δεν καταλάβαμε γιατί-, σταματήστε και τις αποκοπές έως τον Ιούλιο, για να δούμε όλοι αυτά τα ποσά -τα οποία, κατά τη γνώμη μας, δεν φτάνουν- και να δούμε τι πρέπει να γίνει.

Κατά τη γνώμη μας, αυτό που πρέπει να γίνει είναι πολύ ξεκάθαρο και το έχουμε πει πολλές φορές. Αυτόματη τιμαριθμική αναπροσαρμογή μισθών, συντάξεων και επιδομάτων ανάλογα με τις αυξήσεις των τιμών των βασικών προϊόντων-αγαθών που χρειάζεται ένα νοικοκυριό για να επιβιώσει, για να ζήσει και για να φέρει ένα πιάτο φαΐ μπροστά στο παιδί του. Ταυτόχρονα, βέβαια, αυτό που εμείς θεωρούμε απαραίτητο είναι η επανακρατικοποίηση της ΔΕΗ για να σπάσουν τα καρτέλ του χρηματιστηρίου ενέργειας. Και βέβαια, εμείς ζητάμε και την κατάργηση του Χρηματιστηρίου Ενέργειας.

Πείτε μας γιατί δεν προχωράτε με κάποιο αντίστοιχο μέτρο, όπως είναι αυτό με την τιμαριθμική αναπροσαρμογή; Αν δεν θέλετε αυτό, κάντε τουλάχιστον μορατόριουμ, σταματήστε τις διακοπές ρεύματος μέχρι να δείτε αυτό που, κατά τη γνώμη μας, θα δείτε, ότι δηλαδή δεν φτάνουν αυτά που έχετε υποσχεθεί να δώσετε στις εταιρείες που βγάζουν τα υπερκέρδη, δηλαδή να επιδοτήσετε μέσα από τον κρατικό προϋπολογισμό τα υπερκέρδη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σταματήστε τουλάχιστον τις διακοπές ρεύματος. Σταματήστε αυτόν τον κοινωνικό «Αρμαγεδδώνα», ο οποίος αυτή τη στιγμή έχει ξεχειλίσει και έχει ισοπεδώσει γειτονιές στη δυτική Αθήνα και σε όλη την Ελλάδα. Νομίζω ότι σας ζητάμε τα αυτονόητα, σας ζητάμε αυτά που σας ζητάει ο οποιοσδήποτε στην εκλογική σας περιφέρεια. Όταν θα πηγαίνετε, φαντάζομαι, αυτά θα σας λένε. Το ίδιο ισχύει για όλη την Ελλάδα.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Επαναλαμβάνω ότι υπάρχουν τα ευάλωτα νοικοκυριά, τα οποία προστατεύουμε με αυξημένη επιδότηση, με μη αποκοπές ηλεκτροδότησης και με τον πενταψήφιο αριθμό έκτακτης ανάγκης, τον αριθμό ενεργειακής αλληλεγγύης «15902», όπου εκεί τηλεφωνούν και επανασυνδέεται αμέσως το ρεύμα που έχει κοπεί. Καλύπτεται το κόστος επανασύνδεσης από την πολιτεία και αποπληρώνονται και οι οφειλές που έχουν. Αυτά για τα ευάλωτα νοικοκυριά. Μπορούμε να το κάνουμε για όλους τους Έλληνες; Μακάρι να μπορούσαμε. Όμως, δυστυχώς, δεν υπάρχουν αυτοί οι πόροι και σίγουρα υπάρχουν και συμπολίτες μας οι οποίοι δυσκολεύονται μεν, αλλά βλέπετε ότι προσπαθούν και αποπληρώνουν τις υποχρεώσεις τους.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Θα είναι άδικο, λοιπόν, γιατί κάποιοι που δυσκολεύονται, γιατί δεν έχουν λεφτά και γιατί ποτέ δεν περισσεύουν χρήματα σε μια μεσαία ελληνική οικογένεια -δεν περισσεύουν χρήματα σε μία μεσαία οικογένεια, λόγω των αναγκών της καθημερινότητας, λόγω της στήριξης των παιδιών τους αν πηγαίνουν σχολείο και λόγω του ότι μπορεί να έχουν φοιτητές που πρέπει να στηρίζουν-, παρ’ όλα αυτά βλέπετε ότι προσπαθούν και πληρώνουν τους λογαριασμούς τους. Επίσης, για εκείνους που είναι πραγματικά αδύναμοι ερχόμαστε και τους καλύπτουμε και τους στηρίζουμε εμείς.

Δεν ξέρω τι προτείνετε εσείς. Να σταματήσουμε να κόβουμε το ρεύμα σε όλους; Γιατί, αν προτείνετε αυτό, πρώτον, καταλαβαίνετε ότι αυτό δεν είναι εφικτό, ακόμα κι αν θέλαμε, και, δεύτερον, σε πολλές περιπτώσεις αυτό μπορεί να μην είναι και δίκαιο γι’ αυτούς που έχουν πραγματικά ανάγκη και πρέπει να τους στηρίζουμε.

Άρα αυτό που κάνουμε είναι το εξής. Πρώτον, στηρίζουμε αυτούς που έχουν πραγματικά ανάγκη, τους ευάλωτους, με χαμηλό εισόδημα, με αντικειμενικά κριτήρια. Αποπληρώνουμε ακόμη και τις οφειλές τους, αν έχουν, και φυσικά φροντίζουμε να επανασυνδέεται το ρεύμα τους.

Δεύτερον, να μην αποκόπτεται το ρεύμα σε περιόδους χειμώνα μέχρι τέλος Μαρτίου και καλοκαιριού από 1η Ιουλίου. Άρα από 1η Ιουλίου μέχρι τέλος Αυγούστου δεν κόβουμε το ρεύμα σε ευάλωτα νοικοκυριά και σε δικαιούχους κοινωνικού τιμολογίου. Αυτή είναι μία πραγματικότητα.

Στα ευάλωτα νοικοκυριά και σε αυτούς που έχουν επίσης ένα μέλος το οποίο χρειάζεται οξυγόνο ή έχει προβλήματα υγείας, εκεί δεν επιτρέπεται η αποκοπή και, αν υπάρξει παύση εκπροσώπησης, τότε περνάνε στην καθολική υπηρεσία, όπως σας είπα. Δηλαδή, συνεχίζουν να ηλεκτροδοτούνται χωρίς να εκπροσωπούνται σε κάποιον πάροχο και τελικά το κόστος μοιράζεται σε όλους τους υπόλοιπους καταναλωτές, σε όλους τους υπόλοιπους Έλληνες. Αυτά ήδη συμβαίνουν σήμερα.

Τώρα, η λύση είναι να μπορέσουμε να αντιμετωπίσουμε και να βοηθήσουμε τα νοικοκυριά να πληρώσουν, καλύπτοντας ή απορροφώντας ένα μεγάλο κομμάτι της αύξησης. Και αυτό έχει βάλει ως προτεραιότητα η Κυβέρνηση. Το πρόβλημα δεν λύνεται σταματώντας τις αποκοπές. Το πρόβλημα λύνεται δημιουργώντας εκείνες τις συνθήκες στήριξης, ώστε οι τιμές της ηλεκτρικής ενέργειας να είναι προσιτές και να μπορεί το νοικοκυριό ή ο επαγγελματίας να αποπληρώνουν.

Νομίζω, λοιπόν, ότι όλοι συμφωνούμε σε αυτό. Αυτό προσπαθούμε να κάνουμε εμείς ως Κυβέρνηση με τον μηχανισμό, με τη στήριξη, με τις μηνιαίες επιδοτήσεις που κάνουμε. Όπως σας είπα, έχει αρχίσει και φαίνεται ήδη στους λογαριασμούς. Το λένε οι άνθρωποι γύρω σας και πολλοί επαγγελματίες, όπως κατέθεσα κι εγώ στη Βουλή των Ελλήνων.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Επόμενη είναι η τρίτη με αριθμό 4749/194/15-4-2022 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Εγκατάσταση υγροποιημένου φυσικού αερίου στην είσοδο του λιμανιού στον Βόλο»

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κύριε Υπουργέ, πραγματικά δεν ξέρω τι συμβαίνει στον Βόλο. Πέρα από την καύση απορριμμάτων και το θέμα του νερού στο Πήλιο, τώρα βλέπουμε να ξεκινάει μια διαδικασία από τη ΡΑΕ για την έγκριση του σταθμού LNG σε απόσταση αναπνοής από την πόλη του Βόλου. Για να το πούμε λίγο πιο απλά, στη Ρεβυθούσα, για τις ίδιες ποσότητες και την ίδια επικινδυνότητα, μαθαίνουμε ότι απαιτείται από τη μελέτη ασφάλειας του ΔΕΣΦΑ απόσταση πολύ μεγάλη, γιατί ένα χιλιόμετρο διακόσια εξήντα ένα μέτρα είναι το πόσο μπορεί να φτάσει το φλεγόμενο νέφος μακριά.

Ξέρετε ποια είναι η αντίστοιχη απόσταση στον Βόλο; Τοποθετείτε την αντίστοιχη μονάδα τριακόσια σαράντα μέτρα από τα Πευκάκια. Έχω σπουδάσει στον Βόλο. Είναι μια γειτονιά όπου μένουν και φοιτητές. Είναι και αρχαιολογικός χώρος. Όσον αφορά την πόλη του Βόλου, λιγότερο από ένα χιλιόμετρο. Αν χίλια διακόσια εξήντα ένα μέτρα πιάσουν φωτιά, αυτό που σχεδιάζεται να γίνει εκεί πέρα θα κάψει την πόλη του Βόλου, το κέντρο. Εγώ δεν καταλαβαίνω. Δηλαδή, εσείς ή οποιοσδήποτε συμμετέχει στη διαδικασία αδειοδότησης θα μπορούσε να πάει να κοιμηθεί με τα παιδιά του στο κέντρο του Βόλου; Θα μπορούσε να τον πάρει ο ύπνος, όταν ένα πιθανό ατύχημα μπορεί να απανθρακώσει, πέρα από τον ίδιο, οτιδήποτε έχει πιο σημαντικό στη ζωή;

Αυτό συζητάμε αυτή τη στιγμή, πέρα από τον αρχαιολογικό χώρο, πέρα από το Αρχαίο Θέατρο Δημητριάδος ή οτιδήποτε. Πέρα από όλα αυτά, μιλάμε για τους ανθρώπους. Γι’ αυτόν τον λόγο, ακόμη και το ΤΑΙΠΕΔ διαφωνεί. Διαφωνεί ο Γεωπονικός Σύλλογος Μαγνησίας, ο Δικηγορικός Σύλλογος Βόλου, ο Ιατρικός Σύλλογος Μαγνησίας, ο Κτηνιατρικός Σύλλογος Μαγνησίας, ο Οδοντιατρικός Σύλλογος Μαγνησίας, το Τεχνικό Επιμελητήριο, ο Συμβολαιογραφικός Σύλλογος Εφετείου Λάρισας, ο Φαρμακευτικός Σύλλογος Μαγνησίας - Αλμυρού, η Ένωση Ελλήνων Χημικών, ο Πανελλήνιος Σύλλογος Φυσικοθεραπευτών.

Διαφωνεί, λοιπόν, όλη η κοινωνία. Γι’ αυτό, πραγματικά σάς καλούμε να βάλετε ένα τέλος σε αυτή τη συζήτηση. Δεν μπορούν να γίνουν έτσι τα έργα LNG και οτιδήποτε άλλο. Αν αποφασίσει η κοινωνία τι θέλει να κάνει, θα πρέπει να το κάνει με όρους προστασίας της δημόσιας υγείας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Αρσένη, θα συνεχίσετε και στη δευτερολογία σας.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε Αρσένη, μιλάτε για μία πρόθεση κάποιων επενδυτών να κατασκευάσουν και να εγκαταστήσουν μια πλωτή δεξαμενή, ένα πλωτό τερματικό, να το πω καλύτερα, υπεράκτιο, άρα απομακρυσμένο από την ακτή, ενός σταθμού αεριοποίησης υγροποιημένου φυσικού αερίου, το λεγόμενο LNG, το οποίο έρχεται με καράβια και μέσα από τέτοιους τερματικούς σταθμούς, μέσα από τέτοιους σταθμούς επαναεριοποίησης το υγροποιημένο φυσικό αέριο αεριοποιείται και εισέρχεται στο εθνικό δίκτυο μεταφοράς φυσικού αερίου της χώρας και στη συνέχεια φτάνει στους καταναλωτές.

Αυτή τη στιγμή αυτό το οποίο έχει συμβεί είναι να κατατεθούν κάποιες προκαταρκτικές μελέτες -όχι τελικές μελέτες εφαρμογής- στη Ρυθμιστική Αρχή Ενέργειας, για να πάρει άδεια παραγωγής. Αυτό είναι το πρώτο στάδιο, το πολύ βασικό, πρωταρχικό στάδιο. Από εκεί και πέρα πρέπει να γίνουν οριστικές μελέτες, πρέπει να γίνουν μελέτες περιβαλλοντικών επιπτώσεων, μελέτες επικινδυνότητας, εκτίμησης κινδύνου, όπως λέτε και εσείς, και να πάρουν τις άδειες από τις αρμόδιες αρχές. Το Υπουργείο ή ο Υπουργός δεν έρχεται και λέει «αυτή η επένδυση να γίνει και η άλλη επένδυση να μη γίνει». Όποια επένδυση είναι βιώσιμη, τηρεί το νομοθετικό πλαίσιο της χώρας που αφορά τις επενδύσεις, που διέπει την εγκατάσταση και την υλοποίηση των επενδύσεων, και πάρει τις απαραίτητες αδειοδοτήσεις και φυσικά εφόσον υπάρχει και το επιχειρησιακό πλάνο, το οποίο αποδεικνύει ότι είναι βιώσιμη μια τέτοια επένδυση, αυτή προχωράει και γίνεται. Αλλιώς δεν γίνεται.

Η ερώτησή σας, όμως, θα έλεγα ότι είναι θεωρητικού χαρακτήρα, με την έννοια ότι αυτή τη στιγμή έχουν πάρει μια άδεια παραγωγής. Από εκεί και πέρα έχει μια σειρά βημάτων τα οποία πρέπει να γίνουν και οι αρμόδιες υπηρεσίες και η τοπική αυτοδιοίκηση -φυσικά μέσα από τις γνώμες και μέσα από τις αδειοδοτήσεις που θα δώσει- θα αποφασίσουν αν πρέπει και αν είναι σωστό να γίνει ένα τέτοιο έργο ή όχι. Δεν έχω να σας πω κάτι άλλο πάνω σε αυτό.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Υπουργέ.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κοιτάξτε, κύριε Υπουργέ, η ΡΑΕ όταν δίνει άδεια παραγωγού είναι υποχρεωμένη, σύμφωνα με τον νόμο, να εξετάζει μια σειρά από παράγοντες και γι’ αυτό στην άδεια κρίνει η ΡΑΕ ότι δεν ενέχονται σοβαροί περιβαλλοντικοί κίνδυνοι από τη δραστηριότητα. Εξετάζει επί της ουσίας την πρόταση στην άδεια παραγωγού. Αυτό λέει ο νόμος. Καταλαβαίνετε ποιο είναι το πρόβλημα; Η ΡΑΕ ήδη είπε την άποψή της.

Αυτή δεν είναι μια επίκαιρη ερώτηση. Είναι μια γραπτή ερώτηση, η οποία έμεινε αναπάντητη για πάνω από έναν μήνα και γι’ αυτό κατατέθηκε ως ερώτηση - αίτηση κατάθεσης εγγράφων. Απευθύνομαι τώρα προς τον Πρόεδρο της Ολομέλειας: Υπάρχουν οκτώ έγγραφα τα οποία ο Υπουργός πρέπει να φέρει στην Ολομέλεια και θα ήθελα μέχρι το τέλος της διαδικασίας να μας απαντήσει ο Υπουργός αν τα έχει φέρει και τα έχει καταθέσει στο Προεδρείο. Είναι πολύ σημαντικά. Είναι η μελέτη και η προμελέτη ασφάλειας του έργου σύμφωνα με την ΚΥΑ του 2016, η αίτηση της εταιρείας για χορήγηση άδειας ανεξάρτητου συστήματος φυσικού αερίου, συμπληρωματικά στοιχεία επί της αιτήσεως χορήγησης άδειας ανεξάρτητου συστήματος, προσκόμιση συμπληρωματικών εγγράφων για την άδεια ασφαλείας της εταιρείας και μια σειρά από άλλα παρόμοια έγγραφα.

Οπότε η ανησυχία δεν προκύπτει γιατί έδωσε η ΡΑΕ μια τυπική προέγκριση. Προκύπτει γιατί η ΡΑΕ λέει ότι «εγώ εξέτασα την ουσία του έργου και βρίσκω ότι δεν υπάρχει κίνδυνος». Γι’ αυτόν τον λόγο κινητοποιήθηκαν, όχι επειδή δεν είχαν τι άλλο να κάνουν οι άνθρωποι. Όλοι αυτοί οι σύλλογοι, οι βασικοί σύλλογοι που ασχολούνται με την υγεία και την ασφάλεια και την προστασία τη νομική της περιοχής, του Βόλου, ο ιατρικός σύλλογος, ο δικηγορικός σύλλογος, εφέτες κ.ο.κ..

Υπάρχει φόβος πάνω από την πόλη του Βόλου. Ο φόβος είναι πάρα πολύ εύλογος: Στη Ρεβυθούσα η μελέτη ασφάλειας της ΔΕΣΦΑ μάς λέει ότι το εύφλεκτο νέφος του υγροποιημένου αερίου που θα προκληθεί από διαρροή τη στιγμή που το πλοίο φορτώνει -είναι το ίδιο, ανεξαρτήτως της χωρητικότητας των δεξαμενών του LNG, άρα για κάθε περιοχή είναι το ίδιο, γιατί ίδια είναι τα πλοία- μπορεί να φτάσει τα χίλια διακόσια εξήντα μέτρα. Η απόσταση από τον Βόλο είναι κάτω από χίλια. Θα πάει, δηλαδή, διακόσια εξήντα μέτρα μέσα στο κέντρο της πόλης, πέρα από τα Πευκάκια -που δεν θα υπάρχουν- και τον αρχαιολογικό χώρο, όποια σημασία έχει ο αρχαιολογικός χώρος για τον καθέναν.

Μιλάμε για ανθρώπους που δεν θα μπορούν να κοιμούνται το βράδυ. Είναι σαν να διώχνετε τους κατοίκους του Βόλου από το κέντρο. Γι’ αυτό περιμένουμε πραγματικές απαντήσεις. Η ΡΑΕ απάντησε επί της ουσίας. Περιμένουμε να μας απαντήσετε και εσείς επί της ουσίας και να μας δώσετε τα οκτώ έγγραφα, για να προχωρήσουμε στις νομικές ενέργειες που χρειάζεται.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κύριε Υπουργέ, έχετε τον λόγο για τη δευτερολογία.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Σας επαναλαμβάνω, η ΡΑΕ δεν είναι αδειοδοτική αρχή που να εγκρίνει ούτε μελέτες περιβαλλοντικών επιπτώσεων ούτε μελέτες εκτίμησης κινδύνων. Είναι η αρχή η οποία εκδίδει την άδεια παραγωγής. Υπάρχουν δεκάδες, εκατοντάδες, θα έλεγα χιλιάδες ενεργειακά έργα στη χώρα -εκατοντάδες σίγουρα- τα οποία έχουν ζητήσει και έχουν λάβει άδεια παραγωγής από τη ΡΑΕ, είτε είναι επενδυτικά έργα που έχουν να κάνουν με εγκατάσταση φωτοβολταϊκών είτε με εγκατάσταση ανεμογεννητριών είτε με εγκατάσταση, όπως εν προκειμένω, ενός πλωτού τερματικού σταθμού. Δεν σημαίνει ότι όλα αυτά τα έργα θα γίνουν. Όλα αυτά τα έργα για να γίνουν θα πρέπει να λάβουν τις απαραίτητες αδειοδοτήσεις.

Άρα νομίζω ότι η ερώτησή σας έχει καλυφθεί. Όταν έρθει η ώρα και αν, κι όταν και αν και εφόσον κατατεθούν οι αντίστοιχες μελέτες, οι απαραίτητες μελέτες στις αρμόδιες αδειοδοτικές αρχές και λάβουν τις απαραίτητες άδειες εν προκειμένω οι επενδυτές, τότε θα προχωρήσουν. Αν όχι, δεν θα προχωρήσει η επένδυση.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Επόμενη είναι η τέταρτη με αριθμό 4700/14-4-2022 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Στοιχεία για τους ωφελούμενους του Ταμείου Επανασυνδέσεων».

Και σε αυτή την ερώτηση θα απαντήσει ο Υπουργός Περιβάλλοντος και Ενέργειας κ. Κώστας Σκρέκας.

Κύριε Φάμελλε, έχετε τον λόγο για δύο λεπτά και παρακαλώ να τηρείται ο χρόνος από όλους τους συναδέλφους.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Καλή εβδομάδα, πρώτα απ’ όλα, και σ’ εσάς και στον κύριο Υπουργό.

Ερχόμαστε με μια ερώτηση που για μία ακόμα φορά δεν έχει απαντηθεί, ως όφειλε, από το Υπουργείο Περιβάλλοντος και Ενέργειας.

Κύριε Υπουργέ, γνωρίζετε ότι αυτή η ερώτηση υποβλήθηκε στις 14 Απριλίου για ένα κρίσιμο ζήτημα, που, όπως είδατε κι από τις υπόλοιπες ερωτήσεις, αφορά όλη την κοινωνία, τις επανασυνδέσεις στις ρευματοκοπές των ευάλωτων κοινωνικών ομάδων. Δεν απαντήσατε όμως και δεν δώσατε γραπτά στοιχεία στις 14 Απριλίου. Να σας πω την αλήθεια δεν ξέρω αν έχει νόημα πλέον να σας κάνουμε κριτική για τις ερωτήσεις που δεν απαντώνται γραπτώς ως οφείλετε, διότι έχετε κατορθώσει και έχετε ενεργοποιήσει μία «βόμβα» στα θεμέλια του κράτους μας, και στην οικονομία και στην κοινωνία, με την ακραία και ανεξέλεγκτη ακρίβεια. Οπότε καταλαβαίνετε ότι το να μην απαντάτε στις ερωτήσεις ίσως είναι λεπτομέρεια μπροστά στο τραγικό πρόβλημα που έχετε δημιουργήσει.

Εμείς όμως από τις 14 Απριλίου χτυπήσαμε το καμπανάκι για το ζήτημα των ρευματοκοπών και είναι γεγονός ότι το θέμα της ακραίας ακρίβειας, κύριε Πρόεδρε, που έχει προκαλέσει η Κυβέρνηση στην ενέργεια δημιουργεί σοβαρότατα προβλήματα σε όλη τη χώρα, προβλήματα σε όλα τα νοικοκυριά και σε όλες τις επιχειρήσεις, εκτός βέβαια από το καρτέλ της ενέργειας, που απολαμβάνει κέρδη, και τα «γαλάζια παιδιά» βέβαια στη ΔΕΗ και στον ΔΕΔΔΗΕ, που απολαμβάνουν τα μπόνους.

Πρόκειται όμως για ένα σοβαρό ζήτημα, με στοιχεία κοινωνικής έκρηξης, γιατί πρέπει να σας πω ότι η ενεργειακή φτώχεια ξαναπολλαπλασιάζεται στην Ελλάδα και είναι ένα ζήτημα το οποίο το είχαμε εντοπίσει εμείς τότε που είχατε χρεοκοπήσει την Ελλάδα και μας βάλατε στα μνημόνια οι κυβερνήσεις του ΠΑΣΟΚ και της Νέας Δημοκρατίας που συμμετείχατε. Και επειδή είχαμε κληθεί να αντιμετωπίσουμε το ζήτημα της ενεργειακής φτώχειας, τότε λοιπόν είχαμε προχωρήσει στην αναμόρφωση του Κοινωνικού Οικιακού Τιμολογίου αυξάνοντας την ωφέλεια, είχαμε καταργήσει την απένταξη από τα ΚΟΤ στην περίπτωση που η κατανάλωση ήταν πάνω από 10%, είχαμε θεσπίσει τον νόμο για τις ενεργειακές κοινότητες με πρόβλεψη για τις ευάλωτες κοινωνικές ομάδες και είχαμε συστήσει -και αυτό είναι το βασικό- τον ειδικό λογαριασμό για τις επανασυνδέσεις. Τότε λοιπόν -ο κ. Σταθάκης ήταν υπεύθυνος- με τον ν.4508 είχαμε κατορθώσει να στηριχθούν εξίμισι χιλιάδες νοικοκυριά και να αποκτήσουν πάλι πρόσβαση στην ενεργειακή παροχή.

Η Κυβέρνηση της Νέας Δημοκρατίας με μεγάλη καθυστέρηση είχε εντάξει με μειωμένα κονδύλια, είχε ενεργοποιήσει πάλι το Ταμείο Επανασυνδέσεων, βλέπω, στις 14-7-2020, δηλαδή μετά από έναν χρόνο διακυβέρνησης. Για έναν χρόνο τίποτα! Έρχεστε στη συνέχεια στις 21-12-2021, τροποποιείτε την υπουργική απόφαση αυτή και τη συνδέετε με τον ειδικό λογαριασμό του ΤΕΜ, του Ταμείου Ενεργειακής Μετάβασης, και στις 24 Δεκεμβρίου ανακοινώνετε τον αριθμό αυτόν τον πενταψήφιο της ενεργειακής αλληλεγγύης, όπου πρέπει να απευθύνονται νοικοκυριά που αδυνατούν να εξοφλήσουν τους λογαριασμούς. Και εδώ, κύριε Πρόεδρε, προκύπτει το πρώτο ζήτημα.

Ο όρος για να επικοινωνήσεις κάποιος με τον λογαριασμό αυτόν, με το τηλέφωνο αυτό, για να απολαμβάνει τις υπηρεσίες, είναι να έχει διακοπεί το ρεύμα και να παραμένει σε διακοπή μέχρι να εγκριθεί η επανασύνδεση. Άρα μιλάμε για νοικοκυριά που τότε τον χειμώνα, 24 Δεκεμβρίου, πιθανά και με παιδιά, έπρεπε να μην έχουν ρεύμα, να μη ζουν με ηλεκτροδότηση, για να μπορέσουν να επικοινωνήσουν.

**ΠΡΟΕΔΡΕΥΩΝ (Χαράλαμπος Αθανασίου):** Θα συνεχίσετε και στη δευτερολογία.

**ΣΩΚΡΑΤΗΣ ΦΑΜΕΛΛΟΣ:** Το δεύτερο ζήτημα -βασικά σάς ρωτάμε και ελπίζω να δώσετε απαντήσεις γι’ αυτό- είναι το εξής: Στις ευάλωτες κοινωνικές ομάδες με βάση τον κώδικα μέχρι τέλος Μαρτίου δεν γίνονται αποκοπές. Υπήρξε και μια πολύ καθυστερημένη τροποποίηση, επέκταση δική σας -αν δεν κάνω λάθος 24 Μαΐου-, που επεκτάθηκε το χρονοδιάγραμμα αυτό της προστασίας μέχρι 30 Ιουνίου. Υπάρχει μια υπουργική απόφαση. Θέλω, όμως, να τα διευκρινίσετε εσείς, γιατί εμείς το εντοπίσαμε στην ερώτησή μας, γιατί όταν κάναμε την ερώτηση ήταν κενό. Άρα καταλαβαίνετε ότι ερχόμαστε να συζητήσουμε κάτι για το οποίο έχει περάσει τόσος καιρός και έχει τροποποιηθεί.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, κύριε Φάμελλε, έχετε πάει στα τέσσερα λεπτά. Παρακαλώ!

**ΣΩΚΡΑΤΗΣ ΦΑΜΕΛΛΟΣ:** Όμως, θέλουμε να μας απαντήσετε. Πόσα νοικοκυριά και πόσους δικαιούχους κάλυψε το πρόγραμμα επανασυνδέσεων μέχρι σήμερα; Νομίζω ότι είναι ένα συγκεκριμένο αριθμητικό δεδομένο. Ποιο είναι το τελικό ποσό που δόθηκε από το ταμείο επανασυνδέσεων; Ποια είναι η στρατηγική της Κυβέρνησης για την ενεργειακή φτώχεια; Αυτά ήταν και μέσα στην ερώτηση που σας είχαμε κάνει.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Και στην περίπτωση του ταμείου επανασυνδέσεων που είχε συστήσει ο κ. Σταθάκης οφείλω να το πω αυτό, γιατί πρέπει να λέγονται τα καλά τα οποία έχουν γίνει, αφορούσε δυστυχώς νοικοκυριά στα οποία είχε αποκοπεί η ηλεκτροδότηση. Άρα και εκείνο το ταμείο πλήρωνε το κόστος επανασύνδεσης και πλήρωνε και ένα ποσό ληξιπρόθεσμων οφειλών, που ήρθαμε εμείς και το αυξήσαμε και το τακτοποιήσαμε, ώστε να είναι πιο ξεκάθαρο.

Ποια ήταν η διαφορά; Για να επανασυνδεθεί τότε το νοικοκυριό, έπρεπε να συνεδριάσει μια επιτροπή που αποτελούνταν από εκπρόσωπο του δήμου, από εκπρόσωπο του παρόχου και από εκπρόσωπο του ΔΕΔΔΗΕ. Ήρθαμε εμείς, αυτά τα τρία τα καταργήσαμε και τα κάναμε ένα, μέσα και από τη λειτουργία του πενταψήφιου τηλεφωνικού αριθμού. Μόνο ο δήμος, μόνο η κοινωνική υπηρεσία του δήμου εξετάζει τα στοιχεία. Δεν χρειάζεται συνεδρίαση κάποιας επιτροπής -που ξέρετε πόσον καιρό κάνει να συσταθεί μια τέτοια επιτροπή- και δίνει κατευθείαν την εντολή στον ΔΕΔΔΗΕ να γίνει επανασύνδεση. Αυτό αλλάξαμε σε σχέση με ένα καλό μέτρο το οποίο είχε ξεκινήσει από την προηγούμενη κυβέρνηση και να το κάνουμε εμείς ακόμα καλύτερο.

Από 14 Μαΐου 2021 έως 31 Μαΐου 2022 έχουν επανασυνδεθεί χίλιες τετρακόσιες έντεκα παροχές, λιγότερες από τις παροχές που είχαν επανασυνδεθεί από το 2018 έως το τέλος του 2019. Και για ποιον λόγο αυτό; Γιατί οι αποκοπές έχουν μειωθεί δραματικά. Το 2018 είχαμε διακόσιες τριάντα τρεις χιλιάδες αποκοπές και διακόσιες είκοσι χιλιάδες αποκοπές αντίστοιχα, όταν το 2020 και το 2021 είχαμε εκατόν ογδόντα έξι χιλιάδες και εκατόν εξήντα οκτώ χιλιάδες αποκοπές αντίστοιχα. Άρα έχουμε μια μείωση των αποκοπών κατά εξήντα χιλιάδες νοικοκυριά ή παροχές τον χρόνο. Άρα καταλαβαίνετε ότι εδώ έχει μειωθεί πραγματικά.

Αυτό βεβαίως δεν σημαίνει ότι τώρα με αυτά τα αυξημένα κόστη της ενέργειας αυτός δεν είναι ένας κίνδυνος και δεν μπορεί πάλι να αυξηθεί. Σίγουρα αυξάνεται κατ’ αρχάς η δυσκολία των νοικοκυριών να αποπληρώσουν τους λογαριασμούς.

Γι’ αυτό η λύση ποια είναι; Φυσικά να προστατεύσουμε αυτούς που έχουν απόλυτη ανάγκη και να μην προχωρήσουν σε αποκοπές. Γι’ αυτό και εμείς εκδώσαμε και τη νέα υπουργική απόφαση. Ξέρετε ότι από 1η Ιουλίου έως και 30 Αυγούστου οριζόντια σε όλους τους δικαιούχους κοινωνικού τιμολογίου και τα ευάλωτα νοικοκυριά επίσης μπαίνουν στη δεύτερη πρόνοια του νόμου και δεν επιτρέπονται οι αποκοπές ηλεκτροδότησης, γιατί είμαστε στην καρδιά του καλοκαιριού και εκεί αυξάνεται η κατανάλωση ηλεκτρικής ενέργειας.

Βεβαίως αυτό δεν είναι η λύση. Η λύση είναι να διαμορφώσουμε τέτοιες συνθήκες, να στηρίξουμε τα νοικοκυριά, να στηρίξουμε τους λογαριασμούς, ώστε να είναι προσιτές οι τιμές ηλεκτρικής ενέργειας, κύριε Πρόεδρε και κύριοι συνάδελφοι. Έτσι τα νοικοκυριά μέσα από μια βελτιωμένη οικονομική κατάσταση, μέσα από τη δυνατότητα να αυξήσουν το εισόδημά τους μέσα από μια νέα δουλειά που θα βρουν, μέσα από την αύξηση του κατώτατου μισθού, μέσα από την ανάπτυξη που θέλουμε να πετύχουμε, να μπορέσουν τελικά να ανταποκρίνονται σε αυτές τις υποχρεώσεις και αυτό θα κάνουμε.

Θα πω και στη δευτερολογία τι επιπλέον έχουμε κάνει προς αυτή την κατεύθυνση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, έχετε τον λόγο για τη δευτερολογία.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Υπουργέ, από ό,τι κατάλαβα, επιχειρηματολογείτε λέγοντας ότι έχουν ενταχθεί στο ταμείο επανασυνδέσεων χίλιες τετρακόσιες έντεκα επανασυνδέσεις -αν κάνω λάθος στο νούμερο, διορθώστε με- για ένα μικρό διάστημα του Μαΐου. Συγχωρέστε με. Από ό,τι πρόλαβα να σημειώσω. Θα με διορθώσετε, αν είναι λάθος το νούμερο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μάιο του 2020 με Μάιο του 2022.

**ΣΩΚΡΑΤΗΣ ΦΑΜΕΛΛΟΣ:** Από τον Μάιο του 2020 μέχρι τον Μάιο του 2022. Ωραία.

Με συγχωρείτε, κύριε Πρόεδρε, αλλά πρέπει να διευκρινίσω τον αριθμό, γιατί, όπως καταλαβαίνετε, δεν μεταφέρονται εύκολα όλα προφορικά.

Άρα, λοιπόν, έχουμε έναν πολύ μικρό αριθμό επανασυνδέσεων σε σύγκριση με τον αριθμό των επανασυνδέσεων που είχαν υποστηριχθεί από το ταμείο που είχε δημιουργηθεί με την κυβέρνηση του ΣΥΡΙΖΑ, το οποίο δημιουργήθηκε τότε. Σωστά το είπατε, ότι ο ΣΥΡΙΖΑ δημιούργησε αυτή την πρόνοια.

Όμως, αυτό το οποίο προσπαθείτε να κρύψετε είναι η αύξηση των εντολών ρευματοκοπών που έχουμε το 2022. Διότι για αυτό συζητούμε. Μη μας λέτε τα στοιχεία του 2020 και του 2021. Για το 2022 συζητούμε. Και εδώ τα στοιχεία του πολλαπλασιασμού των αιτήσεων ρευματοκοπής έχουν έρθει και από τους συνδικαλιστές. Και η ΕΤΕ ΔΕΗ τα έχει ανακοινώσει. Μάλιστα, χθες διάβαζα ένα άρθρο, ότι υπερβαίνουν πλέον το 1 εκατομμύριο οι ανεξόφλητοι λογαριασμοί.

Μιλάμε για ένα ακραίο φαινόμενο αδυναμίας των νοικοκυριών να αντεπεξέλθουν που δημιουργήθηκε από την Κυβέρνησή σας. Διότι τώρα, επιτέλους, παραδέχεστε και τα υπερκέρδη και τις αρνητικές συνέπειες της ρήτρας αναπροσαρμογής. Και αυτά ακριβώς τα είπε ο κύριος Πρωθυπουργός στο τέλος του Συμβουλίου Κορυφής. Άρα δεν έχω βάλει στο στόμα σας καμμία λέξη πέρα από αυτές που έχετε πει.

Η Κυβέρνηση, λοιπόν, έρχεται έναν χρόνο μετά και ανακαλύπτει τα υπερκέρδη και τις αρνητικές συνέπειες της ρήτρας, η οποία ρήτρα -«ρήτρα Μητσοτάκη»- εφαρμόστηκε στις 5 Αυγούστου του 2021, γιατί η ΔΕΗ επί κυβέρνησης ΣΥΡΙΖΑ δεν είχε εφαρμόσει καμμία ρήτρα προσαρμογής. Αντιθέτως, τώρα είχαμε πρώτες αυξήσεις τον Σεπτέμβριο του 2019 από τον κ. Χατζηδάκη, αισχροκέρδεια μέσα στην πανδημία, λειτουργία χωρίς έλεγχο και χωρίς ρύθμιση του target model του Χρηματιστηρίου, δέσμευση της χώρας στο φυσικό αέριο -πανάκριβο, εισαγόμενο- και σε ιδιωτικές μονάδες και η Κυβέρνηση να μην κάνει τίποτα ιδιαίτερα μπροστά στο πρόβλημα των ρευματοκοπών.

Εμείς σας καταθέσαμε δύο φορές τροπολογία για να μην κόβεται το ρεύμα σε αυτούς που αδυνατούν να πληρώσουν το επιπλέον τμήμα της προσαύξησης που δημιουργεί η ρήτρα, μείον τις εκπτώσεις και τις επιδοτήσεις, εφόσον και εσείς αναγνωρίζετε πλέον τις αρνητικές συνέπειες της ρήτρας. Όμως, δεν το κάνετε. Αναγνωρίζετε, δηλαδή, το πρόβλημα στην κοινωνία, αλλά δεν στηρίζετε τους καταναλωτές που δεν μπορούν να πληρώσουν τη ρήτρα προσαρμογής. Και μάλιστα, παρ’ ότι σας έχουμε κάνει δύο φορές τροπολογία για το ζήτημα αυτό και όχι για τους συστηματικούς κακοπληρωτές, τους μπαταχτσήδες, έρχεστε διά της διοίκησης της ΔΕΗ, των γνωστών «γαλάζιων» παιδιών και παρεμβαίνετε στη διαδικασία της συλλογικής αγωγής και ζητάτε να γίνει πιλοτική δίκη για το θέμα της ρήτρας αναπροσαρμογής.

Άρα η Κυβέρνηση και η διοίκηση της ΔΕΗ προσπαθούν να καθυστερήσουν την εκδίκαση στο πρωτοδικείο της συζήτησης για τη ρήτρα αναπροσαρμογής και ταυτόχρονα, δεν παίρνετε κανένα μέτρο για την προσωρινή λύση-ανακούφιση των καταναλωτών. Και έρχεται το πρωτοδικείο και σας διαψεύδει.

Το πρωτοδικείο πλέον παίρνει περιορισμένα, αλλά ασφαλιστικά μέτρα για τα ευάλωτα νοικοκυριά, κάτι που σημαίνει ότι δεν είχατε πάρει εσείς, κύριε Σκρέκα. Δηλαδή, έρχεται το πρωτοδικείο την προηγούμενη εβδομάδα, παρ’ ότι παρενέβη εκεί η διοίκηση της ΔΕΗ και είπε ότι όχι, χρειάζονται για τις ευάλωτες ομάδες προσωρινά μέτρα, να μη γίνει η ρευματοκοπή, κάτι το οποίο αποδεικνύει, πρώτον, ότι είχαμε δίκιο, χρειάζονται προσωρινά μέτρα, δεύτερον, ότι εσείς δεν το σκεφτήκατε. Δεύτερον, ότι εσείς είστε ανάλγητοι. Διότι η διοίκηση της ΔΕΗ είναι ανάλγητη, όταν λέει να μη συζητηθεί στο πρωτοδικείο η συλλογική αγωγή και έρχεται το πρωτοδικείο και επιβεβαιώνει και τους καταναλωτές και τις καταναλωτικές οργανώσεις και την Αντιπολίτευση, όχι μόνο τον ΣΥΡΙΖΑ.

Προσέξτε για ποια διοίκηση της ΔΕΗ μιλάμε. Για αυτή τη διοίκηση της ΔΕΗ που έχει τα ακριβά μπόνους -θα τα συζητήσουμε στην επόμενη ερώτηση- που έχει τις λιμουζίνες, που έχει τις πιστωτικές κάρτες, που έχει δώρο μετοχές, ζει στη χλιδή, αλλά θέλει να κόβεται το ρεύμα στους καταναλωτές από τη ρήτρα αναπροσαρμογής που εσείς βάλατε, γιατί δεν υπήρχε η ρήτρα προσαρμογής με την κυβέρνηση ΣΥΡΙΖΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό, λοιπόν, είναι ένα σοβαρότατο πρόβλημα, το οποίο πρέπει να αντιμετωπίσετε σήμερα. Το πρωτοδικείο έκανε μια επιλογή. Το ζήτημα είναι εσείς τι θα κάνετε. Διότι πλέον ο Πρωθυπουργός και εσείς αναγνωρίζετε όλα όσα λέγαμε. Υπερκέρδη υπάρχουν -εκατοντάδες εκατομμύρια λέτε εσείς, εμείς λέμε ότι περνάει το δισεκατομμύριο και θα σας το αποδείξουμε- και αρνητικές επιπτώσεις της ρήτρας αναπροσαρμογής.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, κύριε συνάδελφε.

Ευχαριστώ.

**ΣΩΚΡΑΤΗΣ ΦΑΜΕΛΛΟΣ:** Αυτό νομίζω ότι πρέπει να το λύσετε και όχι με επιχειρήματα -και κλείνω, κύριε Πρόεδρε- όπως αυτά τα απαράδεκτα που ακούστηκαν στην αίθουσα του δικαστηρίου. Είναι δυνατόν απέναντι στους εκατομμύρια καταναλωτές που θα πληρώσουν τον λογαριασμό να λέτε ότι δεν πρέπει να εγκριθεί η συλλογική αγωγή, διότι θα χρεοκοπήσει η ΔΕΗ και θα καταρρεύσει η Κυβέρνηση;

Αλήθεια, κύριε Σκρέκα; Με τα κέρδη της ΔΕΗ είναι συνδεδεμένη η πολιτική σας επιβίωση; Δεν είναι με την κοινωνική και αναπτυξιακή επιβίωση της Ελλάδας; Και όμως, αυτό ειπώθηκε και είναι γραμμένο στα μέσα ενημέρωσης.

Προτιμούμε, κύριε Σκρέκα, να καταρρεύσει η Κυβέρνηση, αν πρόκειται να καταρρεύσει όλη η κοινωνία.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Υπουργέ, έχετε τον λόγο για τη δευτερολογία.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευτυχώς που είναι αυτή η Κυβέρνηση και έχει αντιμετωπίσει αυτές τις κρίσεις με έναν τρόπο συντεταγμένο, σοβαρό και υπεύθυνο και πραγματικά, ο κόσμος βλέπει ότι ό,τι και να εμφανίζεται στον ορίζοντα -και έχουν εμφανιστεί πολλά τα τελευταία τρία χρόνια- τελικά, έχουν αντιμετωπιστεί πολύ-πολύ αποτελεσματικά.

Κατ’ αρχάς να βάλουμε τα πράγματα σε μία σειρά. Το ερώτημα είναι αν υπήρχε ρήτρα αναπροσαρμογής πριν ή πότε ορίστηκε. Πότε θεσπίστηκε η ρήτρα προσαρμογής, κύριε συνάδελφε; Δεν γνωρίζετε ότι ο κώδικας προμήθειας ο οποίος επί πέντε χρόνια που κυβερνούσε ο ΣΥΡΙΖΑ λειτουργούσε, είχε ισχύ, προέβλεπε τη ρήτρα προσαρμογής;

Πολλοί εναλλακτικοί πάροχοι εφάρμοζαν ρήτρα προσαρμογής στα κυμαινόμενα τιμολόγιά τους και μάλιστα το 2018 επί κυβερνήσεως ΣΥΡΙΖΑ η Ρυθμιστική Αρχή Ενέργειας και ο τότε πρόεδρός της, επιλεγμένος από τον ΣΥΡΙΖΑ, ο κ. Μπουλαξής, ζητούσε -και θα καταθέσω την επόμενη φορά στη Βουλή των Ελλήνων την επιστολή της Ρυθμιστικής Αρχής Ενέργειας και την έχω καταθέσει ήδη- από τους ιδιώτες παρόχους και ρωτούσε ποια είναι και αν εφαρμόζεται ορθώς η ρήτρα προσαρμογής. Αυτά επί κυβερνήσεως ΣΥΡΙΖΑ.

Άρα μην έρχεστε εδώ να πείτε πράγματα τα οποία δεν ισχύουν και να παραπλανήσετε για πράγματα τα οποία είναι οφθαλμοφανώς λάθος και ανακριβή, γιατί η ρήτρα προσαρμογής, καλώς ή κακώς, υπήρχε επί κυβερνήσεων δικών σας.

Τι έγινε τον Αύγουστο, που λέτε και ξαναλέτε; Υπήρξε μια τεράστια ενεργειακή κρίση που η ΔΕΗ τότε αναγκάστηκε για τα κυμαινόμενα τιμολόγιά της και τους κυμαινόμενους λογαριασμούς και εκείνη να εφαρμόσει μια ρήτρα αναπροσαρμογής, όπως προέβλεπε ο κώδικας προμήθειας που εσείς πέντε χρόνια δεν αλλάξετε και εμείς τώρα θα αλλάξουμε και θα την καταργήσουμε τη ρήτρα αναπροσαρμογής, έτσι ώστε πραγματικά να μπορέσει να ανταγωνιστεί επί ίσοις όροις τους υπόλοιπους ιδιώτες παρόχους και φυσικά, να μπορέσει, από την άλλη, να φανεί και πώς στηρίζει παραπάνω και τα νοικοκυριά μέσα από επιπλέον έκπτωση που έκανε από πιθανότατα άλλους ανταγωνιστές πάνω στη ρήτρα αναπροσαρμογής και έτσι να μπορέσει να στηρίξει στο μέτρο του δυνατού τις ελληνικές οικογένειες, αλλά και τους επαγγελματίες.

Η πραγματικότητα δεν είναι αν θα υπάρξει ή δεν θα υπάρξει. Το πρόβλημα δεν είναι η ρήτρα προσαρμογής. Το πρόβλημα είναι ο τελικός λογαριασμός. Το πρόβλημα είναι πόσο πληρώνει ο καταναλωτής, πόσο πληρώνει το νοικοκυριό, πόσο πληρώνει ο επαγγελματίας.

Και βεβαίως αυτό το οποίο έρχεστε και λέτε πολλές φορές και εσείς και άλλοι συνάδελφοι, για μια ενεργειακή κρίση που δημιούργησε η Νέα Δημοκρατία, η Κυβέρνηση, αυτό πραγματικά ακούγεται εντελώς έωλο.

Δηλαδή για ποιον λόγο δεν δημιουργήθηκε αυτή η κρίση το 2019 το δεύτερο εξάμηνο, το 2020 όλο τον χρόνο, το 2021 το πρώτο εξάμηνο; Γιατί τότε οι τιμές ηλεκτρικής ενέργειας ήταν περίπου σταθερές, δεν είχαν μεγάλες μεταβολές; Και για ποιον λόγο έχουν, όχι στην Ελλάδα, στην Ευρώπη διπλασιαστεί και έχουν τριπλασιαστεί οι τιμές ηλεκτρικής ενέργειας; Η Κυβέρνηση της Νέας Δημοκρατίας φταίει που η τιμή στην Ισπανία σήμερα που μιλάμε και που πληρώνει το νοικοκυριό είναι 60% πιο ακριβή από την τιμή που πληρώνει το ελληνικό νοικοκυριό; Δηλαδή ο Μητσοτάκης φταίει που στην Ισπανία ή στην Πορτογαλία ο Ισπανός και ο Πορτογάλος ο βιοπαλαιστής πληρώνει πιο ακριβά την ηλεκτρική ενέργεια από την Ελλάδα;

Όχι, κύριε, δεν φταίει η Κυβέρνηση. Φταίει δυστυχώς μια τεράστια ενεργειακή κρίση, η οποία ξεκίνησε ως απόρροια του κορωνοϊού αρχικά, γιατί αυτό ήταν το πρόβλημα πραγματικά, και της διαταραχής στις παγκόσμιες εφοδιαστικές αλυσίδες στην αγορά ορυκτών καυσίμων και στις διεθνείς χρηματιστηριακές τιμές και του φυσικού αερίου και του πετρελαίου που ξεκίνησαν να αυξάνονται το προηγούμενο καλοκαίρι, τέλος Αυγούστου και τον Σεπτέμβριο, εξαιτίας της πανδημίας και φυσικά, ανατροφοδοτήθηκαν και γιγαντώθηκαν λόγω του πολέμου.

Αυτή είναι η πραγματικότητα, αλλά όταν δεν μπορείτε να αναγνωρίσετε την πραγματικότητα, πείτε μου, κύριοι συνάδελφοι από τον ΣΥΡΙΖΑ, πώς μπορείτε να βρείτε μια λύση; Όταν κοροϊδεύετε τον κόσμο και λέτε ότι για μια διεθνή κρίση, για τις τιμές του πετρελαίου που έχουν φτάσει στα 122 δολάρια το βαρέλι, δήθεν φταίει η Κυβέρνηση της Νέας Δημοκρατίας, μπορείτε εσείς να πείσετε τον ελληνικό λαό ότι έχετε λύση; Όχι, γιατί δεν αναγνωρίζετε ποιο είναι το πραγματικό πρόβλημα.

Και αυτό θα σας βοηθούσε, ξέρετε. Εδώ ερχόμαστε και συζητάμε τα πράγματα και πρέπει να τα συζητάμε με μια ευθύτητα. Θα σας βοηθούσε πραγματικά να αντιμετωπίσετε και να δείτε την πραγματικότητα και να πείτε ότι, όντως, είναι μια διεθνή ενεργειακή κρίση, αλλά τέλος πάντων η Κυβέρνηση θα μπορούσε να το κάνει καλύτερα και ότι ο ΣΥΡΙΖΑ άμα ήταν, θα το έκανε ακόμα καλύτερα. Αυτό το ακούει ο κόσμος.

Το να ερχόσαστε και να λέτε ότι την ενεργειακή κρίση τη δημιούργησε η Νέα Δημοκρατία και ο Κυριάκος Μητσοτάκης ή ο Υπουργός Κώστας Σκρέκας αυτό είναι αστειότητα, δεν το πιστεύετε ούτε εσείς. Και γι’ αυτόν τον λόγο βλέπετε ότι δεν έχει αυτό, όπως σας είπα και στην επιτροπή, καμμία επήρεια, δεν αλλάζει το ποσοστό αυτή τη στιγμή που έχετε, παραμένει σταθερά χαμηλά, γιατί δεν λέτε την αλήθεια, γιατί δεν βλέπετε την πραγματικότητα.

Υπάρχει μια διεθνής ενεργειακή κρίση. Εμείς την αντιμετωπίζουμε και θα πω αργότερα, κύριε Πρόεδρε, τι έχει κάνει η Ελλάδα, ώστε πραγματικά να μπορέσει να αντιμετωπίσει αυτή την κρίση.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Θα συζητηθεί η έκτη με αριθμό 4732/192/15-4-2022 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλουπρος τον Υπουργό Περιβάλλοντος και Ενέργειας, με θέμα: «Προκλητική αύξηση των αμοιβών της διοίκησης της ΔΕΗ εν μέσω ακραίων αυξήσεων των λογαριασμών ρεύματος». Και σε αυτή την ερώτηση θα απαντήσει ο Υπουργός Περιβάλλοντος και Ενέργειας κ. Κώστας Σκρέκας.

Κύριε Φάμελλε, έχετε τον λόγο. Παρακαλώ να τηρείται ο χρόνος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Νομίζω ότι αυτή η ερώτηση μάς δίνει τη δυνατότητα να ξεκαθαρίσουμε τι είναι πολιτική επιλογή και τι δεν είναι πολιτική επιλογή.

Το ότι ο κώδικας προμήθειας των ενεργειακών εταιρειών προβλέπει κυμαινόμενα τιμολόγια με ρήτρα σε όλη την Ευρώπη είναι ξεκάθαρο. Το ότι δεν εφάρμοσε η διοίκηση της ΔΕΗ επί ΣΥΡΙΖΑ τη ρήτρα αναπροσαρμογής ήταν επιλογή. Το ότι εφαρμόζετε εσείς ρήτρα αναπροσαρμογής είναι επιλογή σας. Το ότι η διοίκηση της ΡΑΕ έκανε έλεγχο στους εναλλακτικούς παρόχους για την εφαρμογή της ρήτρας, με αποτέλεσμα να μειωθεί 12% μεσοσταθμικά το ρεύμα επί κυβέρνησης ΣΥΡΙΖΑ, ήταν επιλογή. Το ότι εσείς αφήσατε τα υπερκέρδη ελεύθερα ήταν επιλογή σας. Το ότι εσείς αυξήσετε το κόστος του ρεύματος τον Σεπτέμβριο του 2019 ήταν επιλογή σας. Το ότι επιτρέψατε στα γαλάζια παιδιά της ΔΕΗ, αυτά που παίρνουν τα χρυσά μπόνους, να πουλάνε τετραπλάσια τη λιανική από τη χονδρική τον Απρίλιο του 2020 μέσα στην πανδημία ήταν επιλογή σας.

Και ερχόμαστε λιγάκι να δούμε τη συγκεκριμένη επιλογή. Καταθέτω, κύριε Πρόεδρε, ένα έγγραφο. Κόπηκε το ρεύμα σε ένα ζευγάρι ηλικιωμένων που πλήρωσε δύο φορές έναντι στον λογαριασμό της ΔΕΗ και παρ’ ότι πλήρωσε γιατί ήταν ο λογαριασμός μεγαλύτερος από τη σύνταξη, τον πήραν μάλιστα και απειλητικό τηλεφώνημα για να πληρώσει γρήγορα τον λογαριασμό από εισπρακτική εταιρεία, ενώ το είχαν κόψει. Για ποιον λόγο γίνονται όλα αυτά;

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, δυστυχώς από την οικονομική έκθεση της ΔΕΗ για το έτος 2021 προκύπτει ότι το κόστος διοίκησης, δηλαδή πρόεδρος, διευθύνων σύμβουλος, αντιπρόεδροι, σύμβουλοι, γενικοί διευθυντές, ανήλθε το 2021 στα 5,71 εκατομμύρια ευρώ. Είναι 270% παραπάνω από το κόστος διοίκησης της αντίστοιχης τελευταίας χρονιάς επί κυβέρνησης ΣΥΡΙΖΑ. Και μάλιστα είναι 65% περισσότερο από την τελευταία χρονιά, δηλαδή μεταξύ 2020-2021, μέσα σε ακραία ακρίβεια, ενώ φορτώνονταν οι λογαριασμοί των καταναλωτών, εσείς δώσατε 65% παραπάνω στα κεντρικά στελέχη της ΔΕΗ. Και αυτό έχει μπει πλέον επίσημα στην ελληνική κοινωνία. Δεν το λέει ο ΣΥΡΙΖΑ.

Εν μέσω λοιπόν της οικονομικής κρίσης, υπάρχουν μπόνους και χατίρια στα γαλάζια παιδιά που προκαλούν ίλιγγο και προκαλούν. Και μάλιστα όταν έχετε πολλαπλασιασμό διευθύνσεων, γενικών διευθύνσεων και βοηθών διευθυντών. Αναφέρω: επτά γενικές διευθύνσεις στο 1993, επτά γενικές διευθύνσεις το 2019, δεκαπέντε γενικές διευθύνσεις τώρα επί Κυριάκου Μητσοτάκη, γιατί ήταν και τα κοκόρια στη ΔΕΗ, από ό,τι φαίνεται, για τα γαλάζια παιδιά. Είκοσι επτά διευθυντές το 2019, εκατόν πέντε τώρα, εξήντα βοηθοί διευθυντές τότε, διακόσιοι πενήντα τώρα. Διαψεύστε τα!

Και μάλιστα εμείς θέλουμε να τα διαψεύσετε για έναν συγκεκριμένο λόγο. Σας ζητάμε το οργανόγραμμα και δεν το καταθέτετε. Δεν καταθέτετε ούτε το οργανόγραμμα της ΔΕΗ ούτε του ΔΕΔΔΗΕ. Και αναρωτιέμαι για ποιον λόγο, κύριε Σκρέκα. Ποιον καλύπτετε; Για ποιον λόγο δεν φέρνετε τα νούμερα αυτά; Για ποιον λόγο παίρνει εξαπλάσια αμοιβή ο κ. Στάσσης από τον κ. Παναγιωτάκη, δηλαδή ο σημερινός πρόεδρος από τον πρόεδρο επί κυβέρνησης ΣΥΡΙΖΑ;

Για ποιον λόγο στον ΔΕΔΔΗΕ στελέχη με βάση την κομματική ταυτότητα παίρνουν θέσεις διευθυντών χωρίς να υπάρχουν εργαζόμενοι; Για ποιον λόγο καθορίζουν τα μπόνους τους τελευταία μέρα της χρονιάς, με βάση τα αποτελέσματα που ήδη γνωρίζουνε;

Εμείς λοιπόν σας ξαναρωτάμε, κύριε Σκρέκα, τα εξής. Είναι πολιτική επιλογή τα μπόνους. Είναι πολιτική επιλογή οι μισθοί των διευθυντών. Δεν ίσχυαν. Πείτε μας πόσες ήταν οι θέσεις ευθύνης στη ΔΕΗ; Πόσες είναι τώρα; Ποιες διευθυντικές θέσεις δημιουργήθηκαν μετά τον Αύγουστο του 2019; Για ποιον λόγο αυξήθηκαν οι αμοιβές κατά 270%, σε σχέση με τη χρήση του 2018, σήμερα πια, δηλαδή τη χρήση του 2021;

Ευχαριστώ, κύριε Πρόεδρε, και θα επανέλθω

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όπως είπα πριν, θα μιλήσω ακόμα περισσότερο για το τι έχουμε κάνει για την ακρίβεια και για την αντιμετώπιση αυτής της τεράστιας κρίσης που απειλεί νοικοκυριά και επιχειρήσεις.

Θέλω να πω, με αφορμή αυτό που είπε και ο κύριος συνάδελφος, ότι η ρήτρα αναπροσαρμογής, επαναλαμβάνω, υπήρχε -πολύ σωστά το είπατε τώρα- και επί ΣΥΡΙΖΑ και υπήρχε στους εναλλακτικούς παρόχους, στους ιδιώτες παρόχους. Τότε να θυμίσω ότι είχατε υποχρεώσει τη ΔΕΗ να πουλάει το σύνολο όχι της λιγνιτικής παραγωγής, ίσως και κάτι παραπάνω, να αγοράζει και από την αγορά πολύ ακριβά και να πουλάει αυτή την ενέργεια σε τιμή κάτω του κόστους στους ανταγωνιστές της προμηθευτές, οι οποίοι αγόραζαν το σύνολο της λιγνιτικής παραγωγής από τη ΔΕΗ και πήγαιναν και πούλαγαν σε τιμές λίγο φθηνότερα από τη ΔΕΗ και της έπαιρναν πελάτες, δηλαδή ανταγωνίζονταν τη ΔΕΗ οι εναλλακτικοί πάροχοι επί ΣΥΡΙΖΑ με ενέργεια που παρήγαγε η ίδια η ΔΕΗ και πουλούσε τελικά στην αγορά σε πολύ πολύ χαμηλότερη τιμή.

Αυτά είχατε καταφέρει επί ΣΥΡΙΖΑ και γι’ αυτό τελικά έφτασε η ΔΕΗ να έχει 2,5 δισεκατομμύρια ζημιές με Πρόεδρο και Διευθύνοντα Σύμβουλο τον κ. Παναγιωτάκη. Βεβαίως, αν ένας πρόεδρος έχει φέρει 2,5 δισεκατομμύρια ζημιές σε μια εταιρεία μέσα σε δύο χρόνια, πείτε μου, κύριε συνάδελφε, πόσο πρέπει να τον αμείψουμε; Πόσο πρέπει να αμείψουμε έναν πρόεδρο ή έναν διευθύνοντα σύμβουλο μιας επιχείρησης που τη φέρνει στο χείλος της καταστροφής; Ο ορκωτός λογιστής στις σημειώσεις είχε πει «αμφιβάλλουμε ή υπάρχει σοβαρή ανησυχία και προβληματισμός για τη βιωσιμότητα της εταιρείας».

Έναν τέτοιο πρόεδρο και διευθύνοντα σύμβουλο που είχατε επιλέξει εσείς και κατάφερε η ΔΕΗ να έχει 2,5 δισεκατομμύρια ζημιές, πόσο έπρεπε να τον πληρώσουμε δηλαδή; Η επιλογή του συγκεκριμένου αλλά και της κυβέρνησης τότε του ΣΥΡΙΖΑ για τη ΔΕΗ στοίχισε τελικά 2,5 δισεκατομμύρια.

Άμα είχε καταρρεύσει η ΔΕΗ, ποιος θα πλήρωνε το μάρμαρο για να μην κλείσει η ΔΕΗ και να συνεχίσει να λειτουργεί; Μα, ο κρατικός προϋπολογισμός, δηλαδή, οι φορολογούμενοι Έλληνες. Αυτό ξεχνάνε να το πουν οι αγαπητοί συνάδελφοι. Αυτή είναι η πραγματικότητα. Θα το πλήρωναν οι φορολογούμενοι και οι πιο φτωχοί τελικά. Γιατί οι έμμεσοι και οι άμεσοι φόροι επηρεάζουν δυστυχώς πολύ περισσότερο τους ευάλωτους και τους αδύναμους. Αυτοί που είναι πιο ισχυροί οικονομικά πληρώνουν με μεγαλύτερη ευκολία. Όχι πάντα βεβαίως ίσως και αυτοί.

Τι θέλω να πω με αυτά; Τώρα έχουμε τη δευτερολογία. Θέλω να πω το εξής. Η διοίκηση μιας εταιρείας αξιολογείται με βάση τα αποτελέσματα της εταιρείας, αλλά και την προοπτική που δίνει. Με βάση τα ιστορικά δεδομένα αλλά κυρίως με βάση την προοπτική. Γιατί κανείς δεν στηρίζει ή δεν βλέπει μια εταιρεία και την αξιολογεί με βάση μόνο τα ιστορικά. Την αξιολογεί και με βάση αυτά τα οποία έρχονται.

Η ΔΕΗ, όταν την παραλάβαμε εμείς, ήταν μία εταιρεία στα πρόθυρα της χρεοκοπίας. Ήταν μια εταιρεία που δεν είχε κάνει τίποτα σε ό,τι αφορά τις Ανανεώσιμες Πηγές Ενέργειας. Ήταν μία εταιρεία της οποίας το αντικείμενο συρρικνωνόταν. Και έχουμε τώρα μία εταιρεία η οποία επεκτείνει το αντικείμενο σε νέες δραστηριότητες στην τηλεφωνία, στις Ανανεώσιμες Πηγές Ενέργειας.

Αυτή τη στιγμή ακόμα και σε αυτή την κρίση υπάρχουν επενδυτές που έρχονται, αγοράζουν και στηρίζουν τη ΔΕΗ. Γιατί; Γιατί πιστεύουν ότι είναι μια εταιρεία η οποία είναι ισχυρή. Είναι μια εταιρεία η οποία στηρίζει αυτή τη στιγμή την ελληνική οικονομία. Κάνει επενδύσεις και δημιουργεί χιλιάδες θέσεις εργασίας, όχι μόνο μέσα στη ΔΕΗ αλλά και γύρω από τη ΔΕΗ.

Και βέβαια πέρα και πάνω από όλα έχει την οικονομική δύναμη αυτή τη στιγμή η ΔΕΗ για να στηρίξει περισσότερο από κάθε άλλο, κύριε Πρόεδρε, τα ελληνικά νοικοκυριά και τις επιχειρήσεις. Αυτή τη στιγμή η παραγωγική βάση της χώρας μας, η βαριά βιομηχανία της χώρας στηρίζεται και επιβιώνει μέσα σε μία τεράστια ενεργειακή κρίση, επειδή έχει πάροχο τη ΔΕΗ. Αυτή τη στιγμή τα ελληνικά νοικοκυριά θα πλήρωναν ακριβότερο ρεύμα, αν δεν υπήρχε η ΔΕΗ η οποία πιέζει τις τιμές προς τα κάτω και αναγκάζονται να ακολουθήσουν και οι υπόλοιποι πάροχοι. Και αυτό θα γίνει βέβαια και στη συνέχεια. Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ωραία.

Κύριε Φάμελλε, έχετε τον λόγο για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, προσπαθώ να τηρώ τον κοινοβουλευτικό κανόνα, αλλά αναρωτιέμαι -και θα το πω στην Αίθουσα- αν ο κ. Σκρέκας ζει στην Ελλάδα. Δηλαδή μας είπε προ ολίγου ότι η ΔΕΗ στηρίζει την ελληνική επιχειρηματικότητα και τους καταναλωτές, ότι θα ήταν ακόμα πιο ψηλά οι τιμές αν δεν ήταν η ΔΕΗ και η Κυβέρνηση του κ. Μητσοτάκη και ότι πιέζει το κόστος προς τα κάτω η ΔΕΗ. Δηλαδή, αυτό που έρχεται στα σπίτια μας, οι λογαριασμοί που έρχονται σε όλη την Ελλάδα δεν είναι πραγματικότητα; Αυτό που νομίζει ο κ. Σκρέκας ότι είναι πραγματικότητα, αυτό ζούμε.

Όμως, κύριε Σκρέκα, ακόμα και με το περιορισμένης χρονικής βάσης και περιορισμένης ανάλυσης πόρισμα της ΡΑΕ, που κατατέθηκε στην Επιτροπή Θεσμών, προκύπτει ότι από τα 927 εκατομμύρια υπερκέρδη το εξάμηνο, η ΔΕΗ είχε 700 εκατομμύρια υπερκέρδη. Σας αρέσει αυτό; Γι’ αυτό δίνετε μπόνους στα γαλάζια στελέχη; Το έλεγε το πόρισμα της ΡΑΕ, κύριε Πρόεδρε.

Προφανώς, όταν η Κυβέρνηση δεν έχει τι να πει, λέει ότι «η ΔΕΗ ήταν χρεοκοπημένη επί ΣΥΡΙΖΑ, θα πλήρωναν περισσότερα». Με το «θα» δεν πληρώνονται λογαριασμοί. Και τώρα πάνε καλά οι μετοχές και έρχονται οι επενδυτές. Να ξεκαθαρίσουμε κάποια πράγματα. Μειώθηκε ο δανεισμός της ΔΕΗ, αυξήθηκαν οι επενδύσεις και δεν υπήρξε ούτε 1 ευρώ κόστος παραπάνω στον καταναλωτή τεσσεράμισι χρόνια.

Δεν είναι έτσι οι χρεοκοπημένες εταιρείες, κύριε Σκρέκα. Κοιτάξτε αλλού. Ψάξτε λίγο καλύτερα τα οικονομικά σας βιβλία. Τώρα τα γαλάζια παιδιά μάς έχουν οδηγήσει στο να έχουν κέρδη επενδυτές.

Δεύτερο επιχείρημα. Αλήθεια, κύριε Πρόεδρε, γνωρίζετε αν τα ταμεία της ΔΕΗ δέχονται να πληρώσετε λογαριασμούς με κέρδη μετοχών; Γιατί εγώ νομίζω ότι δεν δέχονται κάτι τέτοιο. Ούτε με τα ρεπό του κ. Χατζηδάκη μπορείτε να πληρώσετε λογαριασμούς της ΔΕΗ. Πρέπει να πάτε να πληρώσετε με ευρώ.

Η Κυβέρνηση Κυριάκου Μητσοτάκη δημιούργησε ακραία ακρίβεια και εφάρμοσε ρήτρα αναπροσαρμογής και ταυτόχρονα δίνει χρυσά μπόνους στα γαλάζια παιδιά, τα οποία έχουν χρεοκοπήσει τα λιγνιτωρυχεία γιατί δεν είχαν καν πλάνο εξόρυξης λιγνίτη. Τους το ζήτησε με δύο επιτροπές το Υπουργείο και το κατέθεσαν 4 ή 5 Απριλίου. Είναι δυνατόν; Δίνετε μπόνους σε αυτούς που δεν είχαν καν πλάνο εξόρυξης λιγνίτη για την τρέχουσα χρονιά;

Μην κάνετε έτσι. Έχουμε διαβάσει δελτίο Τύπου του Υπουργείου σας. Στις 4 Απριλίου σας έφεραν το πλάνο εξόρυξης λιγνίτη για το 2022 και όχι για το +50% που ψευδώς είπε ο κ. Μητσοτάκης στην Κοζάνη. Είδα και τα σημερινά δεδομένα. Δεν έχει αυξηθεί ούτε ένα τόνο η λειτουργία των λιγνιτωρυχείων και των λιγνιτικών μονάδων της ηλεκτροπαραγωγής του μίγματος.

Έρχονται τα συγκεκριμένα στελέχη που χρεοκόπησαν την Ελλάδα, που χρεοκόπησαν όλα τα νοικοκυριά και λειτουργούν ανάλγητα ως προς τους καταναλωτές. Πήγαν και έκαναν παρέμβαση στο Πρωτοδικείο να μην υπάρχουν προσωρινά μέτρα -αν είναι δυνατόν!- ενώ ο ίδιος ο Πρωθυπουργός λέει ότι υπάρχουν αρνητικές επιπτώσεις της ρήτρας.

Βλέπουμε ότι εκτός από τα 5,71 εκατομμύρια ευρώ που πήραν αμοιβές το 2021 υπάρχουν και επιπρόσθετα κίνητρα με τη μορφή δωρεάν διάθεσης μετοχών. Μπράβο, κύριε Σκρέκα. Θα τους δώσετε μετοχές δωρεάν; Συνεχίζω εδώ και διαβάζω ότι υπάρχουν μετοχές αξίας 16 εκατομμυρίων ευρώ για να πάρουν μπόνους τα γαλάζια παιδιά της ΔΕΗ για όλα αυτά τα ωραία που έχουν πετύχει, που χρεοκόπησαν όλα τα νοικοκυριά και όλη την οικονομία, που έβαλαν πλάτη στο καρτέλ της ενέργειας και έχουν ήδη τα 700 από τα 927 εκατομμύρια υπερκέρδη της ΡΑΕ.

Διαβάζω όμως ότι έρχεται η ΔΕΗ στις 29 Απριλίου, αυτά τα γαλάζια παιδιά, τα γνωστά, οι μάνατζερ και λένε ότι το δικαίωμα δεν έχει ασκηθεί ούτε πρόκειται να ασκηθεί όσο διαρκεί η κρίση. Δηλαδή, κύριε Πρόεδρε, λένε ότι δεν θα δοθούν δωρεάν μετοχές και δεν έχει ασκηθεί το δικαίωμα αγοράς δωρεάν μετοχών. Ναι, αλλά τα χαρτιά του Χρηματιστηρίου λένε άλλα, κύριε Σκρέκα. Οι μετοχές αγοράστηκαν και ήταν υποχρεωμένη η ΔΕΗ να ανακοινώνει πότε αγοράζει για δική της χρήση μετοχές.

Βλέπουμε ότι και εντός της έκθεσης προκύπτει ότι πράγματι η ΔΕΗ έχει αγοράσει μετοχές. Εντός του Φεβρουαρίου βλέπω ότι απέκτησε επτακόσιες έξι χιλιάδες μετοχές με μέση σταθμισμένη τιμή 8,541. Αυτά είναι χαρτιά της ΔΕΗ πλέον. Άρα ψευδώς η διοίκηση της ΔΕΗ είπε ότι δεν ασκήθηκε το δικαίωμα της ΔΕΗ να αγοράσει μετοχές για να πάρουν τα στελέχη μπόνους; Τα γαλάζια παιδιά με τις λιμουζίνες, τις πιστωτικές κάρτες, τις καταγγελίες για τις βίλες, αλλά και περισσότερο με τις 360.000; Αυτό αληθεύει τελικά; Είναι 360.000, συν λιμουζίνα, συν πιστωτικές κάρτες και έχουν αγοραστεί και μετοχές, κύριε Σκρέκα; Γιατί η ΔΕΗ πλέον λέει ότι αγοράστηκαν οι μετοχές. Ψευδώς δήλωσε.

Και πρέπει να μου πείτε τι θα κάνετε για τη διοίκηση που ψευδώς δήλωσε ότι δεν αγοράστηκαν μετοχές; Γιατί εδώ προκύπτει ότι υπάρχουν οι μετοχές. Όταν ο Αρχηγός της Αξιωματικής Αντιπολίτευσης έχει επίκαιρη ερώτηση προς τον Πρωθυπουργό στις 3 Μαΐου για τα προκλητικά πάρτι των golden boys στη ΔΕΗ, για ποιο λόγο, κύριε Σκρέκα, δεν έχετε έρθει να το συζητήσουμε; Για ποιο λόγο ο κ. Μητσοτάκης δεν έχει έρθει στη Βουλή;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, έχετε πάει στα πέντε λεπτά.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, δεν υπάρχει χρόνος για τους λογαριασμούς των καταναλωτών. Ούτε υπάρχει χρόνος για τις αμοιβές των γαλάζιων παιδιών.

Για όλα αυτά πρέπει να απαντήσετε, κύριε Σκρέκα. Για την άλωση των φορέων. Διότι δυο πράγματα κάνετε καλά. Ξεπουλάτε και τακτοποιείτε δικούς σας. Αυτό είναι το σοβαρό πρόβλημα της Ελλάδας σήμερα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για τη δευτερολογία.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Βεβαίως, κύριοι συνάδελφοι, είναι μεγάλο το πρόβλημα με την ενεργειακή κρίση. Δεν είπε κανείς ότι δεν έρχονται οι λογαριασμοί των Ελλήνων αυξημένοι σε σχέση με πριν από την ενεργειακή κρίση. Το θέμα είναι τι κάνει η Κυβέρνησή μας.

Η Κυβέρνησή μας και τα ευάλωτα νοικοκυριά στηρίζει και τους υπόλοιπους δικαιούχους κύριας κατοικίας και τους μικρομεσαίους επαγγελματίες. Ήδη σας κατέθεσα την προηγούμενη φορά λογαριασμούς πριν ακόμα εφαρμοστεί νέος μηχανισμός από τον Ιούλιο και μετά. Οι λογαριασμοί είναι αισθητά μειωμένοι σε ένα εκατομμύριο διακόσιους πενήντα χιλιάδες επαγγελματίες.

Αυτό προσπαθεί να κάνει η Κυβέρνηση. Να απορροφήσει το μεγάλο κομμάτι της αύξησης, να είναι προσιτές οι τιμές ηλεκτρικής ενέργειας και έτσι να μπορούν να ανταποκριθούν όλοι οι καταναλωτές στις υποχρεώσεις τους. Γιατί αυτή είναι μία πρόταση που μπορούμε να κάνουμε και νομίζω ότι πρέπει να συμφωνήσετε.

Σε ό,τι αφορά τα υπερκέρδη που λέτε και ξαναλέτε, εμείς εδώ καταθέσαμε μία τροπολογία. Αφού δεν συμφωνούσατε γιατί δεν ψηφίσατε όχι; Γιατί ψηφίσατε «παρών» αλλά διαφωνείτε με τον τρόπο με τον οποίο υπολογίζονται τα υπερκέρδη;

**ΣΩΚΡΑΤΗΣ ΦΑΜΕΛΛΟΣ:** Καταθέσαμε άλλη που δεν δεχτήκατε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Επαναλαμβάνω. Καταθέσαμε μία τροπολογία που περιγράφει συγκεκριμένα τον μηχανισμό για τον προσδιορισμό των υπερκερδών και των υπερεσόδων στη δραστηριότητα της παραγωγής. Να το θυμόμαστε αυτό γιατί πρέπει να λέμε την αλήθεια μεταξύ μας, κύριοι συνάδελφοι. Από τη δραστηριότητα της παραγωγής παίρνουμε τα υπερέσοδα. Δεν εξετάζουμε το σύνολο της δραστηριότητας της προμήθειας. Και ερχόμαστε και τα παίρνουμε, γιατί πραγματικά πρέπει να συμβάλουν οι καθετοποιημένοι ηλεκτροπαραγωγοί, αυτό, δηλαδή, που δεν κάνανε ποτέ επί κυβερνήσεως ΣΥΡΙΖΑ. Η Ελλάδα είναι η μόνη που μέχρι τώρα έχει δηλώσει ότι θα εισπράξει το 90% αυτών των υπερεσόδων και έχει δηλώσει και πώς θα τα υπολογίσει τα υπερέσοδα.

Είδατε τον μηχανισμό της Ιταλίας; Η Ιταλία τι λέει; Παίρνει τη δραστηριότητα της παραγωγής; Όχι, παίρνει τη συνολική δραστηριότητα των εταιρειών των καθετοποιημένων. Παίρνει τα οικονομικά αποτελέσματα τρίμηνο - τρίμηνο και αν έχουν υπερέσοδα σε οικονομικά αποτελέσματα, πάει και φορολογεί το 25%. Εμείς παίρνουμε τα αποτελέσματα της παραγωγής, αφαιρούμε μόνο τις εκπτώσεις που έχουν δώσει στους καταναλωτές -όπως είναι για παράδειγμα στη βιομηχανία, όπως είναι για παράδειγμα στους επαγγελματικούς καταναλωτές, όπως είναι για παράδειγμα στους αγρότες- κι ερχόμαστε και φορολογούμε με 90%. Ποια άλλη χώρα το κάνει αυτό; Μήπως το έκαναν οι χώρες της Ιβηρικής; Για πείτε μου πόσα ευρώ παρέλαβε και κατάφερε να εισπράξει από υπερέσοδα η –δήθεν- φιλική με εσάς κυβέρνηση, σοσιαλιστική κυβέρνηση της Ισπανίας -δεν ξέρω κι εγώ τι είναι- σοσιαλιστοαριστερή, με τους Podemos, δεν ξέρω κι εγώ τι είναι αυτή η κυβέρνηση, αυτό το σχήμα το οποίο έχει δημιουργηθεί. Για πείτε μου λίγο. Τι έχει εισπράξει η Ισπανία από υπερέσοδα, που την αναφέρετε συνέχεια; Τίποτα. Ενώ η Ελλάδα θα εισπράξει. Και ήρθατε εσείς εδώ πέρα και τελικά -εμμέσως πλην σαφώς- στηρίξετε και την τροπολογία και τη μεθοδολογία, γιατί ψηφίσατε «παρών». Άμα διαφωνούσατε θα ψηφίζατε «όχι». Άρα, δεν ψηφίσατε «ναι» γιατί δεν θέλετε τελικά να αναγνωρίσετε το σωστό, αλλά δεν ψηφίσατε και «όχι» γιατί ξέρετε ότι είναι σωστό αυτό που κάναμε. Αυτό για να βάλουμε τα πράγματα στη θέση τους.

**ΣΩΚΡΑΤΗΣ ΦΑΜΕΛΛΟΣ:** Η ερώτηση είναι για τα μπόνους. Πέστε μας για τα μπόνους.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Από κει και πέρα, επαναλαμβάνω, εμείς έχουμε μια άλλη αντίληψη με εσάς, είναι σίγουρο αυτό. Εμείς θέλουμε να έχουμε ισχυρές δημόσιες εταιρείες. Εσείς είχατε υπολογίσει και είχατε βάλει στον προϋπολογισμό του κράτους, επί δικής σας κυβερνήσεως, να πουλήσετε το 17% της ΔΕΗ για 100 εκατομμύρια ευρώ.

Το ξεχνάτε αυτό, κύριε συνάδελφε; Εμείς μετοχοποιήσαμε τη ΔΕΗ. Κρατάμε τη διοίκηση της ΔΕΗ υπό δημόσιο έλεγχο και εισπράξαμε πάνω από ενάμισι, σχεδόν πάνω από δύο δισεκατομμύρια ευρώ, τελικά. Επαναλαμβάνω, τα 100 εκατομμύρια τα δικά σας με το ενάμισι και πλέον δισεκατομμύριο ευρώ που εισπράξαμε εμείς, τι σχέση έχει; Είναι δεκαπέντε φορές παραπάνω. Αυτή είναι η διαφορά της ΔΕΗ που παραδώσατε και της ΔΕΗ που τελικά έχουμε εμείς καταφέρει μέσα από πολλή δουλειά, μέσα από μία σύγχρονη διακυβέρνηση και σεβόμενοι φυσικά τα χρήματα και τις μετοχές των Ελλήνων πολιτών.

Γιατί όταν στην Ελλάδα το δημόσιο κατέχει 35% ή 36% μετοχικό κεφάλαιο σημαίνει ότι αυτό είναι δημόσια περιουσία, άρα τελικά είναι περιουσία των Ελλήνων. Εμείς έτσι σεβόμαστε την περιουσία των Ελλήνων, ισχυροποιώντας τις εταιρείες όχι κάνοντάς τες να πουλάνε στους ανταγωνιστές τους κάτω του κόστους ηλεκτρική ενέργεια, για να πηγαίνουν μετά οι ανταγωνιστές και να ανταγωνίζονται τη ΔΕΗ να πουλάνε χαμηλότερη τιμή ηλεκτρικής ενέργειας από τη ΔΕΗ, με τη δική της ενέργεια που παρήγαγε και που πουλάει κάτω του κόστους. Αυτό κάνατε εσείς.

Επειδή λέτε πάρα πολλές φορές για καρτέλ, γιατί δεν μας λέτε ποιο είναι αυτό το καρτέλ; Ποιοι το αποτελούν; Δεν έχει όνομα; Φοβάστε να το πείτε; Ντρέπεστε; Δεν υπάρχει; Υπάρχει; Τελικά τι συμβαίνει; Γιατί δεν πάτε στον εισαγγελέα; Γιατί δεν λέτε ότι εδώ υπάρχει καρτέλ; Να ένα, δύο, τρία, τέσσερα ονόματα. Δεν υπάρχει; Μην μιλάτε γι’ αυτά. Πετάτε ένα καρτέλ και τελικά προχωράτε και πορεύεστε προσπαθώντας να αποκομίσετε, δυστυχώς, κομματικά οφέλη.

**ΣΩΚΡΑΤΗΣ ΦΑΜΕΛΛΟΣ:** Για τα μπόνους ήταν η ερώτηση. Γι’ αυτά πείτε μας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν θα δοθούν μπόνους, κύριε συνάδελφε όσο διαρκεί η κρίση. Αυτή είναι η πραγματικότητα και αυτό πρέπει να κρατήσετε.

**ΣΩΚΡΑΤΗΣ ΦΑΜΕΛΛΟΣ:** Οι μετοχές γιατί αγοράστηκαν;

**ΠΡΟΕΔΡΕΥΩΝ (Χαράλαμπος Αθανασίου):** Μην διακόπτετε, κύριε συνάδελφε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Έχει ανακοινώσει η διοίκηση της ΔΕΗ –κι εμείς στηρίζουμε αυτήν την απόφαση- ότι δεν θα δοθούν μπόνους για όσο διαρκεί αυτή η κρίση και από εκεί και πέρα, στηρίζουμε τους λογαριασμούς των Ελλήνων πολιτών ώστε να είναι χαμηλότεροι όσο το δυνατόν και όσο περισσότερο μπορούμε και αυτό κάνουμε. Απορροφούμε το 100% της αύξησης; Δεν μπορούμε να το απορροφήσουμε, αλλά απορροφούμε ένα πολύ μεγάλο ποσοστό της τάξης και αυτό, κύριε συνάδελφε, ενδιαφέρει τον ελληνικό λαό.

Τον ελληνικό λαό τον ενδιαφέρει να έχει μία ισχυρή ΔΕΗ που επεκτείνεται σε νέες δραστηριότητες και προστιθέμενης αξίας, όπως είναι η ηλεκτροκίνηση. Αυτή τη στιγμή η ΔΕΗ κατασκευάζει και τοποθετεί φορτιστές για ηλεκτροκίνητα αυτοκίνητα ώστε την επόμενη μέρα να είναι ισχυρή στο κομμάτι αυτό. Αυτήν τη στιγμή η ΔΕΗ προχωράει σε επενδύσεις στις τηλεπικοινωνίες και αυξάνει τον ανταγωνισμό, ώστε τελικά μέσα από τον ανταγωνισμό να έχουν καλύτερες υπηρεσίες και φθηνότερες υπηρεσίες κι έτσι με αυτόν τον τρόπο να μπορεί, ίσως, να είναι και πιο ανταγωνιστική και στον υπόλοιπο κλάδο, στην παραδοσιακή δραστηριότητα, που είναι η δραστηριότητα της ενέργειας. Αυτά κάνει η ΔΕΗ.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Αυτήν τη στιγμή η ΔΕΗ πρωτοπορεί και προχωράει γρήγορα σε επενδύσεις σε Ανανεώσιμες Πηγές Ενέργειας, που την αφήσατε εσείς να είναι τελευταία, να μην έχει καθόλου μερίδιο αγοράς και την είχατε αφήσει να μην κάνει τίποτα. Την είχατε αποτρέψει. Ενώ εμείς, τώρα, της έχουμε δώσει δυνατότητα και προτεραιότητα να μπει μέσα στις Ανανεώσιμες Πηγές Ενέργειας, για να διασφαλίσουμε το μέλλον της. Πράγματα που δεν κάνατε εσείς, τα κάνουμε εμείς, κύριοι συνάδελφοι. Αυτή είναι η διαφορά μας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Επόμενη ερώτηση είναι η πρώτη με αριθμό 705/24-5-2022 επίκαιρη ερώτηση δευτέρου κύκλου του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσα προς τον Υπουργό Εθνικής Άμυνας,με θέμα: «Ελληνικά όπλα και πυρομαχικά στην Ουκρανία». Θα απαντήσει ο Υπουργός Εθνικής Άμυνας κ. Νίκος Παναγιωτόπουλος.

Κύριε Δρίτσα, έχετε τον λόγο για την πρωτολογία σας.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Κύριε Υπουργέ, κατέθεσα αυτήν την επίκαιρη ερώτηση εκ μέρους του ΣΥΡΙΖΑ - Προοδευτική Συμμαχία στις 24 Μαΐου και έκτοτε αναμέναμε και ήρθε σήμερα η σειρά της -με τη διαθεσιμότητα σας. Περιμένουμε πλήρεις απαντήσεις, διότι όλες μας οι προσπάθειες, παντού, στην επιτροπή, σε ανακοινώσεις Τύπου -όχι μόνο οι δικές μας, αλλά όλων των κομμάτων- δεν έχουν βρει απάντηση.

Το θέμα είναι πολύ σοβαρό: Αποστολή όπλων στην Ουκρανία. Σήμερα δεν θα συζητήσουμε τη μεγάλη διάσταση αυτού του προβλήματος, που είναι η εξαιρετικά επικίνδυνη επιλογή της ελληνικής Κυβέρνησης να εμπλακεί στον πόλεμο της Ουκρανίας -γιατί περί αυτού πρόκειται- και όχι να εμπλακεί στην κατηγορία των χωρών που παίρνουν πρωτοβουλίες διαβούλευσης και προς την κατεύθυνση της ειρήνευσης. Έκανε την επιλογή της η ελληνική Κυβέρνηση και αυτό είναι τραγικό λάθος. Αλλά αυτά τα έχουμε πει και θα τα πούμε και στη συνέχεια. Εδώ πρέπει σήμερα και εν όψει της μεθαυριανής συνεδρίασης της διαρκούς επιτροπής Εξωτερικών και Άμυνας, να μας πείτε τα πλήρη στοιχεία, σήμερα, ώστε η επιτροπή που θα συνεδριάσει μεθαύριο να τα έχει όλα υπ’ όψιν της. Δεν υπάρχει ζήτημα απορρήτου. Είναι όλα γνωστά. Εμείς τα ξέρουμε όλα από πολύ καιρό τώρα. Και τα ξέρουν οι πάντες. Εμείς δεν τα ανακοινώνουμε, διότι δεν θα ήταν υπεύθυνη στάση αυτή. Η κυβέρνηση, όμως, όταν τα ξέρουν οι πρεσβείες, τα δημοσιογραφικά πρακτορεία, οι πάντες, σε όλον τον πλανήτη, οι ηγέτες των άλλων κρατών, δεν είναι δυνατόν να μην ενημερώνει την ελληνική κοινωνία, τα κόμματα και τη Βουλή με κάθε λεπτομέρεια.

Χρειάζεται, λοιπόν, σήμερα να μας πείτε πόσα όπλα, πυρομαχικά και ποια ακριβώς οπλικά συστήματα, όλων των κατηγοριών και των ειδών, έχετε στείλει στην Ουκρανία από τον Φεβρουάριο μέχρι σήμερα και πόσα θα στείλετε ακόμα, πόσα προγραμματίζονται και ποια ακριβώς και ποιο είναι το κόστος και με ποια διαδικασία. Δεν είναι μυστικά. Δεν είναι απόρρητα. Μην επικαλεστείτε τέτοιο επιχείρημα. Είναι απολύτως ασαφές. Είστε εκτεθειμένοι. Δεν υπάρχει τέτοια περίπτωση να γελάμε κι άλλο. Ο ίδιος ο Υπουργός Άμυνας των Ηνωμένων Πολιτειών σας εξέθεσε, πρόσφατα σας εξέθεσε ο Καγκελάριος Σολτς της Γερμανίας. Βοά ο τόπος.

Λοιπόν, μην επικαλείστε ότι δεν είστε ελέφαντας. Μόνο στην υπομονή σας να ανέχεστε αυτόν τον Πρωθυπουργό που έχετε, μπορώ να σας το αναγνωρίσω. Έχετε δηλώσει πολλές φορές στο Κοινοβούλιο, στην επιτροπή εξοπλιστικών προγραμμάτων, σε δημόσιες δηλώσεις σας, ότι δεν θα στείλουμε άλλα και συνεχίζετε να στέλνετε. Δεν λέτε αλήθεια.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε. Έχετε πάει σε διπλάσιο χρόνο.

**ΘΕΟΔΩΡΟΣ ΔΡΙΤΣΑΣ:** Τελειώνω.

Από αυτήν την άποψη, η επισπεύδουσα Ελλάς σε αυτήν την εγκληματική πρωτοβουλία, πρέπει να έχει Κυβέρνηση γενναία να ενημερώνει τον ελληνικό λαό. Και από αυτήν την άποψη, πρέπει και να συμπληρώσετε την ενημέρωση με ποια νόμιμη διαδικασία τα κάνετε όλα αυτά, γιατί είστε παράνομοι και πολλαπλώς εκτεθειμένοι.

Κύριε Υπουργέ, περιμένω τις συγκεκριμένες απαντήσεις και την κατάθεση στα Πρακτικά της Βουλής όλων αυτών που σας ζητάμε, όχι μόνο εμείς, όλα τα κόμματα.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Κύριε συνάδελφε, έχω μπροστά μου την ανακοίνωση του Αμερικανού Υπουργού Άμυνας, στις 23Μαΐου του 2022, ο οποίος ισχυρίζεστε ότι μας εκθέτει. Ούτε αυτός παραθέτει δελτία αποστολής και φορτωτικές.

Ανακοινώνει και διαβάζω σε ελεύθερη μετάφραση: Και σήμερα αρκετές χώρες ανακοίνωσαν νέες δωρεές από απαραίτητα συστήματα πυροβολικού και πυρομαχικών, μεταξύ των οποίων η Ελλάδα, η Ιταλία, η Νορβηγία και η Πολωνία.

Προχθές δε ο Καγκελάριος Σολτς μετά από συνεννόηση με τον Έλληνα Πρωθυπουργό, προτού γίνει κάποια δική μας σχετική ανακοίνωση και γι’ αυτό δημιουργήθηκε φαντάζομαι και ο σχετικός ντόρος, ανακοίνωσε ότι πρόκειται να δοθεί αμυντικό υλικό, δηλαδή κάποια τεθωρακισμένα οχήματα μεταφοράς προσωπικού προς την Ουκρανία με όρους ανταλλαγής νεότερου τύπου γερμανικά τεθωρακισμένα. Πλην όμως, στην ίδια ανακοίνωση ευθαρσώς αναφέρει ότι οι σχετικές συνεννοήσεις θα γίνουν μεταξύ των δύο Υπουργείων Άμυνας.

Επομένως, μην μας λέτε ότι όλοι τα έβγαλαν όλα στη φόρα σε εξονυχιστική λεπτομέρεια και εμείς τα κρύβουμε. Το γενικό περίγραμμα αναφέρεται. Θα έχουμε την ευκαιρία μεθαύριο στην Επιτροπή Εξωτερικών και Άμυνας που ζήτησα να συγκληθεί, προκειμένου να υπάρξει και αυτή η ενημέρωση –η οποία δεν είναι η μόνη που έχει υπάρξει μέχρι τώρα- να πούμε και άλλα εκτενέστερα.

Όπως καταλαβαίνετε, όμως, τα ζητήματα αυτά έχουν κάποια ευαισθησία που άπτεται άμεσα ζητημάτων εθνικής ασφάλειας. Δεν αποκρύπτουμε τίποτα από τον ελληνικό λαό. Εγώ δε έχω πει πάρα πολλές φορές ότι δεν θα κάνουμε τίποτα που θα αποδυναμώσει με οποιονδήποτε τρόπο την αμυντική μας διάταξη. Αυτή ήταν η ερώτηση και νομίζω ότι η απάντησή μου ήταν πάρα πολύ καθαρή. Τίποτα δεν θα στείλουμε που θα αποδυναμώνει την αμυντική μας διάταξη.

Από κει και πέρα ο πόλεμος συνεχίζεται, ναι. Προβήκαμε σε μία πρώτη αποστολή αμυντικού υλικού, η οποία δεν ολοκληρώθηκε με μία πτήση, με ένα δρομολόγιο, αλλά χρειάστηκαν αρκετά. Προβήκαμε σε μία δεύτερη αποστολή αμυντικού υλικού, πυρομαχικών εν προκειμένω, για την οποία έσπευσε να βγάλει πρώτος μία ανακοίνωση ο Αμερικανός Υπουργός Άμυνας, όπως είπα και το προχθεσινό νέο είναι η συμφωνία, η οποία όμως δεν έχει ολοκληρωθεί και χρειάζονται να διευκρινιστούν κάποιοι τεχνικοί όροι κάποιας ειδικής σημασίας σε σχέση με τον χρονισμό, τον χρόνο αντικατάστασης, την κατάσταση αυτών που παραλαμβάνουμε, ώστε να καταλήξουμε σε συμφωνία και να μπορούμε να πούμε περισσότερα.

Έτσι κι αλλιώς, λοιπόν, είναι δύσκολο να παράσχω όλες τις απαραίτητες πληροφορίες στην ερώτησή σας. Την Τετάρτη, μεθαύριο, θα συγκληθεί η Εξωτερικών και Άμυνας. Επίσης, θα λάβουν χώρα δύο επίσημες επισκέψεις Υπουργών Άμυνας, του Αλβανού αύριο και του Βούλγαρου την Πέμπτη, διότι οι καιροί είναι τέτοιοι που δεν υπάρχουν κενοί χρόνοι στο Υπουργείο Άμυνας. Αυτές οι δύο επισκέψεις έχουν τη σημασία τους εν όψει της διάσκεψης της Παρασκευής. Εντούτοις ναι, εγώ θα έρθω να δώσω πληροφορίες και να απαντήσω ενδεχομένως και σε απορίες με άνεση χρόνου.

Η Κυβέρνηση έχει ενημερώσει επίσημα τον ελληνικό λαό και μέσω του κοινοβουλευτικού ελέγχου και μέσω των ανακοινώσεων του Κυβερνητικού Εκπροσώπου, όποτε αυτό κρίθηκε αναγκαίο. Επομένως έλλειμα ενημέρωσης επιτρέψτε μου να ισχυριστώ ότι δεν υπάρχει. Δεν θα μπούμε στα ζητήματα της γενικής εικόνας κατά πόσο πρέπει να ενισχύσουμε ή όχι την Ουκρανία, τουλάχιστον εγώ δεν θα μπω σε αυτό. Εν πάση περιπτώσει έχει ενδιαφέρον να ξεκαθαρίσουμε εδώ θέσεις και τοποθετήσεις.

Σε κάθε περίπτωση η απόφαση να ενισχύσουμε την Ουκρανία με στρατιωτικό εξοπλισμό, προκειμένου επί του πεδίου οι ουκρανικές Ένοπλες Δυνάμεις να υπερασπιστούν των κυριαρχικών τους δικαιωμάτων κατόπιν της ρωσικής εισβολής, είναι απόφαση της Ευρωπαϊκής Ένωσης. Αυτή είναι, νομίζω, η νομική βάση που χρειαζόμαστε. Το ΚΥΣΕΑ συνήλθε στις 24 Φεβρουαρίου του 2022 -και θα διαβάσω από τα Πρακτικά της συνεδρίασης- όπου συζητήθηκαν οι δυνατότητες και αποφασίστηκε η παροχή συνδρομής στην Ουκρανία, ανάλογα με τις αρμοδιότητες εκάστου μέλους και σε πλήρη εναρμόνιση με τις σχετικές αποφάσεις της Ευρωπαϊκής Ένωσης και του ΝΑΤΟ. Αυτό κάνουμε. Τίποτα περισσότερο, τίποτα λιγότερο, όπως κάνουν και οι υπόλοιπες χώρες της Ευρωπαϊκής Ένωσης.

Αν ισχυρίζεστε ότι δεν πρέπει να κάνουμε ό,τι κάνει και η υπόλοιπη Ευρωπαϊκή Ένωση ή το ΝΑΤΟ, είναι ευκαιρία τώρα ή την Τετάρτη να βγείτε να το πείτε ευθαρσώς στον ελληνικό λαό, ότι «εμείς θέλουμε κάτι άλλο, να μην εναρμονιστούμε με την Ευρωπαϊκή Ένωση και το συμμαχικό στρατόπεδο στο οποίο ανήκουμε». Άλλα κόμματα το κάνουν και δεν κρύβονται γι’ αυτό. Ευκαιρία να το κάνετε κι εσείς, αν έτσι νομίζετε, για να το ακούσουν όλοι.

Από εκεί και πέρα, όμως, θα μου επιτρέψετε στη δευτερολογία να εξηγήσω κάποια πράγματα σχετικά με τη διαδικασία, γιατί ο χρόνος είναι πολύς, έχουμε και την Τετάρτη. Καταλαβαίνετε ότι πρέπει να πω κάποια επιπλέον πράγματα σχετικά με τη διαδικασία όσον αφορά στο επιχειρησιακά αναγκαίο ή μη αναγκαίο του εξοπλισμού που διαθέτουμε. Όπως σας είπα από τα αποθέματά μας είναι όσα έχουν δοθεί μέχρι τώρα. Γιατί έχουν δημιουργηθεί αυτά τα αποθέματα; Μα, για τον απλούστατο λόγο ότι στην πορεία του χρόνου κάποια οπλικά συστήματα είτε αντικαθίσταντο είτε αναβαθμίζονταν με αποτέλεσμα κάποια πυρομαχικά που αντιστοιχούσαν, ιδίως στο πυροβολικό, σε τέτοια οπλικά συστήματα να έμεναν πίσω. Θα έπρεπε ή να τα καταστρέψουμε ή να τα πουλήσουμε κάπου, όπως η απόπειρα του Υπουργού σας τότε να διαθέσει κάποια βλήματα στη Σαουδική Αραβία που δεν τελεσφόρησε, ή να τα δωρίσουμε κάπου, όπως τα BRP που δωρίσαμε κάποια από αυτά, επί δικών σας ημερών, στην Αίγυπτο, άλλα τα πουλήσαμε και πήραμε και κάποιο αντίτιμο γι’ αυτά τα τεθωρακισμένα, τα οποία αυτός ο τύπος είναι που σχεδιάζεται κατά τη συμφωνία, η οποία, όμως, θα διευκρινιστεί και θα διαλευκανθεί σε επίπεδο τεχνικής λεπτομέρειας και είναι απαραίτητο με τους Γερμανούς να δώσουμε στην Ουκρανία.

Επομένως, απόθεμα έχουμε πολύ. Γιατί; Διότι στο πέρασμα του χρόνου παλιά είδη πυρομαχικών διαφόρων διαμετρημάτων πλέον αποθηκεύτηκαν στις αποθήκες των Ενόπλων Δυνάμεων. Μη συγχέετε όλο αυτό με τις ημέρες αγώνα κ.λπ.. Έχουμε πολλά παραπάνω από όσα προβλέπουν, όλα όσα προβλέπουν για τις ημέρες αγώνα. Γιατί δημιουργήθηκαν όλα αυτά τα αποθέματα; Διότι έμεναν πίσω από συστήματα που εκσυγχρονίζονταν και επομένως, είχαν ανάγκη εκσυγχρονισμένου τύπου πυρομαχικών. Πόσα είναι; Δεν θέλω να μπω σε λεπτομέρειες για τα συνολικά αποθέματα. Σας είπα ότι δόθηκε ένα μικρό μέρος αυτών των αποθεμάτων έτσι ώστε να μην επηρεάζεται με κανέναν τρόπο και στο παραμικρό η αμυντική μας δυνατότητα, η συνολική.

Όσον αφορά στα τεθωρακισμένα τα οποία σκοπεύουμε να εισφέρουμε ενισχύοντας την Ουκρανία, αντικαθιστώντας τα με τα πιο σύγχρονα γερμανικά που μας προσφέρουν, έχει ακόμη κάποιο διάστημα προκειμένου να οδηγηθούμε σε πλήρη συμφωνία. Εδώ το κρίσιμο σημείο, και κλείνω κύριε Πρόεδρε, είναι ο χρονισμός της ανταλλαγής. Θέλουμε να γίνει η ταυτόχρονη αντικατάστασή τους από τα πιο σύγχρονα γερμανικά. Για να γίνει, όμως, αυτό θα πρέπει να τύχουν, προφανώς, κάποιας επιθεώρησης από δικά μας στελέχη, να δούμε σε ποια κατάσταση είναι, ποιο είναι το συνολικό πακέτο που μας προσφέρεται και γενικότερα να δούμε όλες αυτές τις λεπτομέρειες και μετά να προχωρήσουμε στην ανταλλαγή αυτή, έτσι ώστε να μη μείνουν εκτεθειμένες οι Ένοπλες Δυνάμεις, όσον αφορά στη συνολική αμυντική διάταξη, ούτε ένα δευτερόλεπτο.

Αυτή είναι η στόχευσή μας και έτσι σκοπεύουμε να προχωρήσουμε.

Θα αφήσω και κάποια ελάχιστα για τη δευτερολογία μου και τα περισσότερα, βέβαια, την Τετάρτη.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Δρίτσα, έχετε τον λόγο για τη δευτερολογία σας.

**ΘΕΟΔΩΡΟΣ ΔΡΙΤΣΑΣ:** Ευχαριστώ, κύριε Πρόεδρε.

Κύριε Υπουργέ, χρειαστήκατε πάνω από οκτώ λεπτά, αντί για τρία που είχατε δικαίωμα κατά τον Κανονισμό -δεν διαμαρτύρομαι γι’ αυτό- για να μη μου απαντήσετε. Χρησιμοποιήσατε την ίδια στάση, παραπλάνηση, απόκρυψη, ένοχη απόκρυψη, ψευδή, μισά, λειψά στοιχεία και αναφορές σε πράγματα που δεν έχουν σχέση με το θέμα.

Έχω εδώ ένα πακέτο -και θα το καταθέσω στα Πρακτικά- με όλες τις δηλώσεις σας και στην Επιτροπή Εξοπλιστικών Προγραμμάτων και στο Κοινοβούλιο, εδώ στην Ολομέλεια και στον Τύπο και σε απαντήσεις σε κοινοβουλευτικό έλεγχο στο οποίο λέτε ότι: «Ό,τι στείλαμε, στείλαμε. Δεν στέλνουμε άλλα». Και το τι στείλατε τότε ούτε αυτό το ξέραμε. Είπατε, όμως, κατηγορηματικά: «Δεν στέλνουμε άλλα και δεν θα υποβαθμίσουμε την αμυντική ικανότητα της χώρας μας».

Και έρχεται ο Υπουργός Άμυνας των Ηνωμένων Πολιτειών, ο Λόιντ Όστιν και περιγράφει, λέτε, το περίγραμμα. Ποιο περίγραμμα; Συγκεκριμένα πράγματα, τα έχω εδώ. Έρχεται μετά ο Σολτς και μας λέει για άρματα -και μάλιστα με τεχνικές λεπτομέρειες- παρόντος του κ. Μητσοτάκη που προηγήθηκε και δεν είπε τίποτα.

Έχετε συμμετάσχει στις 26 Απριλίου στη συνάντηση των σαράντα Υπουργών Εθνικής Άμυνας στη Γερμανία, παρουσία και του Αρχηγού των ελληνικών Ενόπλων Δυνάμεων, του στρατηγού του κ. Φλώρου, όπου εκεί αποφασίζετε, μεταξύ άλλων, διμοιρία φορητών αντιπυραυλικών όπλων να πάει μέσω Βουλγαρίας.

Ο χθεσινός «ΡΙΖΟΣΠΑΣΤΗΣ», ενδεικτικά, αναφέρει πληροφορίες, γιατί ακριβώς όλοι τα ξέρουν, όλα τα κόμματα και η ΑΔΕΔΥ τα ξέρουν και είναι και γι’ αυτό υπεύθυνο το Υπουργείο Εθνικής Άμυνας και η Κυβέρνηση και εκεί που έπρεπε να τα ξέρει ο ελληνικός λαός, δεν τα ξέρει ούτε η Βουλή ούτε τα κόμματα ούτε ο ελληνικός λαός.

Δεν θέλουμε κουτσομπολιό, κύριε Υπουργέ. Τα οπλικά συστήματα τα έχει πληρώσει ο ελληνικός λαός και ο καθένας οφείλει να λογοδοτεί για το πώς τα διαχειρίζεται. Και μόνο αν ξέρουμε όλοι μπορούμε να αξιολογήσουμε, πραγματικά, τι είναι αυτό και ποιες είναι οι επιπτώσεις αυτών των επιλογών.

Διότι αποθέματα και πλεονάζον υλικό στις ελληνικές Ένοπλες Δυνάμεις δεν υπάρχει, κύριε Υπουργέ και το ξέρετε καλύτερα από εμένα. Αυτός είναι ψευδής όρος. Υπάρχει «επιχειρησιακά αναγκαία ή μη αναγκαία οπλικά συστήματα» που εκτιμάται από τις υπηρεσίες των Ενόπλων Δυνάμεων, μελετάται, καταγράφεται με πολλούς και διαφόρους τρόπους και όταν αυτό πάρει αυτόν τον χαρακτηρισμό πηγαίνει είτε για παροπλισμό είτε για εκποίηση.

Έχετε εσείς σε όλα αυτά τέτοια διαδικασία; Παράδειγμα, αντιαρματικούς πυραύλους Stinger στείλατε στην Ουκρανία; Από πού τους πήρατε; Αυτά ποιος θα τα αξιολογήσει; Ο κ. Μητσοτάκης; Γιατί σας υπερβαίνει και εσάς, δυστυχώς, και τον κ. Δένδια, ΙΧ εξωτερική πολιτική, ΙΧ αμυντική πολιτική.

Φυσικά και θα τα συζητήσουμε την Τετάρτη, αλλά σήμερα έπρεπε να τα έχετε καταθέσει αυτά εν όψει της συνεδρίασης της Τετάρτης και το αποφύγατε για ακόμα μια φορά.

Και τέλος το ΚΥΣΕΑ. Τι είναι αυτό που μας διαβάσατε; Ότι το ΚΥΣΕΑ αποφασίζει να συνδράμει επί τη βάσει της πρόσκλησης του Προέδρου Ζελένσκι της Ουκρανίας προς το ΝΑΤΟ και την Ευρωπαϊκή Ένωση από την οποία δεν υπάρχει καμμία απόφαση ούτε από το ΝΑΤΟ ούτε από την Ευρωπαϊκή Ένωση, υπάρχει από το Ευρωπαϊκό Συμβούλιο μια έκκληση να συνδράμουν τον ουκρανικό λαό.

Σοβαρολογείτε ότι έχετε νομιμοποιημένη βάση για να στέλνετε αυτά τα όπλα στην Ουκρανία και να εμπλέκεται τη χώρα στην κατεύθυνση του πολεμικού ανταγωνισμού;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Ολοκληρώνω, κύριε Πρόεδρε.

Έχουν καμμία στοιχειώδη βάση νομιμοποίησης αυτές οι επιλογές; Καμμία δεν έχουν ούτε από τις αρμόδιες διαδικασίες των επιτελείων έχουν περάσει ούτε από το ΚΥΣΕΑ ούτε από τίποτα. ΙΧ Κυριάκος Μητσοτάκης, ανεύθυνος, δένει τη χώρα χειροπόδαρα σε ένα άρμα, μπαίνοντας σε μια διαδικασία εντελώς επικίνδυνη. Ιστορικά στελέχη σας το ανέδειξαν αυτές τις ημέρες.

Επιτέλους, κύριε Υπουργέ, στη δευτερολογία σας μην χρησιμοποιήσετε το ίδιο πράγμα. Προχωρήστε και ετοιμαστείτε τουλάχιστον για την Τετάρτη, γιατί σε τρία λεπτά δεν έχετε τη δυνατότητα, ό,τι λάθος έχετε κάνει μέχρι τώρα να το ακυρώσετε και να ενημερώσετε πλήρως τα κόμματα, τη Βουλή και τον ελληνικό λαό.

Ευχαριστώ.

(Στο σημείο αυτό ο Βουλευτής κ. Θεόδωρος Δρίτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριεΥπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Εντάξει, μίλησα εγώ οκτώ λεπτά στην πρωτολογία μου, αλλά και εσείς για εξίμισι στη δευτερολογία σας μας είπατε ακριβώς όσα είπατε και στην πρωτολογία.

Και κάτι επιπλέον, το οποίο, όμως, εκτιμώ προσωπικά ότι το μπερδεύετε, αυτό για τη διάθεση των στοιχείων της διμοιρίας αυτής των αντιαεροπορικών συστημάτων στη Βουλγαρία. Αυτό δεν είναι αποστολή όπλων στην Ουκρανία. Είναι κάτι άλλο. Είναι η ενεργοποίηση των νατοϊκών σχεδίων για την ενίσχυση της νοτιοανατολικής πτέρυγας πέριξ της κρίσιμης περιοχής, γι’ αυτόν τον λόγο προωθήθηκε αυτή η διμοιρία στη Βουλγαρία, σύμφωνα με τα ενεργοποιημένα νατοϊκά σχέδια, κατά τον επιχειρησιακό σχεδιασμό του ΝΑΤΟ. Αποστολή, όμως, όπλων στην Ουκρανία αυτή η διμοιρία δεν ήταν. Η αποστολή όπλων έχει να κάνει με αυτά που περιγράψαμε και τα οποία, όπως σας είπα, δεν είμαι τουλάχιστον διατεθειμένος να τα παραθέσω ούτε στη ΔΙΑΥΓΕΙΑ, δεν βγαίνουν ούτε ανακοινώνονται φορτωτικές, όπως σας είπα και δελτία αποστολής στο πλαίσιο που σας περιέγραψα.

Όμως στις 28-2-22 η σχετική απόφαση -με το μέτρο της συνδρομής στο πλαίσιο Ευρωπαϊκού Μηχανισμού για την Ειρήνη- για την προμήθεια στρατιωτικού εξοπλισμού και πλατφορμών στις ουκρανικές Ένοπλες Δυνάμεις βρίσκεται δημοσιευμένη στην επίσημη εφημερίδα της Ευρωπαϊκής Ένωσης. Ό,τι και να λέτε δεν μπορείτε να ισχυρίζεστε ότι επειδή συμμορφωνόμαστε με αυτή την απόφαση είμαστε εκτός οποιουδήποτε πλαισίου νομιμότητας. Εκτός αν ο συνειρμός είναι ότι ό,τι αποφασίζει η Ευρώπη δεν μας αφορά εμάς. Με συγχωρείτε, εμείς δεν έχουμε αυτή την άποψη για τα πράγματα.

Από εκεί και πέρα σας είπα ότι το υλικό που έχει σταλεί μέχρι τώρα δεν αποτελούσε και δεν αποτελεί κρίσιμο επιχειρησιακά υλικό για τις Ένοπλες Δυνάμεις. Δεν επηρεάζεται η συνολική υφιστάμενη τηρούμενη στάθμη…

**ΘΕΟΔΩΡΟΣ ΔΡΙΤΣΑΣ:** Έχει γίνει διαδικασία που το χαρακτηρίζει έτσι;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Προ πολλού, γιατί είναι αποθέματα, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Να τα φέρετε την Τετάρτη, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Βεβαίως.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Δρίτσα, μη διακόπτετε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Και γιατί διαθέτουμε πάρα πολλά από αυτά. Σας είπα είναι πυρομαχικά διαφόρων διαμετρημάτων, τα οποία αυτή τη στιγμή βρίσκονται στα αποθέματα στις αποθήκες της τρίτης γραμμής τις λεγόμενες. Δεν επηρεάζεται επί τα χείρω ούτε στο ελάχιστο η αμυντική μας διάταξη. Αυτή είναι εκτίμηση, θα έρθουν και οι αρμόδιοι να το εξηγήσουν.

**ΘΕΟΔΩΡΟΣ ΔΡΙΤΣΑΣ:** Φέρτε μας αποφάσεις επιτελείων.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Θα έρθουν οι αρμόδιοι από τα επιτελεία για να σας το εξηγήσουν. Το έχουμε πει, το έχουμε ξαναπεί.

Από την πρώτη στιγμή πάνω σε αυτή την υπόθεση πήραμε μια ξεκάθαρη θέση. Αφήνω τα περί σωστής πλευράς της ιστορίας. Είμαστε δίπλα στους συμμάχους μας, στην Ευρωπαϊκή Ένωση και στο ΝΑΤΟ. Αυτό κάνουμε και συνεχίζουμε να στηρίζουμε την Ουκρανία για την εισβολή που δέχεται.

Έχετε αντίρρηση; Πείτε το. Πείτε το καθαρά, όμως. Δεν θέλουμε να στηρίζετε την Ουκρανία. Δεν θέλουμε. Θέλουμε να βγούμε από αυτό ως Ελλάδα, να είμαστε μόνοι μας, να μην μπαίνουμε σε περιπέτειες, να μην στεκόμαστε δίπλα στους συμμάχους, να μην συμμορφωνόμαστε με τις αποφάσεις της Ευρωπαϊκής Ένωσης, γιατί αυτό είναι το εθνικά ωφέλιμο. Πείτε το, επιτέλους. Έχετε πει έτσι κι αλλιώς πάρα πολλά για εμάς. Ξεκαθαρίστε το αυτό, όμως. Στέλνουμε ένα μήνυμα, εκτός από αυτά, και για τους πάσης φύσεως απανταχού αναθεωρητές.

**ΘΕΟΔΩΡΟΣ ΔΡΙΤΣΑΣ:** Αυτή είναι…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Δρίτσα, τα ερωτήματα του Υπουργού είναι ρητορικά. Δεν σημαίνει ότι πρέπει να απαντήσετε τώρα.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Δεν μπορώ να πω κάτι άλλο αυτή τη στιγμή, γιατί νομίζω ότι όλο το περίγραμμα έχει περιγραφεί επαρκώς: Αμυντικός εξοπλισμός από τα αποθέματα και δεν επηρεάζεται καθόλου, στο ελάχιστο, η συνολική αποτρεπτική μας δυνατότητα.

Μας ζητάνε διάφορα να στείλουμε. Τα ξέρετε και εσείς, όπως τα ξέρουν όλοι, άλλωστε. Σε άλλα λέμε ότι μπορούμε, σε άλλα λέμε ότι δεν μπορούμε. Σε αυτά που θεωρούμε ότι επηρεάζεται η αμυντική μας δυνατότητα και θα υπάρξει αποδυνάμωση λέμε ευθαρσώς «όχι, αυτά δεν είναι προς διάθεση». Και, μάλιστα, συμπληρώνουμε λέγοντας ότι δεν είναι προς διάθεση, γιατί είναι εκεί αναπτυγμένα για έναν λόγο, για μία απειλή που αισθανόμαστε ότι δεχόμαστε, ιδίως αυτές τις ημέρες με το παραλήρημα της Τουρκίας, επειδή η Ελλάδα τολμάει και σηκώνει ανάστημα, κτίζει συμμαχίες, αναβαθμίζει τις Ένοπλες Δυνάμεις και αυτό δεν αρέσει. Αφήστε να μην αρέσει στους Τούρκους.

Αυτά, όμως, που χρειαζόμαστε και μας είναι απαραίτητα δεν τα διαθέτουμε και εξηγούμε γιατί, τους λόγους, και ως εκεί. Από τα αποθέματά μας επιλέγουμε να συνδράμουμε την Ουκρανία με τον τρόπο που σας είπαμε.

Και τώρα εάν, εν πάση περιπτώσει, καταλήξουμε σε μία συμφωνία ανταλλαγής, με τις πολλές τεχνικές λεπτομέρειες που πρέπει να διαλευκανθούν, για την οποία συμφωνήθηκε επί της αρχής, όμως, το γενικό περίγραμμα από τους δύο ηγέτες, τον Έλληνα Πρωθυπουργό και τον Γερμανό Καγκελάριο, θα προχωρήσουμε και εκεί. Αλλά, τολμώ να πω ότι από εκεί -θα αποδειχθεί και μεθαύριο από τους ειδικούς- οι Ένοπλες Δυνάμεις θα βγουν ενισχυμένες, γιατί θα αντικαταστήσουν ένα συγκεκριμένο στοιχείο του συνολικού υλικού τους με κάτι αντίστοιχο, το οποίο, όμως, είναι πιο σύγχρονο και καταλληλότερο, εν πάση περιπτώσει, για την αποστολή που επιτελεί. Για τα υπόλοιπα κάντε υπομονή και θα τα συζητήσουμε εκτενέστερα την Τετάρτη στη συνεδρίαση της Επιτροπής Εξωτερικών και Άμυνας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Προχωρούμε στην όγδοη με αριθμό 710/29-5-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Συγκεκριμένο χρονοδιάγραμμα για τα Δικαστικά Μέγαρα Κρήτης».

Θα απαντήσει ο Υφυπουργός Υποδομών και Μεταφορών κ. Γιώργος Καραγιάννης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είναι νομίζω γνωστό εδώ και καιρό στην κεντρική διοίκηση και ιδιαίτερα στο Υπουργείο σας ότι οι εγκαταστάσεις των δικαστηρίων του Ηρακλείου δεν μπορούν να εξυπηρετήσουν τις ανάγκες και εξ αυτού του λόγου η δικαιοσύνη δεν απονέμεται απρόσκοπτα. Ιδιαίτερα μετά από τη δημιουργία του Εφετείου Ανατολικής Κρήτης υπάρχει μεγάλη ανάγκη για αίθουσες.

Βέβαια, υπήρχε η επιλογή της επισκευής και της επέκτασης στο διπλανό κτηριακό συγκρότημα -που απελευθερώθηκε από την μεταφορά των αστυνομικών υπηρεσιών-, εδώ και καιρό και να λειτουργήσει αριθμός δικαστικών αιθουσών αναγκαίων στον ίδιο χώρο και στον παρακείμενο.

Έχει, όμως, επιλεγεί εδώ και χρόνια η λύση του νέου Δικαστικού Μεγάρου Ηρακλείου, το οποίο έχει περάσει από διάφορες φάσεις. Επιτέλους, όμως, εδώ και τρία χρόνια είναι ώριμα τα πράγματα, είναι ώριμες οι μελέτες, είναι ώριμες οι διαδικασίες. Δυστυχώς, λόγω του ότι συσχετίστηκε η κατασκευή του Δικαστικού Μεγάρου Ηρακλείου με την κατασκευή άλλων δικαστικών μεγάρων -ακόμη και της Έδεσσας ή άλλων σε άλλες περιοχές της χώρας, τελευταία δε με των Χανίων- δεν προχωρούν οι διαδικασίες για το Δικαστικό Μέγαρο Ηρακλείου.

Η ενημέρωση η οποία υπάρχει και από το Υπουργείο σας και από τις υπηρεσίες είναι συγκεκριμένη. Δυστυχώς, δεν έχει εκχωρηθεί ακόμα οικόπεδο για την ανέγερση του Δικαστικού Μεγάρου στα Χανιά. Δυστυχώς, δεν είναι ώριμη η διαδικασία για το συγκεκριμένο δικαστικό μέγαρο και αυτό συμπαρασύρει σε ανεπίτρεπτη καθυστέρηση το Δικαστικό Μέγαρο Ηρακλείου.

Αυτό, λοιπόν, το οποίο μας υποσχέθηκε ο Υπουργός στις 6-3-2020 σε επίκαιρη ερώτησή μου, δηλαδή περισσότερο από δύο χρόνια, ότι εντός του πρώτου εξαμήνου του 2021 θα έχει προχωρήσει η διαδικασία του διαγωνισμού για να ανατεθεί το δικαστικό μέγαρο, δυστυχώς, δεν έγινε πράξη.

Ζητάμε, λοιπόν, την άμεση επίλυση εντός δέκα ημερών -το λέω συμβολικά- των προβλημάτων που υπάρχουν στα Χανιά. Αν δεν μπορείτε να τα λύσετε άμεσα, τότε να το αποσυνδέσετε και να προκηρύξετε μόνο το Δικαστικό Μέγαρο Ηρακλείου, προκειμένου αυτό να υλοποιηθεί και να μην κωλυσιεργεί η διαδικασία.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Κεγκέρογλου.

Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Κεγκέρογλου, πραγματικά χαίρομαι, γιατί μου δίνετε τη δυνατότητα να απαντήσω σε ένα θέμα που αντιλαμβάνομαι ότι είναι πάρα πολύ ψηλά στην ατζέντα και της τοπικής κοινότητας και της ευρύτερης περιοχής, της περιφερειακής ενότητας του Ηρακλείου, αλλά και ευρύτερα όλης της Κρήτης. Βέβαια, είναι πάρα πολύ ψηλά και για το δικό μας Υπουργείο, όπως και όλα τα θέματα που αφορούν στην Κρήτη. Προσπαθούμε να επιλύσουμε ζητήματα τα οποία για χρόνια παραπέμπονταν στις καλένδες.

Πηγαίνοντας στο θέμα του δικαστικού μεγάρου, οφείλω να σας πω ότι είμαστε σε μια αγαστή συνεργασία με το αρμόδιο Υπουργείο Δικαιοσύνης, που θέτει ουσιαστικά τις προτεραιότητες και τις ανάγκες των υποδομών στη δικαιοσύνη. Και εμείς ερχόμαστε εκεί πέρα για να μπορέσουμε να κάνουμε όλα αυτά τα μεγάλα έργα υποδομής στον χώρο της δικαιοσύνης που για τόσα χρόνια δεν γίνονταν και που κληθήκαμε να αντιμετωπίσουμε, όπως και τόσα άλλα ζητήματα σε όλη τη χώρα.

Η αλήθεια είναι ότι αυτή τη στιγμή το Υπουργείο Υποδομών και Μεταφορών τρέχει τρία cluster ουσιαστικά, τρεις ενότητες δικαστικών μεγάρων. Είναι τα δικαστικά μέγαρα της κεντρικής Μακεδονίας, τα δικαστικά μέγαρα της κεντρικής Ελλάδας και τα δικαστικά μέγαρα Κρήτης.

Το δικαστικό μέγαρο Κρήτης οφείλω να πω ότι είναι και το μεγαλύτερο οικονομικό αντικείμενο, είναι της τάξης των 120 εκατομμυρίων ευρώ. Το έργο αφορά και στην πόλη και το Δικαστικό Μέγαρο του Ηρακλείου, όπου θα κάνουν μια κατασκευή της τάξεως των είκοσι τεσσεράμισι περίπου χιλιάδων τετραγωνικών μέτρων, το Δικαστικό Μέγαρο Χανίων και τη λειτουργική ανακατασκευή και αναβάθμιση του Δικαστικού Μεγάρου Ρεθύμνου, που είναι της τάξεως περίπου των τριών χιλιάδων τετραγωνικών μέτρων.

Και ξέρετε, αυτά τα προβλήματα τα λύσαμε, γιατί σκεφτήκαμε έναν διαφορετικό τρόπο ώστε να βρούμε τη χρηματοδότηση. Αποφασίσαμε, λοιπόν, να τα κάνουμε με σύμπραξη δημοσίου και ιδιωτικού τομέα και γι’ αυτό είναι αναγκαίο να υπάρχει cluster, να υπάρχει μια ομογενοποίηση ουσιαστικά όλων αυτών των έργων, ώστε και χρηματοοικονομικά να βγαίνουν.

Έχετε απόλυτο δίκιο ότι από τον Μάρτιο του 2021 έχουμε περάσει διυπουργική επιτροπή ΣΔΙΤ και αυτή τη στιγμή βρισκόμαστε σε μια διαρκή συνεννόηση και με το Υπουργείο Δικαιοσύνης, αλλά και με την ΕΤΑΔ, ώστε να επιλυθεί το θέμα που υπάρχει στα Χανιά. Νομίζω ότι είμαστε στην τελική ευθεία, είναι θέμα ημερών, θα έλεγα. Και σήμερα, πριν έρθω στη Βουλή επικοινώνησα με τον διευθύνοντα σύμβουλο της ΕΤΑΔ και του Υπερταμείου, ώστε να βρούμε μια λύση γι’ αυτό το θέμα.

Ήδη, το Υπουργείο Δικαιοσύνης έχει κάνει όλες τις απαραίτητες ενέργειες ώστε να επιλυθεί και να προχωρήσει ο διαγωνισμός. Δεν υπάρχει κάποιο άλλο πρόβλημα, είναι ξεπερασμένα. Έχουμε λύσει όλα τα τεχνικά ζητήματα που υπάρχουν. Μένουν οι τελευταίες λεπτομέρειες για να ξεκαθαριστεί το ζήτημα σε ό,τι αφορά στον χώρο, στο οικόπεδο που θα μας παρέχει η ΕΤΑΔ, ώστε να μπορέσουμε να προχωρήσουμε και να γίνει ο διαγωνισμός για τα δικαστικά μέγαρα της Κρήτης.

Αυτό είναι πάρα πολύ σημαντικό και ουσιαστικά κλείνει το θέμα, γιατί είναι μια από τις λίγες εκκρεμότητες αυτή που μας έχει μείνει κάποιους μήνες πίσω, ώστε να κλείσουμε ουσιαστικά τη συνολική παρέμβαση που κάνουμε στην Κρήτη.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, επειδή αναφερθήκατε σε χρόνια προβλήματα, βεβαίως, υπήρχαν. Όμως, πρέπει να επισημάνω πως ό,τι έχει γίνει και ό,τι έχει προωθηθεί, προφανώς δεν έχει προωθηθεί από την Κυβέρνηση τη δική σας. Είμαι συγκεκριμένος και δεν αναφέρομαι στην τελευταία θητεία.

Το 2003 αποφασίστηκε η δημιουργία του νέου δικαστικού μεγάρου, προχώρησε η διαδικασία της παραχώρησης και το 2010 - 2011 υπήρξε η ιστορική απόφαση της δημιουργίας του Εφετείου Ανατολικής Κρήτης -κυβέρνηση ΠΑΣΟΚ και στις δύο περιπτώσεις- και προχώρησε η ωρίμανση του έργου του νέου δικαστικού μεγάρου.

Είπα κι αναφέρθηκα ότι τα τρία τελευταία χρόνια έχουν ολοκληρωθεί επιτέλους τεχνικές μελέτες και διαδικασίες. Η πρώτη μου ερώτηση αφορούσε το Υπουργείο Δικαιοσύνης που δεν είχε ακόμα εκδώσει την παραχώρηση, διότι έχει παραχωρηθεί στο ΤΑΧΔΙΚ απ’ ό,τι ξέρετε και δεν είχε ολοκληρωθεί η διαδικασία.

Όμως, σήμερα είμαστε σε μια φάση που είναι ώριμο το έργο και εμπλέκεται ένα άλλο έργο παραδίπλα. Και η προηγούμενη κυβέρνηση του ΣΥΡΙΖΑ είχε επιλέξει τη διαδικασία σύμπραξης δημόσιου και ιδιωτικού τομέα και είχε βάλει, όμως, το έργο του Ηρακλείου μαζί με την Έδεσσα, αν θυμάμαι καλά, που δεν έχει καμμία γεωγραφική σχέση. Κατ’ αρχάς, το ότι μπήκαν ίδιας περιφέρειας έργα μπορεί να το θεωρήσει κάποιος θετικό σε σχέση με την πρότερη κατάσταση, αλλά αποδεικνύεται ότι δεν είναι και τόσο ξεκάθαρα τα πράγματα.

Θα ήθελα, λοιπόν, επειδή έχουμε πάει από αναβολή σε αναβολή και την προηγούμενη βδομάδα είχαμε σύσκεψη -θα σας έχουν ενημερώσει ήδη- στο Δημαρχείο Ηρακλείου, με τον Δήμο, την Περιφέρεια, τους Βουλευτές -ήταν σχεδόν όλοι οι Βουλευτές εκεί- τους φορείς της πόλεως της Περιφερειακής Ενότητας, η απόφαση είναι σχεδόν ομόφωνη: Ή λύνετε τα θέματα εντός δέκα ημερών –το είπα συμβολικά, άμεσα δηλαδή- ή παρακαλούμε πάρα πολύ διαχωρίστε το έργο. Έτσι και αλλιώς είναι το μεγαλύτερο έργο. Έτσι κι αλλιώς από μόνο του είναι βιώσιμο στα πλαίσια της σύμπραξης.

Όμως, επειδή έχει προχωρήσει η διαδικασία, όπως είπατε, και πέρασε από την επιτροπή που αφορά τα ΣΔΙΤ, εάν λύσετε το θέμα του οικοπέδου εντός των δέκα ημερών, εάν δεν υπάρχει άλλο κώλυμα -δεν ξέρω αν είναι καν ώριμες οι μελέτες, δεν το γνωρίζω, θέλω να είμαι ξεκάθαρος- εάν δεν υπάρχουν άλλα ζητήματα, προχωρήστε το.

Αν, όμως, μετά από τρεις μήνες έρθουμε πάλι εδώ με ερώτηση και σας πούμε γιατί, κύριε Υπουργέ, χάσαμε πάλι τρεις μήνες, γιατί χάσαμε έξι μήνες και ξαναπούμε τα ίδια, θα ήταν καλό για όλους και για την Κυβέρνηση, αλλά κυρίως για την κοινωνία, για την Κρήτη, για την απονομή της δικαιοσύνης, να προχωρήσει αυτό το έργο από μόνο του.

Δείτε και το θέμα -διότι εμπλέκεται η εταιρεία «Κτιριακές Υποδομές»- που έχει να κάνει με τη συντήρηση του κτηρίου, που μέχρι να κατασκευαστεί το νέο πρέπει υποχρεωτικά να είναι σε μια καλή κατάσταση για να γίνονται εκεί οι διαδικασίες και να απονέμεται η δικαιοσύνη. Δείτε όλες τις εναλλακτικές προτάσεις που έχουν κατατεθεί, ακόμη και η επισκευή και αξιοποίηση του διπλανού κτηρίου. Για όλα όσα έχουν δρομολογηθεί, όμως, θα πρέπει νομίζω να λήξουν οι εκκρεμότητες που υπάρχουν με αποφασιστικότητα. Αυτό χρειάζεται. Χρειάζεται αποφασιστικότητα. Δεν ξέρω γιατί καθυστερούν εκεί. Δεν ξέρω γιατί υπάρχει διστακτικότητα. Πάρτε αποφάσεις, εφαρμόστε σε αυτή την κατεύθυνση, για να δούμε αν θα προχωρήσει έστω τώρα το δικαστικό μέγαρο.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κεγκέρογλου.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Κεγκέρογλου, πραγματικά εκτιμώ το ενδιαφέρον σας και από την τοποθέτηση που κάνατε,, πραγματικά βλέπω ότι σας ενδιαφέρει να προχωρήσουμε το Δικαστικό Μέγαρο στο Ηράκλειο.

Οφείλω, βέβαια, να πω ότι εμείς ως Κυβέρνηση αντιμετωπίζουμε ολιστικά το θέμα και μας ενδιαφέρει να αναβαθμίσουμε και το δικαστικό μέγαρο, να κατασκευάσουμε ένα καινούργιο Δικαστικό Μέγαρο στο Ηράκλειο κι ένα καινούργιο Δικαστικό Μέγαρο στα Χανιά, αλλά να κάνουμε και αναβάθμιση του Δικαστικού Μεγάρου στο Ρέθυμνο. Και οφείλω να πω ότι αυτά που θα κάνουμε εκεί θα είναι και νέα και σύγχρονα και βιοκλιματικά και θα αναβαθμίσουν ουσιαστικά την απονομή δικαιοσύνης. Νομίζω, όμως, ότι αυτό το αντιλαμβάνεστε και το αποδέχεστε.

Τώρα σε ό,τι αφορά τον επανασχεδιασμό, ουσιαστικά όντως η Κυβέρνηση του Κυριάκου Μητσοτάκη επανασχεδίασε αυτά τα έργα ΣΔΙΤ. Γιατί δεν χρειάζεται να είναι κάποιος ειδήμων για να αντιληφθεί ότι για να προσφέρεις συντήρηση και λειτουργία, όταν σε αυτές τις συμπράξεις δημοσίου και ιδιωτικού τομέα η εταιρεία που θα το αναλάβει να έχει κι ένα έργο στην Έδεσσα κι ένα έργο στα Χανιά κι ένα έργο στο Ηράκλειο, δημιουργείται μια δυσκολία. Επανασχεδιάσαμε, λοιπόν, όντως αυτά τα έργα και βγάλαμε το cluster ουσιαστικά της Κρήτης, που είναι ένα ενιαίο πακέτο, ώστε να προχωρήσουμε, ώστε να υπάρχει οικονομία κλίμακος. Γιατί αυτό έχει σημασία, να υπάρχουν οικονομίες κλίμακος.

Το δεύτερο που έχει σημασία είναι αυτά τα έργα επειδή αφορούν συμπράξεις δημοσίου και ιδιωτικού τομέα -έχετε δίκιο, το ανέφερα πρώτος ότι έχει το μεγαλύτερο οικονομικό αντικείμενο- είναι το πώς βγαίνει και το χρηματοοικονομικό αντικείμενο. Και το χρηματοοικονομικό αντικείμενο, για να μην επιβαρύνεται υπερβολικά το ελληνικό δημόσιο, θα χρειάζεται να έχει και μεγάλο κατασκευαστικό αντικείμενο.

Άρα, όντως προχωρούμε, όντως είναι στην κατεύθυνση άμεσα να επιλυθούν. Είμαστε σε μια διαρκή επαφή και με το ΤΑΧΔΙΚ και με το Υπουργείο Δικαιοσύνης, αλλά και με την ΕΤΑΔ. Προσπαθούμε να συντονίσουμε όλη αυτή την κατάσταση άμεσα θα έλεγα, εντός του καλοκαιριού -μάλιστα σήμερα μίλησα με τον κ. Βλαστό και τις επόμενες μέρες θα γίνει μια σύσκεψη με όλους τους εμπλεκόμενους- ώστε να λυθεί το θέμα και άμεσα να προχωρήσουμε στην πρόσκληση εκδήλωσης ενδιαφέροντος και να βγει τελικά αυτός διαγωνισμός που τόσο ανάγκη έχει η Κρήτη, το Ηράκλειο και τα Χανιά μαζί με το Ρέθυμνο.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Επόμενη θα συζητηθεί η δεύτερη με αριθμό 4862/19-4-2022 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Να καθοριστεί ποσοστό ενιαίας προσαύξησης (π.χ. +50%) στο τιμολόγιο του 2011 για να καλύπτεται το κόστος επισκευής, αποκατάστασης ή ανέγερσης νέων κτηρίων, μετά τις καταστροφές και τους σεισμούς».

Και σε αυτή την ερώτηση θα απαντήσει ο Υφυπουργός Υποδομών κ. Γεώργιος Καραγιάννης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υφυπουργέ, είναι ένα γνωστό σε σας θέμα. Απασχολεί εξάλλου όλα τα δημόσια έργα, είτε αυτά που έχουν προκηρυχθεί και είναι σε εξέλιξη είτε αυτά τα οποία θα προκηρυχθούν. Είναι το ζήτημα του τιμολογίου που αφορά το κόστος κατασκευής των έργων, είτε αυτά είναι προκηρυσσόμενα από το κέντρο και το Υπουργείο είτε από τους δήμους και τις περιφέρειες.

Το θέμα που θέτω εγώ κινείται, ουσιαστικά, στο ίδιο πλαίσιο και αφορά το τιμολόγιο αποκατάστασης, επισκευής ή ανέγερσης νέων κτηρίων μετά από καταστροφές, μετά από σεισμούς. Το τιμολόγιο αυτό, δυστυχώς, είναι με τιμές του 2011. Έκτοτε, έχουμε μια φυσιολογική αύξηση η οποία έγινε τα προηγούμενα χρόνια. Το «φυσιολογική» έχει να κάνει με την ομαλότητα περισσότερο των αυξήσεων αλλά και με μια οξεία αύξηση των τιμών όλων των υλικών και των υπηρεσιών λόγω της έξαρσης που υπήρξε το τελευταίο διάστημα. Ανεξάρτητα από τις αιτίες, όμως, που προκλήθηκαν είτε οι διαχρονικές αυξήσεις είτε οι πρόσφατες μεγάλες αυξήσεις στα κοστολόγια, υπάρχει ανάγκη αναθεώρησης αυτού του τιμολογίου.

Η πρόταση η δικιά μου, όπως σας την έχω ξανά διατυπώσει, είναι για τις καταστροφές που είναι σε εξέλιξη -όχι αυτές που θα γίνουν, και εύχομαι να μη γίνει καμμία, να μην έχουμε ανάγκη τα τιμολόγια, αλλά γι’ αυτές που είναι σε εξέλιξη η διαδικασία αποκατάστασης- να υπολογίσει το Υπουργείο μέσα από μια συγκεκριμένη μελέτη ένα συγκεκριμένο ποσοστό που θα ικανοποιούσε την ανάγκη να επισκευαστούν, που θα κάλυπτε σε μεγάλο ποσοστό τους προϋπολογισμούς επισκευής και αποκατάστασης, ούτως ώστε με το τιμολόγιο του 2011 προσαυξημένο, με μια συμπληρωματική ΚΥΑ -δεν χρειάζεται να γίνει μια μελέτη από την αρχή για τη συνολική αναθεώρηση- για τις διαδικασίες που είναι σε εξέλιξη -το τονίζω αυτό, δεν αναφέρομαι γενικά να ισχύει για το μέλλον, για τις διαδικασίες που είναι σε εξέλιξη- να έχουμε μια ομαλοποίηση αυτής της διαδικασίας.

Το ξέρετε πάρα πολύ καλά ότι υπάρχουν προβλήματα για όλους όσους έχουν υποβάλλει φακέλους και θέλουν να επισκευάσουν. Δεν είναι στον συνολικό προϋπολογισμό ικανοποιητικό το ποσοστό αποζημίωσης σύμφωνα με τις τιμές οι οποίες τελικά έχουν εκτιναχθεί στα ύψη. Γι’ αυτό θα σας παρακαλούσα να υπάρξει αυτή η τροποποίηση για τις διαδικασίες που τρέχουν ήδη, για να έχουμε μια δίκαιη αποζημίωση για τους ανθρώπους που έπεσαν θύματα φυσικών καταστροφών ή των σεισμών.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κύριος Υπουργός.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, αγαπητέ κύριε Κεγκέρογλου, γνωρίζετε την ευαισθησία που έχουμε για όλους τους συμπολίτες μας που έχουν πέσει θύματα φυσικών καταστροφών. Και δεν θα έχει νομίζω σημασία να επαναλάβω το τι ακριβώς κάναμε και στην πατρίδα σας και πόσο άμεσα αντιδράσαμε.

Έχετε δίκιο. Το θέμα των τιμολογίων και των αυξήσεων των τιμών στην αγορά είναι κάτι που μας έχει απασχολήσει πάρα πολύ. Ήδη μια ομάδα υπό τη Γενική Γραμματέα, την κ. Γεράρδη, έχει δουλέψει. Και νομίζω ότι τα αποτελέσματα αυτής της δουλειάς είναι έτοιμα, θα έλεγα αντικατοπτρίζουν και προσπαθούν να λύσουν όλο αυτό το ζήτημα που υπάρχει, αλλά, βέβαια, σε μια διαφορετική οπτική από αυτή που προτείνετε εσείς.

Επιτρέψτε μου να σας πω ότι εμείς διαφωνούμε με τις οριζόντιες αυξήσεις, αλλά συμφωνούμε με στοχευμένες αυξήσεις σε άρθρα του τιμολογίου που έχουμε δει αποδεδειγμένα πολύ αυξημένες τιμές στην αγορά. Οι προτάσεις μας είναι έτοιμες. Οφείλετε να το γνωρίζετε. Τις έχουμε καταθέσει στην αρμόδια κυβερνητική επιτροπή κρατικής αρωγής, η οποία μάλιστα οφείλω να σας ενημερώσω ότι συνεδριάζει αύριο προκειμένου να λάβει τις αποφάσεις της και να είμαστε έτοιμοι να σας ανακοινώσουμε τις αυξήσεις στα τιμολόγια αποκατάστασης φυσικών καταστροφών. Το τελικό όμως ύψος αυτών των αυξήσεων ας το αφήσουμε στην αρμόδια επιτροπή να μας το ανακοινώσει αύριο. Και, βέβαια, αυτό θα γίνει για να έχουμε ξεκάθαρους λογαριασμούς πάντα, συνυπολογίζοντας ότι αυτή τη στιγμή βρισκόμαστε σε μια δύσκολη οικονομική περίοδο και θα πρέπει να φροντίσουμε να μην εκτροχιαστεί ο κρατικός προϋπολογισμός. Για αυτό, λοιπόν, δουλέψαμε πολύ εμπεριστατωμένα ποια άρθρα του τιμολογίου έχουν προβλήματα και σε αυτά τα άρθρα θα παρέμβουμε ώστε να τα αντιμετωπίσουμε.

Γιατί θέλω να λάβετε υπ’ όψιν σας ότι αυτή τη στιγμή οι αυξήσεις των άρθρων αυτών, των υλικών αυτών είναι αυξήσεις της στιγμής. Μπορεί σε έξι μήνες ή σε οχτώ μήνες που θα υποβάλει κάποιος τον φάκελό του, να έχουμε άλλες τιμές. Άρα εμείς θα πρέπει να έχουμε φροντίσει, ώστε να δώσουμε μια λελογισμένη αύξηση η οποία, ουσιαστικά, να βοηθά τους συμπολίτες μας.

Τώρα αναφερθήκατε στην αρχή στα δημόσια έργα. Στα δημόσια έργα έχουμε παρέμβει δύο φορές. Έχουμε αναθεωρήσει τους συντελεστές για τα άρθρα των δημοσίων έργων δύο φορές. Η τελευταία μας παρέμβαση ήταν το τέταρτο τρίμηνο του 2021. Και μάλιστα προχθές σε αυτή την Αίθουσα περάσαμε και μια τροπολογία του Υπουργείου Υποδομών και Μεταφορών σε ό,τι αφορά τις παρεμβάσεις μας για τα δημόσια έργα, γιατί αυτό αφορά τους χιλιάδες εργολήπτες σε όλη τη χώρα, τους χιλιάδες εργαζόμενους στα δημόσια μικρά και μεγάλα έργα σε όλη τη χώρα.

Βέβαια, κύριε Κεγκέρογλου, πιστεύω ότι την επόμενη φορά θα φροντίσετε να πείσετε και τον πολιτικό σας φορέα να μην ψηφίσουν «παρών», να υπερψηφίσουν αυτή την πρόταση μας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Κεγκέρογλου για την δευτερολογία του.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, απευθυνόταν σε εσάς ο Υπουργός με την τελευταία του παράγραφο. Γιατί φαίνεται ότι δεν γνωρίζετε, κύριε Υπουργέ, πως όταν κατατίθεται μία τροπολογία όπως ήταν αυτή που κατατέθηκε προχθές -και κατά σύμπτωση την κρατάω- με έξι άρθρα, οφείλει το Προεδρείο να βάλει ένα, ένα άρθρο χωριστά σε ψηφοφορία, ούτως ώστε, πράγματι, να μην αδικούνται τέτοιες παρεμβάσεις.

Δυστυχώς, το Προεδρείο ακολουθεί μια αυταρχική πολιτική για την οποία το έχω καταγγείλει πολλές φορές, χωρίς να αναφέρομαι στο πρόσωπο του προεδρεύοντα σήμερα, αλλά συνολικά του προεδρείου ως θεσμός. Είναι μία αυταρχική τελείως αντιδημοκρατική τακτική και βάζει ακόμα και είκοσι τρία άρθρα τροπολογία στην ψηφοφορία σαν να είναι ένα και λέει «ναι» ή «όχι» στα είκοσι τρία. Μα είναι δυνατόν λογικός άνθρωπος να δεχτεί ότι αυτό είναι δημοκρατία εδώ μέσα στη Βουλή των Ελλήνων; Ντροπή!

Κλείνω την παρένθεση.

Επειδή, ακριβώς, έχετε παρέμβει και είναι αναγκαία η παρέμβαση και για τα νυν έργα που είναι σε εξέλιξη μέσω των συντελεστών αλλά και μελλοντικά μέσω τιμών ΑΤΟΕ, όπως θεσμικά πρέπει να πράξετε έτσι και για τα τιμολόγια που έχουν σχέση με τις αποζημιώσεις από φυσικές καταστροφές, πρέπει να έχουμε μέριμνα και για τα εν εξελίξει και για τα μελλοντικά.

Εγώ δεν επιμένω στην πρόταση. Μια σκέψη εξέφρασα η οποία είναι πάρα πολύ απλή. Μια πρόταση κατέθεσα η οποία λύνει άμεσα το θέμα. Αν όμως αποφασίσετε άμεσα τις νέες τιμές, δεν τίθεται κανένα ζήτημα από μένα προφανώς. Και εάν χρειάζεται και νομοθετική ρύθμιση θα την στηρίξουμε, αρκεί να έχει χαρακτήρα αναδρομικό για όσα είναι σε εξέλιξη. Δεν μπορεί, δηλαδή, επειδή ξεκίνησε μέσω της αρωγής η καταβολή προκαταβολών από τον Νοέμβριο για την περίπτωση των σεισμών στο Αρκαλοχώρι και στη γύρω περιοχή να εξαιρεθούν από το τιμολόγιο. Αυτό ζητάω, να συμπεριληφθούν στις όποιες νέες τιμές και οι εν εξελίξει διαδικασίες και να μην έχουμε περαιτέρω καθυστέρηση. Αυτό είναι ένα σημαντικό θέμα. Πρακτικά όμως πρέπει να μεριμνήσετε για να ενταχθούν και να αποζημιωθούν με τις νέες τιμές.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κύριος Υπουργός.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Θα μιλήσω για ένα λεπτό, όχι παραπάνω γιατί είναι θετικό ότι ο κ. Κεγκέρογλου αναγνώρισε ότι η παρέμβαση που έκανε το Υπουργείο Υποδομών και Μεταφορών είναι προς θετική κατεύθυνση. Αυτό είναι το πρώτο ζητούμενο και αυτό σας τιμά πραγματικά που το αναγνωρίζετε.

Σε ό,τι αφορά το τιμολόγιο για τις ανακατασκευές, τις κατασκευές, η παρέμβαση που θα κάνουμε, αφού αύριο περάσει από την αρμόδια επιτροπή της κρατικής αρωγής, θα αφορά όλους τους φακέλους που θα κατατεθούν από εδώ και πέρα. Όποιος έχει καταθέσει ουσιαστικά φάκελο και έχει εγκριθεί, έχει εγκριθεί. Δεν μπορούμε να γυρίσουμε πίσω. Θα το δούμε, θα το εξετάσουμε και νομικά και αυτό αν μπορούμε ακόμη να το κάνουμε. Αλλά όλοι οι φάκελοι από δω και πέρα που θα κατατεθούν και θα αφορούν και καταστροφές ακόμη και του 2018 και του 2019 και του 2020 σε όλους αυτούς τους φακέλους θα έχουμε καινούργιο τιμολόγιο. Γιατί ουσιαστικά η παρέμβασή μας τι αφορά; Αφορά τις επισκευές και τις ανακατασκευές και τις νέες κατασκευές που γίνονται από εδώ και πέρα. Άρα είναι οι τιμές που υπάρχουν αυτή τη στιγμή.

Νομίζω ότι παρεμβαίνουμε ουσιαστικά και λύνουμε ένα πρόβλημα, μια στρέβλωση που,, δυστυχώς ο πόλεμος στην Ουκρανία τον έχει αναδείξει σε πολύ μεγάλο βαθμό.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Και εισερχόμαστε τώρα στην πέμπτη με αριθμό 3768/9-3-2022 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Υποδομών και Μεταφορών, με θέμα: «Άμεσες ενέργειες για την ασφαλή αποκατάσταση και βελτίωση του δρόμου Ηράκλειο - Μεσαρά καθώς και την κατασκευή του εκκρεμούς τμήματος πριν την Αγία Βαρβάρα».

Και σε αυτή την ερώτηση θα απαντήσει ο Υφυπουργός Υποδομών, ο κ. Καραγιάννης.

Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, επιτρέψτε μου να σας πω ότι δεν θα πρέπει να δούμε πότε εγκρίθηκε ο φάκελος αλλά πότε γίνεται, όπως είπατε και εσείς, η επισκευή. Ό,τι τιμολόγιο κοπεί, ό,τι διαδικασία γίνει στο τελευταίο διάστημα από εδώ και πέρα, από την ημέρα -αν θέλετε- που θα καθορίσετε τις νέες τιμές, πρέπει να είναι με το νέο τιμολόγιο, αφού γίνεται τώρα η επισκευή.

Τον Νοέμβριο μπήκαν κάποιες προκαταβολές με βάση εκτιμήσεις και κάποιους κανόνες που θέσατε. Όμως δεν είναι σωστό ένας φάκελος που εγκρίθηκε χθες να είναι με παλιές τιμές και ένας φάκελος που θα εγκριθεί σήμερα να είναι με νέες ενώ η αποκατάσταση θα γίνει στο ίδιο διάστημα. Δείτε το πώς θα το ρυθμίσετε, γιατί θα έχουμε προβλήματα και θα χρειάζεται πάλι να κάνουμε παρεμβάσεις και διορθώσεις. Για τις ζημιές που έγιναν το τελευταίο διάστημα μπορεί αναδρομικά να ισχύει. Δεν αναφέρομαι σε ζημιές του 2019, του 2018, του 2020 ή του 2015.

Έρχομαι στην ερώτηση για τον δρόμο Ηράκλειο - Μεσαρά. Έχει ξανασυζητηθεί το θέμα πολλές φορές εδώ στην Βουλή, γιατί φαίνεται ότι υπήρξαν προβλήματα βασικά τα οποία εκδηλώνονται κατά καιρούς και στο θέμα της μελέτης και στο θέμα της κατασκευής του συγκεκριμένου έργου. Υπάρχει ταλαιπωρία χιλιάδων ανθρώπων καθημερινά, γιατί ο δρόμος αυτός είναι,, πράγματι, ένας δρόμος που εξυπηρετεί πολλές χιλιάδες ανθρώπους και, δυστυχώς, τα προβλήματα που αναδείχθηκαν και η επισκευή που γίνεται, έχει οδηγήσει στην επιλογή άλλων δρόμων που δεν εξυπηρετούν.

Αυτό που θέλουμε ξεκάθαρα, κύριε Υπουργέ, να μας πείτε με βάση τις εισηγήσεις, τις απόψεις, τις εκθέσεις όχι μόνο της υπηρεσίας στην Κρήτη αλλά και των ειδικών ή τυχόν επιθεωρητών που έχετε στείλει από την πλευρά του Υπουργείου Υποδομών, είναι: Πόσο χρόνο χρειάζεται για να υπάρξει αποκατάσταση;

Είναι τόσο μεγάλη η ζημιά; Ακούσαμε ένα τεράστιο ποσό των 11 εκατομμυρίων και πλέον. Γράφτηκε -δεν είδα την απόφαση- ότι είναι μεγάλο το νούμερο για το συγκεκριμένο πρόβλημα. Πιθανό να είναι. Όμως, επειδή ο δρόμος έχει πάρα πολλές ελλείψεις, ίσως σε αυτόν τον προϋπολογισμό να περιλαμβάνονται και άλλες εργασίες πέραν αυτών που ανέδειξαν το συγκεκριμένο πρόβλημα.

Θα θέλαμε, λοιπόν, μια ενημέρωση αφ’ ενός ο προϋπολογισμός αυτός τι συγκεκριμένα πράγματα περιλαμβάνει και σε πόσο χρόνο θα υλοποιηθεί, και αφ’ ετέρου να μας πείτε ο δρόμος από την Αγία Βαρβάρα και μέχρι τη Μεσαρά πότε θα δοθεί σε κυκλοφορία.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Κεγκέρογλου, νομίζω ότι για αυτό το θέμα σας έχω απαντήσει και σε μία ακόμη ερώτηση, αλλά έχει σημασία ότι επανέρχεστε και έχει σημασία για να διευκρινίσουμε κάποια πράγματα, γιατί, πραγματικά, είναι μια ιστορία που κάποια στιγμή θα πρέπει να την πούμε αναλυτικά και να τη γνωρίζουν και οι συμπατριώτες σας.

Τώρα, στο τι έργα κάνουμε στην Κρήτη, και πόσο παρεμβαίνουμε, και τι πραγματικά έργα οδικής ασφάλειας ή αντικατολισθητικά ή έργα άρσης επικινδυνότητας που γίνονται στον ΒΟΑΚ, νομίζω τα ξέρετε και εσείς καλύτερα από τον καθένα. Δεν χρειάζεται να επαναλάβω πόσο μεγάλη ευαισθησία έχουμε δείξει σε ό,τι αφορά τα έργα όλα αυτά που γίνονται επί τον άξονα του ΒΟΑΚ καθώς και κάποιων αξόνων που το Υπουργείο Υποδομών και Μεταφορών έχει ακόμη την αρμοδιότητα και παρεμβαίνουμε. Γνωρίζετε ότι είναι αρκετών δεκάδων εκατομμυρίων οι παρεμβάσεις μας.

Στις 8 Μαρτίου όντως είχαμε μια κατολίσθηση στον κόμβο Πανασού σε μήκος περίπου διακοσίων πενήντα μέτρων με αποτέλεσμα τη διακοπή, δυστυχώς, της κυκλοφορίας. Άμεσα δώσαμε εντολή μαζί με τον Υπουργό, με τον Κώστα Καραμανλή, να παρέμβει και να πάει στην Κρήτη και στο σημείο ο γενικός διευθυντής του Υπουργείου μας, ο οποίος είδε την κατάσταση, να ενημερωθεί άμεσα εκείνη τη στιγμή, ώστε να προχωρήσουμε σε όλες τις απαραίτητες ενέργειες.

Τι κάναμε, λοιπόν; Αναθέσαμε τις απαραίτητες μελέτες, τις εγκρίναμε τις μελέτες, δεσμεύσαμε 9 εκατομμύρια ευρώ, ώστε να παρέμβουμε και τις επόμενες ημέρες θα γίνει διαγωνισμός, ώστε να γίνει αποκατάσταση του δρόμου. Πότε θα τελειώσουμε; Διότι το καίριο ερώτημα είναι αυτό. Η εκτίμηση που υπάρχει είναι ότι μέχρι τα τέλη του καλοκαιριού με αρχές του φθινοπώρου -δυστυχώς αυτό το χρονικό διάστημα το χρειαζόμαστε- θα έχει ολοκληρωθεί, ώστε να αποκατασταθεί η κυκλοφορία σε αυτό το κομμάτι του δρόμου. Διότι τώρα, πραγματικά, -με ενημερώνουν- έχουν δοθεί περίπου τα οκτώ από τα δεκαέξι χιλιόμετρα για τοπική χρήση, αλλά η πραγματικότητα είναι ότι δεν μπορεί να γίνει διαμπερής.

Σημασία όμως έχει ότι εκεί χρειάζονται να γίνονται κάποιες εργασίες οι οποίες είναι πολύ σημαντικές. Εν συντομία θα σας αναφέρω ότι θα κατασκευάσουμε έναν πασσαλότοιχο στον πόδα ουσιαστικά του τοιχώματος και ένα δίκτυο αποστράγγισης των υδάτων, που επηρεάζουν την ευστάθεια του πρανούς. Γνωρίζετε και εσείς πολύ καλά ότι εκείνη η περιοχή έχει σοβαρά γεωτεχνικά ζητήματα και για αυτό έχουμε πάρα πολλά θέματα και για αυτό είναι μία ακόμη εργολαβία που παρεμβαίνουμε σε αυτή την περιοχή, καθώς θα φτιάξουμε και άλλους τρεις τέτοιους ακόμη τοίχους σε επιλεγμένες περιοχές, προκειμένου να μην έχουμε αυτά τα φαινόμενα στο μέλλον. Θα προσπαθήσουμε εντός του οκταμήνου να τελειώσουμε πλήρως την εργολαβία, αφού όμως έχει αποκατασταθεί η κυκλοφορία.

Δεν μένουμε όμως εδώ. Βλέπουμε ότι εκεί υπάρχει ένα σοβαρό ζήτημα. Ήδη δώσαμε εντολή στον ΝΟΑΚ να ανατεθούν μελέτες και μέσα στους επόμενους μήνες να σχεδιάσουμε μια ακόμη εργολαβία, ώστε να λύσουμε μία και καλή αυτό το σοβαρό θέμα που υπάρχει. Αντιλαμβανόμαστε ότι εκεί υπάρχει ένα ζήτημα. Υπήρξαν λάθη του παρελθόντος, που αυτή τη στιγμή δεν έχει σημασία να τα δούμε. Σημασία έχει να μπορέσουμε να λήξουμε μια σοβαρή εργολαβία, ώστε να προχωρήσουμε και να μην ταλαιπωρούνται οι κάτοικοι της περιοχής, η οποία είναι μια, πραγματικά, και πολύ όμορφη περιοχή και μια περιοχή με έντονη εμπορική δραστηριότητα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, πολλές φορές για να υπάρξει δικαιολογία για έργα ακούγονται διάφορα, όπως «δεν έπρεπε να πάει από κει, έπρεπε να πάει απ’ αλλού». Όλο το τμήμα της περιοχής, και δεξιά και αριστερά, το ευρύτερο αν θέλετε μέρος, έχει ζητήματα με νερά, με κατολισθήσεις, με προβλήματα που χρειάζονται ειδικά τεχνικά έργα για να αντιμετωπιστούν. Κανένα πρόβλημα δεν είναι μη αντιμετωπίσιμο. Η διαφορά είναι ότι χρειάζονται τα κατάλληλα έργα και προφανώς το ανάλογο κόστος.

Επομένως είναι θέμα αυτή τη στιγμή, όπως πολύ σωστά είπατε, -το σημειώνω- μιας συνολικής θεώρησης, επιθεώρησης, αποτύπωσης των προβλημάτων αυτού του δρόμου και να μην περιοριστείτε σε αυτό το τμήμα. Δείτε και πριν την Αγία Βαρβάρα που είναι ένα ημιτελές τμήμα εδώ και χρόνια. Τότε που δόθηκε βιαίως σε κυκλοφορία ο δρόμος έμεινε στη μέση αυτό το έργο και είναι φάντασμα με μια γέφυρα στον αέρα και μια παρακαμπτήριο. Αλλά, δείτε συνολικά τον συγκεκριμένο οδικό άξονα. Δεν ήταν αντικείμενο της ερώτησης μου αλλά μια και το είπατε η τεχνική έκθεση να αφορά το σύνολο του δρόμου από το Ηράκλειο μέχρι τη Μεσαρά. Δείτε το, έχει πολύ ενδιαφέρον. Υπάρχουν πάρα πολλά προβλήματα που λύνονται με μικρό προϋπολογισμό αρκεί να υπάρξουν οι κατάλληλες μελέτες και οι παρεμβάσεις. Θα είναι μια ουσιαστική παρέμβαση αυτό. Σας το λέω με τη γνώση και του δρόμου αυτού όχι χιλιόμετρου-χιλιομέτρου, αλλά μέτρου-μέτρου. Κάντε το.

Τώρα, για το συγκεκριμένο βλέπω ότι οι δεκαπέντε μέρες, που στην αρχή ήταν η εκτίμηση της υπηρεσίας, που είχαν γίνει ένας μήνας, ένα ρεαλιστικό σχέδιο, όπως το ανακοινώσατε, αν θέλουμε να γίνει ουσιαστική παρέμβαση, είπατε για τέλος του καλοκαιριού με αρχές του φθινοπώρου για την κυκλοφορία, αν κατάλαβα καλά. Είναι μεγάλο βέβαια το διάστημα, αλλά εάν οι τεχνικές διαδικασίες είναι τέτοιες και οι ανάγκες για έργα, που δεν μπορεί να γίνει, θα πρέπει να βρεθούν λύσεις, αν υπάρχουν, για το διάστημα. Να ξέρετε ότι θα είναι μεγάλη η ταλαιπωρία για το τουριστικό καλοκαίρι για την Κρήτη να μη δοθεί σε κυκλοφορία αυτό το τμήμα. Και, αν κατάλαβα καλά, αναφέρεστε σε οκτάμηνο για την υλοποίηση του όλου έργου, που αφορά το συγκεκριμένο βεβαίως τμήμα και όχι τη συνολική αναβάθμιση που τυχόν χρειαστεί.

Στη δευτερομιλία σας, αν θέλετε, να μας πείτε λίγο για τη συνολική πρόταση, να ενημερώσετε τους πολίτες, και για τα συγκεκριμένα, για να έχουμε γνώση πλήρως το πού βαδίζει αυτή η υπόθεση.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κεγκέρογλου.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Θα ξεκινήσω από το εξής: Σε ό,τι αφορά το κομμάτι της σύνδεσης του οδικού τμήματος στην τελική του διαμόρφωση θα παρέμβουμε τώρα και στον κυκλικό κόμβο της Αγίας Βαρβάρας, που δεν κατασκευάστηκε από την προηγούμενη εργολαβία, ώστε να κλείσουμε θέματα οδικής ασφάλειας, που κακώς δεν έγιναν σε προηγούμενες εργολαβίες, οπότε θα παρέμβουμε και σε αυτό το θέμα, κύριε Κεγκέρογλου, να λύσουμε ένα ζήτημα που για χρόνια δεν αντιμετωπίστηκε.

Μακάρι να μπορούσαμε να κάναμε τα μεγάλα δημόσια έργα και τα μεγάλα τεχνικά έργα σε αυτή την περιοχή με ένα μαγικό ραβδάκι, αλλά δε γίνεται. Θα χρειαστούμε, δυστυχώς αυτό το δίμηνο΄- τρίμηνο. Μακάρι να μπορέσουμε να παραδώσουμε την αποκατάσταση της κυκλοφορίας πολύ νωρίτερα.

Εγώ ζήτησα ένα χρονοδιάγραμμα από την υπηρεσία, το οποίο να ανταποκρίνεται στην πραγματικότητα και το οποίο να γνωρίζουν οι κάτοικοι της περιοχής, δηλαδή πότε θα είμαστε έτοιμοι και πότε θα μπορούν να υπάρχει μια διαμπερής κυκλοφορία χωρίς παρεμβάσεις. Όντως το υπόλοιπο έργο θα χρειαστεί το οκτάμηνο. Αλλά, θέλω να αναγνωρίσετε από την πλευρά σας ότι αυτή τη στιγμή πρώτον, βρήκαμε τα χρήματα να παρέμβουμε και να λύσουμε ένα σοβαρό ζήτημα που υπάρχει και αναζητούμε και τους πόρους, ώστε να κάνουμε μια νέα ακόμη εργολαβία σε εκείνη την περιοχή, για να λύσουμε και όλα αυτά τα ζητήματα.

Είναι πάρα πολύ σημαντικά θέματα. Αντιλαμβάνομαι σε εκείνη την περιοχή, γνωρίζω και εγώ, ξέρετε, τις ιστορίες του ξεκινήματος της τοποθέτησής σας για το τι λάθη έγιναν με τη χάραξη. Δεν έχει σημασία να το αναφέρουμε αυτή τη στιγμή. Σίγουρα οι μόνοι που δεν έχουμε καμμία ευθύνη είμαστε εμείς, που καθόμαστε αυτή τη στιγμή εδώ πέρα, αλλά νομίζω ότι δεν αφορά και κανέναν από τους Έλληνες πολίτες και από αυτούς που παρευρίσκονται σήμερα εδώ, που μας ακούν.

Σημασία έχει αυτό το έργο, έτσι όπως αποφασίστηκε, να γίνει, να λύσουμε όλα τα προβλήματα που υπάρχουν και να μην κάνουμε μια αναδρομή στο παρελθόν. Σημασία αυτό νομίζω ότι έχει για όλους τους πολίτες και για όλους τους Ηρακλειώτες, ώστε να είναι σίγουροι ότι οι δρόμοι που κυκλοφορούν τηρούν τα υψηλά στάνταρ, τα υψηλά επίπεδα οδικής ασφάλειας που πρέπει να έχουν όλοι μεγάλοι δρόμοι.

Γιατί πραγματικά, επειδή εγώ έχω επισκεφθεί αυτή την περιοχή και έχω δει το έργο και έχω δει τα ιδιαίτερα γεωτεχνικά προβλήματα που έχει, είναι μια πολύ όμορφη περιοχή. Κι όντως μέσα στο τουριστικό καλοκαίρι, δυστυχώς, δεν θα υπάρχει αυτή η διαμπερής κυκλοφορία, αλλά εκτιμούμε ότι έχετε και μεγάλη τουριστική περίοδο. Θα καταφέρουμε στα τέλη Αυγούστου - αρχές Σεπτέμβρη να υπάρχει η κυκλοφορία, ώστε πλέον να μην ταλαιπωρούνται ούτε οι κάτοικοι της περιοχής, αλλά ούτε και οι τουρίστες της Κρήτης.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Και εισερχόμαστε τώρα στην τελευταία επίκαιρη ερώτηση. Είναι η ένατη με αριθμό 721/30-5-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Τουλάχιστον εξάμηνη παράταση της προθεσμίας υποβολής αντιρρήσεων κατά των δασικών χαρτών αλλά και για την υποβολή δηλώσεων κτηματογράφησης στην Κρήτη».

Θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Να πω, βέβαια, πριν ότι στους δασικούς χάρτες έγιναν θαύματα τώρα από τον κ. Αμυρά.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είμαι σε ένα δίλημμα, κύριε Πρόεδρε: Να του την πω του φίλου μου, του Γιώργου Αμυρά, ή να τον αφήσω;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Να τον αφήσεις.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ακούστε τώρα τι έγινε.

**ΠΡΟΕΔΡΕΥΩΝ (Χαράλαμπος Αθανασίου):** Κάθε πρόταση θετική είναι…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θα τον κρίνουμε με επιείκεια.

Συζητάμε εδώ πριν δεκαπέντε μέρες για την ανάγκη να δώσει μία παράταση από τρεις έως έξι μήνες, γιατί πραγματικά το προηγούμενο διάστημα προχώρησε σε νομοθετικές πρωτοβουλίες η Κυβέρνηση, έλυσε ζητήματα, τα οποία, όμως, δε λύνονται αυτομάτως διά του νόμου, αλλά χρειάζεται να αξιοποιηθεί ο νόμος μέσω αντιρρήσεων, μέσω διαδικασιών, προκειμένου να έχουμε τη σωστή ανάρτηση και την τελική κατάσταση που δε θα αδικεί ιδιοκτήτες, που δε θα αδικεί ανθρώπους. Και ενώ συζητάμε, ο κ. Αμυράς έρχεται και μου λέει «καμμία παράταση». Και το κάνω με το χέρι μου έτσι, γιατί ήταν κάθετος. «Καμμία παράταση. Δεν υπάρχει ανάγκη, κύριε Βουλευτά.», μου λέει. Δεν περνάνε μερικές ώρες και ανακοινώνει παράταση ενός μηνός!

Αυτό το λέω για αντικοινοβουλευτική συμπεριφορά Υπουργού και το τονίζω. Είναι αντικοινοβουλευτική συμπεριφορά Υπουργού. Αν δεν είναι, θέλω να μας εξηγήσει τους λόγους για τους οποίους αρνήθηκε αποβραδίς και το πρωί ξύπνησε και είπε «δίνω παράταση ένα μήνα». Και μετά από μερικές μέρες λέει «όχι έναν μήνα, θα δώσουμε ενάμιση μήνα». Γι’ αυτό κατέθεσα την ερώτηση. Αλλιώς, θα τον έπαιρνα ένα τηλέφωνο να του πω τι συνέβη, γιατί πραγματικά είναι ανεξήγητο όλο αυτό. Εκτός εάν μας το εξηγήσει και εγώ από την πλευρά μου αποδεχτώ τις εξηγήσεις.

Όμως, πέρα από το τυπικό και το κοινοβουλευτικό, υπάρχει μια ουσία. Επιμένουν, κύριε Υπουργέ, οι φορείς, οι δικηγόροι, ο δικηγορικός σύλλογος, η ΠΕΔ, το ΤΕΕ, όλοι επιμένουν ότι πρέπει τώρα, αν είναι, να δώσετε μια συνολική παράταση με αυτή που ήδη ανακοινώσατε και όχι να τη δώσουμε τμηματικά. Δηλαδή, να πείτε ή «τρεις μήνες συνολικά και κόψτε το κεφάλι σας» ή έξι μήνες που ζητούσα εγώ εξ αρχής, ή πείτε «είναι ενάμισης μήνας και κόψτε το κεφάλι σας».

Βέβαια, μου εξηγούν δικηγόροι ότι με κάποιον τρόπο ο ενάμισης μήνας μπορεί να γίνει συν ενάμιση. Και λέω: Αυτό το γνωρίζουν οι πολίτες; Λένε: «Όχι όλοι». Μου λένε ότι είναι συν εκατόν πέντε ημέρες. Δεν ξέρουν ποια είναι η διαδικασία ούτε εγώ. Πώς να ξέρει ο πολίτης;

Άρα στην όποια απόφασή σας θα πρέπει να αναφέρετε το συνολικό χρονικό διάστημα που έχει τη δυνατότητα, πιθανόν με μια αναγκαία ενδιάμεση ενέργεια. Εάν αυτό είναι γνωστό σε όλους, τότε θα είναι δίκαιο, θα υπάρχει ισονομία, δε θα υπάρχει εν πάση περιπτώσει αδικία για κάποιους που δε θα ενημερωθούν για το επιμέρους της διαδικασίας.

Εκεί ήθελα να σταθώ περισσότερο και λιγότερο στα άλλα, που αναγκάζομαι να το κάνω ως Βουλευτής δεκαοκτώ ετών. Δε μου ξανάτυχε, ομολογώ, και μάλιστα, κύριε Πρόεδρε, από Υπουργό ο οποίος με αποκαλεί και νιώθει ότι είναι φίλος.

**ΠΡΟΕΔΡΕΥΩΝ (Χαράλαμπος Αθανασίου):** Καλώς, κύριε Κεγκέρογλου.

Τον λόγο έχει ο κύριος Υπουργός.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Όντως ο κ. Κεγκέρογλου, αγαπητός συνάδελφος και βεβαίως φίλος -τον αγαπώ τον κ. Κεγκέρογλου παρά τη βροντερή του φωνή, που καμμιά φορά σε κάνει να τρομάζεις- πριν από δύο εβδομάδες μου κατέθεσε επίκαιρη ερώτηση και μιλήσαμε αρκετή ώρα για το ζήτημα των δασικών χαρτών και των αντιρρήσεων.

Όντως, κύριε Κεγκέρογλου, σας είχα πει και κύριε Πρόεδρε, απαντώντας στον κ. Κεγκέρογλου, είχα πει ότι δε θα δώσουμε καμμία παράταση. Για ποιον λόγο, λοιπόν, όντως τις επόμενες μέρες δώσαμε σαράντα πέντε μέρες έξτρα παράταση στους πολίτες; Ένας από τους λόγους είναι ότι μας έπεισε ο κ. Κεγκέρογλου μαζί και με άλλους Βουλευτές. Διότι μας έφερε στοιχεία ο κ. Κεγκέρογλου από την Κρήτη, όπου αποδεικνυόταν το εξής, ότι οι πολίτες είχαν αδυναμία να βρουν τοπογράφους. Θυμόσαστε, κύριε Κεγκέρογλου, τι μου είχατε πει; Ότι ψάχνουν να βρούνε τοπογράφους στην Κρήτη οι πολίτες, για να φτιάξουν τοπογραφικά διαγράμματα, για να τα καταθέσουν για τις αντιρρήσεις και δεν έβρισκαν.

Κάναμε, πραγματικά, εμείς την έρευνά μας με τις υπηρεσίες του Υπουργείου και είδαμε αυτό το πρόβλημα που μας είχε αναφέρει και είχε πρωτοαναδείξει ο κ. Κεγκέρογλου, ο οποίος είναι ένας επίμονος και -θα έλεγα- ο πιο γνώστης Βουλευτής της Αντιπολίτευσης σε θέματα δασικών χαρτών και δασικής νομοθεσία. Είδαμε ότι το πρόβλημα υπήρχε στις Κυκλάδες, όπου δεν υπήρχαν τοπογράφοι στην ιδιωτική αγορά, στην Κρήτη που το πρωτοανέφερε ο κ. Κεγκέρογλου και σε κάποια διάσπαρτα νησιά, μεταξύ αυτών και στη Λέσβο, κύριε Πρόεδρε, την οποία εσείς την ξέρετε απ’ έξω κι ανακατωτά ως την πατρίδα σας.

Αυτή είναι η αληθινή αιτία, αγαπητέ κύριε Κεγκέρογλου, και προσθέσαμε στο σκεπτικό μας και στη συλλογιστική μας το γεγονός ότι υπάρχει μια δυσχέρεια στις οικονομικές συναλλαγές λόγω της ενεργειακής κρίσης, η οποία τα έχει κάνει όλα πιο δύσκολα και πιο ακριβά. Άρα, κύριε Κεγκέρογλου, αυτή είναι η αιτιολογία, αυτή είναι τεκμηρίωση της παράτασης που δώσαμε.

Και θα πω, κύριε Πρόεδρε, ότι είναι προς τιμήν του κ. Κεγκέρογλου το γεγονός ότι όντως πριν από δύο εβδομάδες ανέφερε αυτό που επανέλαβε και τώρα ότι περίπου το ογδόντα τοις εκατό των προβλημάτων που έχουν αναδειχθεί, που έφτασαν στην επιφάνεια χάρη στην ανάρτηση των χαρτών, τα έχουμε όντως επιλύσει με νομοθετικές πρωτοβουλίες. Ένα από αυτά σαφέστατα είναι το ζήτημα των δασωμένων αγρών. Είναι επτά εκατομμύρια στρέμματα σε όλη την Ελλάδα και αρκετά από αυτά στην Κρήτη. Δηλαδή, στην Κρήτη οι δασωμένοι αγροί ανέρχονται σε περίπου μισό εκατομμύριο στρέμματα. Αυτές, λοιπόν, οι εκτάσεις, χάρη στη νομοθεσία που περάσαμε, αποδόθηκαν στους ιδιοκτήτες τους, στους πολίτες σε ελεύθερη χρήση υπό κάποιες προϋποθέσεις, γιατί θέλουμε να γυρίσει ο κόσμος στην αγροτική γη, να την καλλιεργήσει ή, εάν δε θέλει να καλλιεργήσει, και νομίζω αυτό στην Κρήτη και ιδιαίτερα και στον Νομό Ηρακλείου έχει μια σημασία, μπορούν οι πολίτες χάρη σε αυτή τη νομοθεσία που περάσαμε να χτίσουν, αν θέλουν, πάντοτε σύμφωνα με την πολεοδομική νομοθεσία και τους νόμους του κράτους. Μπορούν να χτίσουν τουριστικά καταλύματα. Μπορούν να χτίσουν σπίτι, αν είναι δασική έκταση. Μπορούν να κάνουν πάρα πολλά πράγματα, τις λεγόμενες επιτρεπτές παρεμβάσεις που προβλέπει από το άρθρο 45 και μετά ο ν.998/1979. Επίσης, αν πρόκειται για δάσος έως τριάντα στρέμματα, ο πολίτης μπορεί να κάνει αυτά όλα που σας είπα πλην κατοικίας.

Και τώρα να προσθέσω και κάτι ειδικά για το θέμα των δασωμένων αγρών, γιατί μου το έχετε θέσει πάρα πολλές φορές, κύριε Κεγκέρογλου. Ο πολίτης δε χρειάζεται να κάνει τίποτε, ούτε αντίρρηση. Το επιλύσαμε ως εξής. Πριν από δέκα μέρες στην ψήφιση του Εθνικού Κλιματικού Νόμου περάσαμε διάταξη, σύμφωνα με την οποία το Κτηματολόγιο με διαδικασίες εξπρές αυτομάτως θα αποδώσει τους τίτλους ιδιοκτησίας στους πολίτες, χωρίς ο πολίτης να κάνει το παραμικρό. Το μόνο που θα πρέπει να γνωρίζει ο πολίτης είναι εάν δήλωνε, όπως φαντάζομαι το κάνουν όλοι, το δασωμένο χωράφι του στο Ε9. Και ακόμα και αν δεν έκανε αυτό, εάν δεν το δήλωνε στο Ε9, μπορεί με μία διπλή μαρτυρία, φέρνοντας δύο μάρτυρες, τον πρόεδρο της κοινότητας του χωριού και τον γείτονα, να αποδείξει ότι όντως το χωράφι είναι δικό του, το καλλιεργούσε και ανήκει στην ιδιοκτησία του. Αυτό είναι το ένα.

Για την Κρήτη, επίσης, δώσαμε πάρα πολύ μεγάλη έμφαση, όπως και σε κάποιες ακόμα περιοχές της Ελλάδας, για τους ασπαλάθους. Ο κ. Κεγκέρογλου πάλι μου είχε καταθέσει ερώτηση. Θα το θυμόσαστε, κύριε Κεγκέρογλου. Πέρσι τον Απρίλιο μου είχε κάνει αυτή την επίκαιρη ερώτηση για τους ασπαλάθους. Διότι μετά την ανάρτηση των δασικών χαρτών στην Κρήτη, ω του θαύματος εμφανίστηκε η Κρήτη όλη να εμπίπτει στη δασική νομοθεσία

Έκανε μία επίκαιρη ερώτηση ο κ. Κεγκέρογλου και του είχα πει τότε και είχα δεσμευτεί ενώπιον του Κοινοβουλίου -γιατί εγώ, κύριε Κεγκέρογλου, σέβομαι την κοινοβουλευτική διαδικασία, αγαπώ το ελληνικό Κοινοβούλιο και το σέβομαι- ότι θα φέρω το ζήτημα στο Τεχνικό Συμβούλιο Δασών να γνωμοδοτήσει, όπως και γνωμοδότησε ομόφωνα και με υπουργική απόφαση που υπέγραψα αφαιρέσαμε τον ασπάλαθο από τα είδη εκείνα τα οποία αν βρίσκονται στο χωράφι σου -μέχρι πέρυσι που είχαμε υπογράψει την υπουργική απόφαση- οδηγούσε το χωράφι σου στη δασική νομοθεσία με όλους τους περιορισμούς. Αυτές οι εκτάσεις πλέον δε χαρακτηρίζονται δασικές, αλλά χορτολιβαδικές.

Και κάτι ακόμα για την ιδιοκτησία και το τεκμήριο κυριότητας. Τόσο πολύ μας είχε απασχολήσει, κύριε Πρόεδρε, που και εσείς το είχατε αναφέρει και σε επίκαιρη και σε γραπτή ερώτηση και κατ’ ιδίαν, αλλά και σε παρεμβάσεις σας από το Βήμα της Βουλής ότι δεν τηρούταν η νομοθεσία για τις περιοχές όπου δεν ίσχυε το τεκμήριο κυριότητας της γης υπέρ του δημοσίου.

Εδώ μιλάμε για την Κρήτη -και αυτό ο κ. Κεγκέρογλου μου το έχει αναφέρει πολλές φορές και μου είχε κάνει επίκαιρη- και για τη Λέσβο και για τη Χίο και για την ανατολική και δυτική Μάνη και για τις Κυκλάδες και για μέρος της Δωδεκανήσου και για το Ιόνιο. Λύσαμε και αυτό το ζήτημα το ιδιοκτησιακό. Φέραμε μία νομοθετική διάταξη πέρσι η οποία βεβαίως έχει εφαρμογή και στην Κρήτη και δε χρειάζεται να κάνει κάτι ο πολίτης σε αυτές τις περιοχές όπου δεν ισχύει το τεκμήριο κυριότητας του δημοσίου, εφόσον οι πολίτες διαθέτουν τίτλους οι οποίοι έχουν συνταχθεί είκοσι χρόνια πριν. Δηλαδή όποιος είχε τίτλους της τελευταίας εικοσαετίας, απαλλασσόταν από τη βάσανο και το μαρτύριο το δημόσιο να διεκδικεί αυτή την έκταση χωρίς το ίδιο το δημόσιο να διαθέτει τίτλους. Το λύσαμε και αυτό.

Θέλω να προσθέσω και μερικά άλλα χρήσιμα -πιστεύω- πράγματα στη δευτερολογία μου και για τις αντιρρήσεις και για το πρόδηλο σφάλμα σχετικά με το ποιον τρόπο βρήκαμε για να διευκολύνουμε τους πολίτες, αν δε θέλουν να κάνουν αντίρρηση μέχρι τις 15 Ιουλίου που δώσαμε την παράταση. Ακόμα και γι’ αυτό τους έχουμε βρει τρόπο. Οπότε θα σας το αναφέρω στη δευτερολογία μιας και με ρωτήσατε με ποιον τρόπο μπορούν, πέραν αυτής της προθεσμίας, οι πολίτες να κινηθούν.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, εγώ είμαι καλοπροαίρετος άνθρωπος. Δεν αμφισβητώ επουδενί τις προθέσεις σας και όποτε κάνατε, έστω και καθυστερημένα, μετά από μεγάλη καθυστέρηση ορισμένες φορές ως Κυβέρνηση, ενέργειες για την επίλυση του θέματος, προφανώς όχι μόνο τις αναγνωρίσαμε, αλλά και τις στηρίξαμε.

Εδώ, όμως, θέλω να είμαι περισσότερο σαφής επειδή κατανοώ ότι υπάρχουν και δεσμεύσεις της χώρας σε σχέση με το Κτηματολόγιο γενικότερα και τους δασικούς χάρτες. Και τα δύο αυτά θέματα εκ των πραγμάτων συνδέονται. Αυτό που ζητώ είναι να εξαντλήσετε όλα τα περιθώρια σε αυτή τη φάση ούτως ώστε να μην υπάρχει κανείς που να επικαλεστεί οτιδήποτε έχει να κάνει είτε με την έλλειψη δικηγόρου είτε με την έλλειψη μηχανικού είτε με τον χρόνο υποβολής είτε με την πανδημία είτε με την ακρίβεια είτε με οτιδήποτε άλλο και στα ζητήματα κτηματογράφησης που στην περιοχή μας έχουν μείνει πάρα πολύ πίσω. Είναι πολύ μικρά δυστυχώς τα ποσοστά και πρέπει να υπάρξουν ενέργειες να τους παρακινήσουμε…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Στο Ηράκλειο είναι 82%.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έγινε μια σύσκεψη στο Υπουργείο Ψηφιακής Πολιτικής όπου ανακοίνωσαν πάρα πολύ μικρά ποσοστά στους Δήμους Μαλεβιζίου, όχι στην πόλη, αλλά σε άλλους δήμους γειτονικούς.

Επανέρχομαι, όμως, στο θέμα. Καλό είναι αυτό που αναμένουμε να το κάνετε στη δευτερομιλία, δηλαδή να μας πείτε με ποιον τρόπο θα μπορέσει μέσω της διαδικασίας του πρόδηλου σφάλματος να έχει τη γνώση ο πολίτης. Ακόμη κι αν δε το αξιοποιήσει, θα το γνωρίζει γιατί θα έχει ανακοινωθεί και θα είναι δική του ευθύνη πλέον. Θα γνωρίζει, όμως, ότι έχει αυτή τη δυνατότητα. Εάν υπάρχει περιθώριο θα σας ζητήσω να αυξηθεί αυτή η προθεσμία που έχετε δώσει μέχρι τις 15 Ιουλίου.

Αυτό είναι το νόημα της ερώτησης. Εάν μας απαντήσετε θα είναι καλό για τους πολίτες και την πορεία των δασικών χαρτών και βέβαια για την κτηματογράφηση.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κεγκέρογλου.

Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ πολύ.

Θα ξεκινήσω πρώτα με την κτηματογράφηση, κύριε Πρόεδρε και αγαπητέ κύριε Κεγκέρογλου, και μετά θα έρθω στα πρόδηλα και στις αντιρρήσεις και στις προθεσμίες.

Στη μελέτη κτηματογράφησης που αφορά η τρέχουσα συλλογή δηλώσεων, η προθεσμία παρατάθηκε όντως από το Κτηματολόγιο με απόφαση του Υπουργού Ψηφιακής Διακυβερνήσεως 30 Ιουνίου του 2022. Η συλλογή δηλώσεων έχει ήδη διαρκέσει έξι μήνες από τις 22 Νοεμβρίου 2021 και σταδιακά τα περιθώρια παρατάσεων εξαντλούνται. Αυτό βέβαια είναι αρμοδιότητα του άλλου Υπουργείου οπότε δε θα ήθελα εγώ να επεκταθώ περισσότερο σε αυτό. Αλλά θα προτρέψω και εγώ από την πλευρά μου τους ιδιοκτήτες ακινήτων να δηλώσουν την ιδιοκτησία τους πριν την ανάρτηση, γιατί με αυτό τον τρόπο θα αποφύγουν την πολύ πιο δύσκολη διαδικασία που χρειάζεται για να εντοπίσουν και να διώξουν τυχόν δηλώσεις τρίτων, είτε ιδιωτών είτε δημοσίου, για την ίδια περιουσία, για το ίδιο ακίνητο.

Πάντως το ποσοστό συλλογής δικαιωμάτων στην περιοχή της Κρήτης είναι πολύ καλό, είναι ικανοποιητικό. Στην Ελλάδα, συνολικά στη χώρα, ανέρχεται σε ογδόντα πέντε τοις εκατό και στην Περιφερειακή Ενότητα Ηρακλείου ανέρχεται στο ογδόντα δύο τοις εκατό.

Πάμε να δούμε τώρα το ρεζουμέ της ερώτησης για το τι θα γίνει με τις παρατάσεις, αν θα δοθεί άλλη παράταση και με ποιον τρόπο οι πολίτες μπορούν να αξιοποιήσουν τα εργαλεία που τους δίνουμε για να δηλώσουν την αντίρρησή τους έναντι του αναρτημένου δασικού χάρτη.

Αγαπητέ, κύριε Κεγκέρογλου, ξεκινάω την παράταση. Θα πω: Ποτέ μη λες ποτέ. Άρα δεν μπορώ να σας δώσω τώρα μία κατηγορηματική απάντηση για το αν θα δοθεί ή δε θα δοθεί περαιτέρω παράταση. Διότι η τελευταία παράταση που δώσαμε βασίστηκε σε στοιχεία που ήταν στοιχεία των τελευταίων ημερών πριν δώσουμε την παράταση, μέρος των οποίων εισέφερε και ο κ. Κεγκέρογλου αναφέροντάς μας τα προβλήματα με τους ιδιώτες τοπογράφους που δεν μπορεί να βρει ο πολίτης στην Κρήτη.

Θα πω, όμως, το εξής: Ακούστε στους πολίτες τι εργαλεία έχουμε δώσει κι έχουν στα χέρια τους. Ας υποθέσουμε ότι κάποιος δε θέλει να κάνει αντίρρηση για χ λόγους. Μπορεί ηλεκτρονικά να κάνει μία αίτηση διόρθωσης προδήλου σφάλματος. Τι σημαίνει αυτό και με ποιον τρόπο γίνεται; Είναι πάρα πολύ απλό και μάλιστα χωρίς να πληρώσει ο πολίτης, ατελώς. Μπαίνει στην πλατφόρμα του Κτηματολογίου και εκεί έχει όλα κι όλα τρία βήματα να κάνει. Αφού γράψει το όνομά του, έχει να κλικάρει ένα κουτάκι που ρωτάει αν έχει κάποιο εμπράγματο δικαίωμα, αν έχει κάποιον λόγο να κάνει πρόδηλο, κλικάρει το εμπράγματο δικαίωμα, για παράδειγμα, και το τρίτο βήμα είναι να βρει στον χάρτη που υπάρχει μπροστά του το οικόπεδό του, το ακίνητό του, το χωράφι του.

Σίγουρα θα εξεταστεί αυτή η αίτηση από τη Διεύθυνση Δασών και εάν το δασαρχείο, λοιπόν, απορρίψει την αίτηση αυτή του πολίτη, αυτομάτως ο πολίτης έχει και έναν δεύτερο βαθμό. Αυτομάτως η αίτηση διόρθωσης προδήλου σφάλματος μετατρέπεται σε αντίρρηση. Αυτό είναι που σας λέγανε οι δικηγόροι.

Και προσέξτε τώρα, η αντίρρηση έχει κάποιο τέλος που θα ήθελα να το αναφέρω. Δε χρειάζεται να το πληρώσει εκείνη τη στιγμή. Θα το πληρώσει ο πολίτης, θα βάλει έναν σταυρό στο αντίστοιχο κουτάκι, που θα δεσμεύεται ότι θα το πληρώσει εν ευθέτω χρόνω. Είναι τόσο απλές οι διαδικασίες.

Θέλω να πω κάτι για τα τέλη για τα τέλη των αντιρρήσεων.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τα πρόδηλα είναι μέχρι 15 Ιουλίου;

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ναι, μέχρι 15 Ιουλίου, αλλά είναι τόσο εύκολη η διαδικασία.

Επίσης και οι αντιρρήσεις είναι μέχρι τις 15 Ιουλίου. Και εκεί η διαδικασία είναι πάρα πολύ εύκολη. Και στην αντίρρηση, κύριε Κεγκέρογλου, απαλλάξαμε τον πολίτη διότι μετά από αυτά που μας έφερε η εμπειρία και του κ. Κεγκέρογλου σε σχέση με τα προβλήματα των πολιτών να βρουν τοπογραφικά διαγράμματα ή εκθέσεις ορθοφωτογραφιών απαλλάξαμε τον πολίτη και από την υποχρέωση υποβάλλοντας την αντίρρηση να επισυνάπτει και το τοπογραφικό. Όχι, δε χρειάζεται. Ή από αυτά τα στοιχεία που ο ίδιος ο πολίτης κρίνει ότι θα διευκολύνουν την αντίρρησή του.

Μπορεί, λοιπόν, να κάνει την αντίρρησή ηλεκτρονικά, όπως και την αίτηση προδήλου σφάλματος, και σε δεύτερο χρόνο, αργότερα, να φέρει τα τοπογραφικά ή εκείνα τα στοιχεία που εκείνος πιστεύει ότι ενισχύουν τους ισχυρισμούς του.

Όσον αφορά τα τέλη αντιρρήσεων, προσέξτε, ο ΣΥΡΙΖΑ, εκτός της προχειροδουλειάς που μας είχε κληροδοτήσει στους δασικούς χάρτες -μια προχειροδουλειά απίστευτου βεληνεκούς-, μας κληροδότησε εκατόν εβδομήντα πέντε χιλιάδες αντιρρήσεις πολιτών για το σαράντα τοις εκατό της επικράτειας, οι όποιες θα χρειάζονταν περίπου δέκα χρόνια για να εξεταστούν. Αδιανόητα πράγματα.

Εμείς με αυτά που νομοθετήσαμε, λοιπόν, και για τους δασωμένους αγρούς και για τα ιδιοκτησιακά και για τον ασπάλαθο και τώρα έρχονται και για τα χερσωμένα ρυθμίσεις, απαλλάξαμε κατά το ογδόντα τοις εκατό τους πολίτες από τους λόγους για τους οποίους θα έπρεπε να πάνε να κάνουν αντιρρήσεις.

Τα τέλη, λοιπόν, που ο ΣΥΡΙΖΑ έχει επιβάλει στους πολίτες ήταν τα εξής και εμείς τα μειώσαμε, κύριε Πρόεδρε, στο μισό. Για μια έκταση έως εκατό τετραγωνικά μέτρα, σήμερα ο πολίτης, αν υποβάλλει αντίρρηση, θα πρέπει να πληρώσει 5 ευρώ, ενώ πριν ήταν 10 ευρώ. Για μια έκταση από εκατό τετραγωνικά μέτρα έως ένα στρέμμα, ήταν 40 ευρώ επί ΣΥΡΙΖΑ και εμείς τα μειώσαμε στα 20 ευρώ. Και για μια έκταση από ένα ως πέντε στρέμματα, που είναι η συντριπτική πλειονότητα των ιδιοκτησιών στην Ελλάδα, ήταν 90 - 100 ευρώ επί ΣΥΡΙΖΑ κι εμείς τα πήγαμε στα 45 ευρώ, για να διευκολύνουμε τον πολίτη. Και όχι μόνο αυτό, αλλά του είπαμε να μην τα πληρώσει τώρα, θα τα πληρώσει όταν έρθει ώρα, αργότερα, για να τους διευκολύνουμε τους ανθρώπους.

Άρα, κύριε Πρόεδρε και αγαπητέ κύριε Κεγκέρογλου, προσπαθούμε μεθοδικά, θέλω να πιστεύω, οι υπηρεσίες του Υπουργείου μας, η πολιτική ηγεσία, σε συνεργασία με τις περιφερειακές ενώσεις, τα δασαρχεία και τις διευθύνσεις δασών σε όλη την Ελλάδα να λύνουμε προβλήματα αθόρυβα, ουσιαστικά, να απαλλάσσουμε τον πολίτη από έναν πονοκέφαλο, και είμαστε αποφασισμένοι -και φυσικά θα το κάνουμε, όχι μόνο γιατί οι θεσμοί και η Κομισιόν ιδιαίτερα μας το ζητά επίμονα, αλλά γιατί το θέλουμε εμείς- να ολοκληρώσουμε επιτέλους τους δασικούς χάρτες και να ξέρουμε πού βρίσκεται το δάσος για να το προστατέψουμε και πού δεν βρίσκεται, για να απαλλάξουμε τους πολίτες από τη δαμόκλειο σπάθη των περιορισμών και να τους αφήσουμε να αξιοποιήσουν την περιουσία τους.

Και, κύριε Κεγκέρογλου, θα μου επιτρέψετε να σας πω και για το ζήτημα των συμβουλίων δασών που με ρωτήσατε, που έχει ένα ενδιαφέρον κι αυτό. Κατ’ αρχάς, είναι έτοιμο να συσταθεί στην Περιφερειακή Ενότητα Ηρακλείου.

Από ποιους αποτελείται το Συμβούλιο Ιδιοκτησίας Δασών, Δασικών, Χορτολιβαδικών και Βραχωδών Εκτάσεων, όπως λέγεται στον πλήρη τίτλο του; Από τα εξής μέλη. Βεβαίως έχουμε τον διευθυντή Δασών της έδρας του συμβουλίου, άρα εκεί στο Ηράκλειο είναι ο διευθυντής Δασών Ηρακλείου, έχουμε τον πρόεδρο αυτού του συμβουλίου που είναι πάρεδρος του Νομικού Συμβουλίου του κράτους ή ένας δικηγόρος τουλάχιστον παρ’ εφέταις και από τον προϊστάμενο της οικείας Κτηματικής Υπηρεσίας.

Κύριε Κεγκέρογλου, έχουμε κρίνει, γιατί έχουμε εξετάσει πολύ τα δεδομένα, ότι χρειάζονται στην Κρήτη παραπάνω συμβούλια και θα τα συγκροτήσουμε, έτσι ώστε να αποσυμφορήσουμε το ένα, το βασικό, αυτό το συμβούλιο που εδρεύει Ηράκλειο, αλλά και ώστε πολύ πιο γρήγορα να τελειώνουν οι υποθέσεις και οι πολίτες να έχουν τις απαντήσεις που θέλουν.

Αυτά είχα να πω. Σας ευχαριστώ πάρα πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ πάρα πολύ.

Κύριε Κεγκέρογλου, είμαστε τελευταίοι. Θέλετε τριτολογία κατ’ εξαίρεση;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι.

**ΠΡΟΕΔΡΕΥΩΝ (Χαράλαμπος Αθανασίου):** Εντάξει, ικανοποιηθήκαμε όλοι. Η αλήθεια είναι ότι έγιναν μεγάλες τομές, καθώς απασχολούσε αυτό όλη την Ελλάδα.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 19.24΄ λύεται η συνεδρίαση για αύριο ημέρα Τρίτη 7 Ιουνίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**